text:
གཅིག
ཐབས་ཇུས་ནི་གཅིག་པུ་བ་ཞིག་མ་ཡིན་མོད། ཐབས་ཇུས་ཀྱིས་རྒྱལ་ཕམ་ཐག་གཅོད་པ་རེད། འཇིག་རྟེན་ལྟ་ཚུལ་གང་འདྲ་ཞིག་ཡོད་ན་དེར་ཐབས་ཇུས་དེ་ལྟ་བུ་ཞིག་ཡོད་པ་དང་། བསམ་བློས་བྱ་སྤྱོད་ཐག་གཅོད་པར་བྱེད་ཀྱང་། བྱ་སྤྱོད་ཀྱི་མཇུག་འབྲས་ཡིས་བསམ་བློར་དག་འབུལ་བྱ་ཐུབ་པ་ཡིན། ཐབས་ཇུས་ཀྱི་གནད་དོན་ནི་མི་རིགས་ལས་དོན་གྱི་གྲུབ་འབྲས་ལ་ཤུགས་རྐྱེན་སྟེར་བའི་གཞི་རྩའི་གནད་དོན་ཁྲོད་ཀྱི་གཅིག་རེད། ང་ཚོའི་ལས་དོན་གྱི་ཁྲོད་དུ་རྦད་གཅོད་དང་། སྟབས་བདེ་ཅན། བཙན་དབང་གི་སྣང་ཚུལ་ཚབས་ཆེན་པོ་ཡོད་པ་རེད། བློ་མཐུན་ལ་ལར་བྱ་བའི་ཁྲོད་དུ་གཤམ་གྱི་རྨོངས་ཆ་འདི་རིགས་ཡོད་དེ། རྒྱུན་དུ་ཐབས་ཇུས་རིགས་གཅིག་གིས་གནད་དོན་ཐག་གཅོད་པ་དང་། རྒྱུན་དུ་ཐབས་ཇུས་རིགས་གཅིག་གིས་གནད་དོན་ཡོད་ཚད་ཐག་གཅོད་པ། རྒྱུན་དུ་ཐབས་ཇུས་ཆེས་སྟབས་བདེ་བེད་སྤྱད་ནས་གནད་དོན་ཐག་གཅོད་པ། རྒྱུན་དུ་ཐབས་ཇུས་ཆེས་སྟབས་བདེ་བེད་སྤྱད་ནས་གནད་དོན་ཡོད་ཚད་ཐག་གཅོད་པ། རྒྱུན་དུ་བཙན་དབང་གིས་ཡོད་ཚད་ཐག་གཅོད་པ། ཏང་སྲིད་ཀྱིས་ཡོད་ཚད་ཀྱི་ཚབ་བྱེད་པ། ཡོད་ཚད་དངུལ་སྒོར་གྱིས་ལས་ཀ་བྱེད་པ་དང་། དཔལ་འབྱོར་ལས་དོན་གཉེར་བའི་ཐབས་ཇུས་ལྟར་བསམ་པ་དང་། དད་མོས། བསམ་བློ་སློབ་གསོའི་ལས་དོན་སྒྲུབ་པ། རྒྱུན་དུ་ཐོན་སྐྱེད་འཕེལ་རྒྱས་སུ་ཕྱིན་པ་དང་དངོས་པོའི་དཔལ་ཡོན་དར་རྒྱས་སུ་ཕྱིན་པ་ཡིན་ན་བསམ་པའི་ཕྱོགས་གཏོགས་ཀྱི་གནད་དོན་གནས་མི་ཐུབ་པར་བསམ་པ། དངུལ་སྒོར་ཡོད་ན་བརྩེ་དུང་དང་ཀུན་སྤྱོད་ཀྱང་ཡོད་པར་རློམ་པ་རེད། དོན་དངོས་སུ་དེ་ལྟ་བུ་ཡེ་ནས་མ་རེད།
འཇིག་རྟེན་ལྟ་ཚུལ་ནི་ཐབས་ཇུས་དང་། བསམ་བློ་གང་འདྲ་ཞིག་ཡོད་ན་ཐབས་ཇུས་ཀྱང་དེ་འདྲ་བ་ཞིག་ཡོད་པ་རེད།
ཐབས་ཇུས་དང་། ནང་རྐྱེན། བྱེད་ཐབས། ལས་སྟེགས་ནི་འབྲེལ་བའི་རང་བཞིན་ཅན་ཡིན་པས། ཐ་དད་དུ་ཕྲལ་ནས་སྒྲུབ་པ་ནི་ཕན་འབྲས་སྤུ་ཙམ་ཡང་མེད་པའི་ལས་ཤིག་རེད།
གཉིས།
ཁ་གཏད་ཡུལ་གྱིས་ཐབས་ཇུས་ཐག་གཅོད་པ་རེད། ཐབས་ཇུས་ཡོད་ཚད་གནད་དོན་ལ་དམིགས་དགོས། གནད་དོན་ལ་མ་དམིགས་པའི་ཐབས་ཇུས་ནི་སྤྱོད་མེད་རིན་ཐང་དང་བྲལ་བ་རེད། གནད་དོན་ཐག་གཅོད་ན་བྱ་དངོས་ལ་དབྱེ་ཞིབ་དང་ཞིབ་འཇུག་བྱ་དགོས་པ་དང་། དེའི་ཁྱད་ཆོས་དང་ངོ་བོ་རྟོགས་དགོས། དེ་བས་ན་ཐབས་ཇུས་ཡོད་ཚད་ཞིབ་འཇུག་གི་ཁ་གཏད་ཡུལ་ལ་དམིགས་དགོས་པ་རེད། ཞིབ་འཇུག་གི་ཁ་གཏད་ཡུལ་གསལ་རྟོགས་མ་བྱས་པ་དང། ཞིབ་འཇུག་གི་ཁ་གཏད་ཡུལ་ལ་མ་དམིགས་པའི་ཐབས་ཇུས་ནི་ཇི་ལྟར་བཟང་རུང་། ཇི་ལྟར་ཡག་རུང་སྤྱོད་རིན་མེད་པ་རེད། བྱེ་བྲག་གི་ཁ་གཏད་ཡུལ་ལ་དམིགས་པའི་ཐབས་ཇུས་གང་དེ་ད་གཟོད་ནུས་ལྡན་གྱི་ཐབས་ཇུས་ཉིད་དང་། ཁ་གཏད་ཡུལ་ལ་དམིགས་པའི་མི་ཡོད་ཚད་ནི་དངོས་སུ་ལག་ལེན་བྱ་མཁན་རེད།
ལྡེ་མིག་གཅིག་གིས་ཟྭ་གཅིག་འབྱེད་པ་འདི་ནི་མི་དམངས་མང་ཚོགས་ཀྱི་ཚན་རིག་ཡིན་པ་མ་ཟད། བྱ་དངོས་ཀྱི་སྤྱིར་བཏང་ཆོས་ཉིད་ཕྱོགས་སྡོམ་བྱས་པ་ཞིག་ཀྱང་རེད། ཐབས་ཇུས་རིགས་གཅིག་བེད་སྤྱད་ནས་གནད་དོན་ཡོད་ཚད་ཐག་གཅོད་པ་ནི་ལྡེ་མིག་གཅིག་གིས་ཟྭ་ཡོད་དོ་ཅོག་འབྱེད་པ་དང་ཀུན་ནས་མཚུངས། དཔེ་རྣམ་རིགས་གཅིག་གིས་གནད་དོན་ཡོད་ཚད་ཐག་གཅོད་པའི་མཇུག་འབྲས་ནི་དོན་དངོས་དང་གོ་ལྡོག་པ་ཡིན། བྱ་དངོས་གང་ཡིན་རུང་ཚང་མ་བྱེ་བྲག་པ་ཡིན་པ་དང་། བྱ་དངོས་གང་ཞིག་ཡིན་རུང་བྱ་དངོས་གཞན་དང་འབྲེལ་བ་ཟབ་མོ་དང་རྙོག་འཛིང་གི་འབྲེལ་བ་ལྡན་པ་རེད། ང་ཚོས་བྱ་དངོས་ཀྱི་སྤྱིར་བཏང་རང་བཞིན་ཅན་དེའི་ཆོས་ཉིད་རང་བཞིན་འཚོལ་ཐུབ་པ་དང་། བྱ་དངོས་བྱེ་བྲག་པ་གང་ཡིན་ཐམས་ཅད་ལ་དེའི་དམིགས་བསལ་རང་བཞིན་ཡོད་པ་རེད། དམིགས་བསལ་རང་བཞིན་དེ་ནམ་ཡིན་ཡང་སྤྱིར་བཏང་རང་བཞིན་གྱིས་ཐག་གཅོད་བྱེད་དཀའ་བ་རེད། གཅིག་མཐུན་གྱི་ཚད་98%དང་མི་མཐུན་པའི་ཚད་2%ཡིན་ཚེ། ང་ཚོས་མི་མཐུན་པའི་ཚད་2%དེར་སྣང་ཆུང་བྱེད་པ་རེད། གསང་གནད་དེ་ཕལ་ཆེར་2%འདིའི་སྟེང་ཡོད་སྲིད་ལ། གནད་དོན་ཡང་ཕལ་ཆེར་2%འདིའི་སྟེང་འབྱུང་སྲིད། ཟྭ་གང་དེ་འབྱེད་པའི་ལྡེ་མིག་བཙལ་ནས་རྙེད་རྒྱུ་ནི་གནད་ཀྱི་གཙོ་བོ་ཡིན། མི་མང་ཤོས་ཀྱིས་ལྡེ་མིག་དེ་རང་གིས་རྙེད་ཡོད་པར་རློམ་ཡང་དོན་དངོས་སྟེང་རྙེད་ཡོད་པ་མ་རེད། རྒྱུ་མཚན་ནི་ཁོ་ཚོས་རང་ཉིད་ཀྱི་བྱ་བའི་ཁ་གཏད་ཡུལ་ལ་ཞིབ་འཇུག་གསལ་ཐག་ཆོད་པ་ཞིག་བྱས་མེད་ལ། ཁྱད་གཤིས་རྟོགས་མེད་པ་མ་ཟད་ངོ་བོ་ཡང་རྩ་བ་ནས་རྟོགས་མེད།
རི་རེའི་སྟེང་ནས་གླུ་རེ་ལེན་པ་ནི་མི་དམངས་མང་ཚོགས་ཀྱི་ཐབས་ཇུས་རེད། མང་ཚོགས་རྣམས་རང་ཉིད་འདྲིས་ཆེ་བའི་སྐད་ཆ་དང་དབྱངས་རྟ། གླུ་གཞས་ལ་ཉན་རྒྱུར་དགའ་བ་རེད། དེ་མ་ཡིན་པར་ཁྱོད་ཀྱི་གླུ་གཞས་ཇི་འདྲ་སྙན་འཇེབས་ལྡན་རུང་མང་ཚོགས་ཀྱིས་ཧ་མི་གོཁྱོད་ཀྱིས་བཤད་པ་གང་ཡང་མང་ཚོགས་ཀྱིས་དགའ་བོ་མི་བྱེད། དེ་ནི་སྟོང་ཟད་ཀྱི་ལས་ཤིག་རེད།
ལག་ལེན་དུ་བསྟར་བའི་ཚན་རིག་གིས་ང་ཚོར་དྲན་སྐུལ་ལན་མང་གནང་ཡོད་པ་ནི། དངོས་ཐོག་བདེན་འཚོལ་ནི་ཡོད་ཚད་དོན་དངོས་ལས་མགོ་ཚུགས་དགོས་ཞེས་པ་དེ་རེད། འདི་ནི་མར་ཁེ་སི་རིང་ལུགས་ཀྱི་སྲོག་རྩ་ཡིན་པ་མ་ཟད། ཀྲུང་གོའི་མི་རིགས་གནད་དོན་ཐག་གཅོད་པའི་གཞི་རྩའི་ཐབས་ཇུས་ཀྱང་རེད།
ཀྲུང་གོ་ནི་མི་རིགས་མང་པོ་འདུས་པའི་གཅིག་གྱུར་གྱི་རྒྱལ་ཁབ་ཅིག་ཡིན། ཀྲུང་གོའི་མི་རིགས་སོ་སོ་ཀྲུང་གོའི་ས་གཞི་འདིའི་སྟེང་མི་ལོ་5000རིང་འཚོ་བ་རོལ། ཀྲུང་ཧྭའི་ས་གཞི་ཆེན་པོ་ནི་ཀྲུང་གོའི་མི་རིགས་སོ་སོའི་ཐུན་མོང་གི་ཁྱིམ་གཞི་ཡིན། མི་རིགས་56ནི་རྒྱལ་ཁབ་ཀྱི་ཐུན་མོང་བདག་པོ་ཡིན། ༼ཁ་འབྲལ་ཐབས་མེད་པ་གསུམ་༽ནི་ཀྲུང་གོའི་མི་རིགས་རྣམས་ཐུན་མོང་གི་ལོ་རྒྱུས་བརྒྱུད་པའི་ཁྲོད་བྱུང་བ་དང་། མི་རིགས་56ནི་ལས་དབང་གཅིག་པའི་ཚོགས་པ་ཞིག་རེད། འདྲ་མཉམ་མཐུན་སྒྲིལ་ནི་ཀྲུང་གོའི་མི་རིགས་རྣམས་གཅིག་ལ་གཅིག་བརྟེན་དུ་འཚོ་བའི་ཐུན་མོང་གི་རྨང་གཞི་སྟེ། ཆེས་མཇུག་མཐའི་ཁེ་ཕན་རེད། ཀྲུང་གོའི་སྤྱི་ཚོགས་སྤྱིའི་གནད་དོན་ཁྲོད་ཀྱི་ཆ་ཤས་ཤིག་ཡིན་གཤིས། ཀྲུང་གོའི་མི་རིགས་ལས་དོན་ནི་ནམ་ཡང་ཏང་དང་རྒྱལ་ཁབ་ཀྱི་བྱ་གཞག་གཙོ་བོ་དང་། ཀྲུང་གོའི་མི་རིགས་འབྲེལ་བ་ནི་ནམ་ཡང་རྒྱལ་འབངས་དུང་ཕྱུར་13གྱི་ཐུན་མོང་འབྲེལ་བ་ཡིན། འདྲ་མཉམ་ནི་གདམ་ག་ཉག་གཅིག་དང་། མཐུན་སྒྲིལ་ནི་འགྲོ་ལམ་གཅིག་པུ་ཡིན། འདྲ་མཉམ་མཐུན་སྒྲིལ་བྱས་ན་ད་གཟོད་མཉམ་གནས་མཉམ་དར་དང་། ཐུན་མོང་འཕེལ་རྒྱས། ཐུན་མོང་ཡར་ཐོན་ཡོང་ཐུབ་པ་རེད།
མར་ཁེ་སིའི་ལོ་རྒྱུས་དངོས་གཙོ་སྨྲ་བ་དང་རྩོད་སྒྲུབ་དངོས་གཙོ་སྨྲ་བ་ཞིག་ཡིན་ན། ཁྱད་པར་གྱི་རང་བཞིན་དང་ཐུན་མོང་རང་བཞིན། རྒྱུ་མང་དང་ཕུང་བོ་གཅིག་པ་ཚང་མ་ཡོད་པར་ཁས་ལེན་པ་རེད། གལ་སྲིད་ཚད་ལས་བརྒལ་ནས་ཁྱད་པར་གྱི་རང་བཞིན་དང་རྒྱུ་མང་གསལ་འདོན་བྱས་པ་ཡིན་ན་ནོར་འཁྲུལ་ཡིན་ལ། དེ་དང་འདྲ་བར་ཚད་ལས་བརྒལ་ནས་ཐུན་མོང་རང་བཞིན་དང་ཕུང་བོ་གཅིག་པ་ནན་བཤད་བྱས་པ་ཡང་ནོར་འཁྲུལ་ཡིན། རྒྱུ་མཚན་ནི་ཀྲུང་གོར་ཐུན་མོང་རང་བཞིན་དང་ཕུང་བོ་གཅིག་པའི་རང་བཞིན་རྩིས་མེད་ཁྱད་དུ་བསད་ནས། ཚད་ལས་བརྒལ་ནས་ཁྱད་པར་རང་བཞིན་དང་རྒྱུ་མང་རང་བཞིན་ནན་ལ་གཏད་པ་ཡིན་ན། བྱ་དངོས་ཀྱི་ངོ་བོ་དང་ཁ་བྲལ་བ། ཀྲུང་གོའི་མི་རིགས་འཆམ་མཐུན་འཕེལ་རྒྱས་ཀྱི་ཁ་ཕྱོགས་དང་འགལ་བ་ཡིན། ཐ་ན་གནོད་ཚབས་ཆེ་བའི་ཆབ་སྲིད་ཀྱི་མཇུག་འབྲས་སློང་བ་ཡིན། དེ་དང་འདྲ་བར་ཁྱད་པར་རང་བཞིན་དང་སྣ་མང་རང་བཞིན་རྩིས་མེད་ཁྱད་དུ་བསད་ནས། ཚད་ལས་བརྒལ་ནས་ཐུན་མོང་རང་བཞིན་དང་ཕུང་བོ་གཅིག་པའི་རང་བཞིན་ནན་ལ་གཏད་པ་ཡིན་ན་ཡང་། བྱ་དངོས་ཀྱི་ངོ་བོ་དང་ཁ་བྲལ་བ། ཀྲུང་གོའི་སྤྱི་ཚོགས་འཕེལ་རྒྱས་ཀྱི་གཞི་རྩའི་ཆོས་ཉིད་དང་འགལ་བ། ཀྲུང་གོའི་མི་དམངས་དང་སྤྱི་ཚོགས་ལ་གནོད་ཚབས་ཆེ་བའི་མཇུག་འབྲས་སྐྱེལ་ཡོང་བ་རེད།
འཛམ་གླིང་ནི་འབྲེལ་བ་སྣ་ཚོགས་ཀྱིས་གྲུབ་པའི་འཇིག་རྟེན་ཞིག་ཡིན་ཙ་ན། ཀྲུང་གོའི་མི་རིགས་སོ་སོ་ཡང་དེ་དང་འདྲ་བ་རེད། ཀྲུང་གོའི་གྲངས་ཉུང་མི་རིགས་སོ་སོའི་མི་གྲངས་ཀྱི་མང་ཉུང་མི་འདྲ་སྟེ། མི་གྲངས་མང་ཤོས་ལ་བྱེ་བ་གཅིག་དང་ས་ཡ་བདུན་ཡོད་པ་དང་། ཉུང་ཤོས་ལ་སྟོང་ཕྲག་འགའ་ལས་མེད། འདི་ནི་ཀྲུང་གོའི་དངོས་ཡོད་ཀྱི་མི་གྲངས་རེད། རང་རྒྱལ་གྱི་མི་རིགས་སུམ་ཅུ་ལྷག་ད་དུང་རྒྱལ་མཚམས་བརྒལ་ནས་འཚོ་སྡོད་བྱས་ཡོད། མི་རིགས་ཁ་ཤས་ཀྱི་རྒྱལ་ནང་གི་མི་གྲངས་དེ་ཕྱི་རྒྱལ་དུ་སྡོད་པའི་མི་གྲངས་ལས་མང་བ་དང་། མི་རིགས་ཁ་ཤས་ཀྱི་རྒྱལ་ནང་གི་མི་གྲངས་དེ་ཕྱི་རྒྱལ་དུ་སྡོད་པའི་མི་གྲངས་ལས་ཉུང་བ་རེད། མི་རིགས་ཁ་ཤས་ནི་ཕྱི་རྒྱལ་ནས་ཀྱང་གྲངས་ཉུང་མི་རིགས་ཀྱི་གྲས་ཡིན་པ་དང་། ཁ་ཤས་མི་གྲངས་མང་པོའི་མི་རིགས་ཆགས་ཡོད། མི་རིགས་ཁ་ཤས་ཀྱིས་ཕྱི་ལོགས་སུ་རང་ཉིད་ཀྱི་རྒྱལ་ཁབ་བཙུགས་ཡོད་དེ། དཔེར་ན། ཁོ་རེ་ཡ་བྱང་མ་དང་། ཁོ་རེ་ཡ་ལྷོ་མ། སོག་པོ། ཧ་སག་སི་ཐན་སོགས་ལྟ་བུ། མི་རིགས་གཅིག་པའི་སྐད་དང་ཡི་གེ ལོ་རྒྱུས། ཆོས་ལུགས། རིག་གནས་སྟེང་གི་འབྲེལ་འདྲིས་རང་བཞིན་དང་དེ་དག་རྒྱལ་ཁབ་མི་འདྲ་བའི་ནང་གི་གནས་སྟངས་ལ་དེའི་ལོ་རྒྱུས་ཀྱི་རྙོག་འཛིང་རང་བཞིན་ལྡན་པ་རེད། སྤྱི་ཚོགས་འཕེལ་རྒྱས་ཀྱི་དུས་རིམ་སྟེང་མངོན་བཞིན་ཡོད་དེ། བཅིངས་འགྲོལ་སྔོན་དུ། མི་རིགས་ཁ་ཤས་རྒྱ་རིགས་དང་འདྲ་བར་བཀས་བཀོད་རྒྱུད་འཛིན་གྱི་སྤྱི་ཚོགས་སུ་ཞུགས་ཡོད་པ་རེད། ཁ་ཤས་ད་དུང་གདོད་མའི་སྤྱི་ཚོགས་དང་། བྲན་གཡོག་སྤྱི་ཚོགས། ཞིང་བྲན་སྤྱི་ཚོགས་སུ་ཡོད་པ་རེད། མི་རིགས་སོ་སོས་རང་ཉིད་ཀྱི་རང་བྱུང་ལོ་རྒྱུས་བསྣམས་ནས་སྤྱི་ཚོགས་རིང་ལུགས་ཀྱི་སྤྱི་ཚོགས་སུ་ཞུགས་པས། ལོ་རྒྱུས་ཀྱི་རྗེས་ཤུལ་དེ་ཁོང་ཚོའི་སྤྱི་ཚོགས་འཚོ་བ་དང་འཕེལ་རྒྱས་ཁྲོད་ངང་གིས་མངོན་པ་རེད། སྐད་ཆའི་སྟེང་དུ་མངོན་པ་ནི། མི་རིགས་ཁ་ཤས་ལ་སྐད་དང་ཡི་གེ་གཉིས་ཀ་ཡོད་པ། ཁ་ཤས་ལ་སྐད་ལས་ཡི་གེ་མེད་པ། ཁ་ཤས་ལ་རང་ཚུགས་དང་ལྡན་པའི་སྐད་ཆའི་མ་ལག་མེད་པ་རེད། སྐད་ཆ་འདི་རིགས་སོ་སོར་དབྱེ་ན་རྒྱ་བོད་དང་། ཨ་ཨར་ཐེ། ཨེ་ཤ་ཡ་ལྷོ་མ། གླིང་ཕྲན་ལྷོ་མ། ཧིན་རྡུ་དང་ཡོ་རོབ་ཀྱི་སྐད་ཁོངས་སོགས་ལྔ་རུ་འདུ་བ་རེད། སྐད་ཆའི་མ་ལག་ཀྱང་རྡོ་ཆས་དུས་རབས་སོགས་ལོ་རྒྱུས་ཡུན་རིང་བརྒྱུད་ནས་གྲུབ་པ་རེད། སྐད་ཆ་ནི་མིའི་རིགས་ཀྱི་ཤུལ་བཞག་ནོར་བུ་རྩ་ཆེན་ཞིག་ཡིན་པ་མ་ཟད། མི་རིགས་(མིའི་རིགས་)འཕེལ་རྒྱས་ཀྱི་བཤུལ་ལམ་འཚོལ་བའི་སྒྲོན་མེ་ཡིན། ཆོས་ལུགས་ཀྱི་སྟེང་ནས་མཚོན་ན། ཆོས་ལུགས་མང་པོ་ཡོད་ལ། མི་རིགས་བཅུ་ཡིས་དབྱི་སི་ལན་ཆོས་ལུགས་ལ་དད་མོས་བྱེད་པ་དང་། མི་རིགས་མང་པོ་ཞིག་གིས་སངས་རྒྱས་ཆོས་ལུགས་དང་། ཡེ་ཤུའི་ཆོས་ལུགས་ལ་དད་མོས་བྱེད། ཡང་གྲངས་ཉུང་མི་རིགས་ཁ་ཤས་ཀྱིས་ཏའོ་ཅའོ་ཆོས་ལུགས་དང་དམངས་ཁྲོད་དད་མོས་བསྟེན་པ་རེད། དད་མོས་རིགས་གཅིག་གི་ཕག་ཏུ་དད་མོས་གཅིག་པའི་མི་ཚོགས་རྒྱ་ཆེན་པོ་ཡོད་པ་རེད།
ཁ་གཏད་ཡུལ་ནི་འགུལ་བསྐྱོད་དང་། འགྱུར་ལྡོགའཕེལ་རྒྱས་དང་ལྡན་པ་ཞིག་རེད།
གསུམ།
དམིགས་གཏད་ལ་གཞིགས་ནས་ཐབས་ཇུས་ཐག་གཅོད་པ་ཡིན། དངོས་པོའི་གནས་ལུགས་ནི་ཐབས་ཇུས་ཀྱི་སྲོག་ལྟ་བུ་ཡིན། ཐབས་ཇུས་ཀྱིས་ཁ་ཕྱོགས་དང་། བགྲོད་ལམ། གཞུང་ལུགས་བཅས་ལ་བརྩི་འཇོག་བྱ་དགོས། བློ་མཐུན་ཞི་ཅིན་ཕིན་གྱིས་”མིའི་སེམས་ནི་ཆེས་ཆེ་བའི་ཆབ་སྲིད་ཡིན། ”ཞེས་གསུངས་པ་རེད། མི་རིགས་ལས་དོན་གྱི་སྙིང་པོ་ཡང་མིའི་སེམས་རེད། མི་རིགས་ལས་དོན་གྱི་དམིགས་གཏད་ས་ནི་མིའི་སེམས་དགུག་རྒྱུ་ཡིན་ཏེ། འགལ་བ་མེད་པ། ཁ་གཏད་མི་བྱེད་པ། ཕན་ཚུན་འཆམ་མཐུན། མཐུན་སྒྲིལ། ངོས་འཛིན་གཅིག་མཐུན་ཡོང་བ། ལས་དབང་གཅིག་ཏུ་སྒྲིལ་བར་བྱ་དགོས། མི་རིགས་ལས་དོན་གྱི་རྩ་དོན་ནི་འགལ་བ་ཞི་བར་བྱེད་པ། འགྲིག་མཐུན་ཡོང་བར་བྱེད་པ། མཐུན་སྒྲིལ་ཇེ་དྲག་གཏོང་བ། མི་སེམས་བདེ་རུ་འཇུག་པ། མི་སེམས་ལོན་པ། མི་སེམས་གཅིག་ཏུ་སྒྲིལ་བར་བྱེད་པ་རེད། 《བང་ལེན་ཧྥང་གི་མི་རིགས་ལས་དོན་གྱི་དྲན་ཐོ་》ཁྲོད་དུ་ཐབས་ཇུས་འདི་འདྲ་བ་མང་པོ་བྱུང་ཡོད། ལྷག་བསམ་ཟོལ་མེད་དང་། བརྩི་བཀུར། དཀྱེལ་ཡངས་སོགས་ནི་གཞི་རིམ་དུ་མ་སླེབས་པ་ཡིན་ན་སེམས་ཀྱིས་མྱོང་མི་ཐུབ་པ་རེད།
མི་རིགས་ལས་དོན་ནི་གནའ་ནས་བཟུང་མིའི་བྱ་བ་དང་མིའི་སེམས་ཀྱི་བྱ་བ་སྒྲུབ་པའི་བྱ་གཞག་ཞིག་ཡིན་པས། ཡིག་ངོས་ཀྱི་ཁྱབ་བསྒྲགས་དང་གཞུང་ཡིག་གི་འགྲོ་འོང་ཁོ་ནར་བརྟེན་ནས་གཞི་རིམ་དང་མ་འབྲེལ་བ། ཁ་གཏད་ཡུལ་བྱེ་བྲག་པར་མ་འབྲེལ་ན་སྒྲུབ་ཐུབ་པ་མ་ཡིན། སྐད་ཆའི་སྟེང་འབྲེལ་བ་དམ་ཟབ་བྱ་དགོས་པ་མ་ཟད། སེམས་ཀྱི་སྟེང་ནས་ཀྱང་ཕན་ཚུན་ལ་བློ་གཏད་ནས་འབྲེལ་བ་བྱ་དགོས། ཁ་ནས་འབྲེལ་བ་མ་གཏོགས་སེམས་ནས་འབྲེལ་བ་མི་བྱེད་པ། ངོ་གདོང་གི་ཕྱི་ཚུལ་ལས་སེམས་མི་གཏོད་པ་བྱས་ན་ནམ་ཡང་བར་ཐག་ཅིག་ཡོད་པ་རེད། དེ་བས་ན་”སྤྱོད་ཚུལ་བཞི་”ལ་ངོ་རྒོལ་བྱེད་པ་དེ་མི་རིགས་ལས་དོན་ཀྱི་ཁྱབ་ཁོངས་ཁྲོད་དངོས་ཡོད་ཀྱི་དམིགས་གཏད་རང་བཞིན་ཡོད་པ་རེད། དུས་རྒྱུན་ཤེས་ཡོན་པའི་སྡེ་དང་། ཆོས་ལུགས་པའི་སྡེ། ཆབ་སྲིད་པའི་སྡེ། ཚོང་ལས་ཀྱི་སྡེ་ནས་ཤུགས་རྐྱེན་ཆེ་བའི་མི་རིགས་མི་སྣ་དག་དང་འབྲེལ་འདྲིས་བྱེད་པར་ཤུགས་བརྒྱབ་ནས། བརྩི་འཇོག་ངང་ནས་རྒྱུས་ལོན་བྱེད་པ། འདྲ་མཉམ་ངང་ནས་བསམ་པ་གོ་བ། ཟོལ་མེད་སྒོ་ནས་མཐུན་སྒྲིལ་བྱེད་པ། དམངས་གཙོ་གྲོས་མོལ་གྱི་སྒོ་ནས་འཆམ་མཐུན་བྱས་པ་ཡིན་ན། ད་གཟོད་ང་ཚོས་མི་སེམས་ལོན་པའི་ཐབས་ཇུས་རྙེད་སྲིད་པ་དང་། མི་རིགས་ལས་དོན་སྒྲུབ་ཐུབ་པ་ཡིན། དེ་མ་ཡིན་པར་མཐོ་སར་འགྱིང་ནས་ཁེངས་སེམས་ཀྱིས་གཞན་ལ་བརྙས་པ་དང་། རྒྱང་ནས་ངར་སྐད་སྒྲོག་པ། ཡང་ན་རྫུས་མའི་ཁྲལ་ལྟ་བུ་འཇལ་བ་དང་། དོན་དངོས་ཀྱི་གནས་ཚུལ་ལ་རྒྱུས་ལོན་མི་བྱེད་པར་ཕྱི་ཚུལ་རིང་ལུགས་དང་། ངོ་སྲུང་གི་ལས་ཀ་བྱས་ཏེ་གཡོ་ཟོལ་དང་ཡིད་མི་ཆེས་པ་བྱས་ན་བརྩེ་དུང་གི་སྟེང་བར་ཐག་དང་། བྱ་སྤྱོད་ཀྱི་སྟེང་འགལ་ཟླ་འབྱུང་བ་རེད།
མང་ཚོགས་ལ་སེམས་སྤྲད་པ་ཡིན་ན་མང་ཚོགས་ཀྱིས་ཀྱང་ཁྱོད་ལ་སེམས་སྟེར་ངེས་རེད། ལས་བྱེད་ཁ་ཅིག་གཡོ་ཇུས་ལ་མགོ་འཁོར་བ་རེད། “གཡོ་ཇུས་”ནི་སྐབས་འགའ་རེར་ཐབས་ཇུས་ཤིག་ཡིན་སྲིད་ཀྱང་། དེ་དགྲ་ཕྱོགས་ཁོ་ནར་སྤྱོད་པ་ཞིག་རེད། རང་ཕྱོགས་ཀྱི་མི་དང་། རང་གི་མང་ཚོགས་ལ་གཡོ་ཇུས་བཀོལ་བ་ནི་ཉེན་ཚབས་ཆེན་པོ་རེད། མི་སེམས་ནི་རང་སོ་སོའི་སེམས་ནང་དུ་ཡོད་པས་ཕན་ཚུན་གྱི་སེམས་སྟེང་ནས་བརྩི་འཇོག་དང་། འདྲ་མཉམ། ཡིད་ཆེས་ཀྱིས་འབྲེལ་ཟམ་བཙུགས་པ་ཡིན་ན། ད་གཟོད་ཕྱི་ཐག་རིང་པོ་ཡོད་པ་ཡིན། ”བློ་གཅིག་སེམས་གཅིག་གིས་མི་དམངས་ལ་ཞབས་འདེགས་ཞུ་བ་”ནི་ཏང་གི་དགོངས་དོན་དང་དམིགས་ཡུལ་ཡིན་ལ། ང་ཚོས་མི་རིགས་ལས་དོན་སྒྲུབ་པའི་གཞི་རྩའི་བསམ་བློའི་མཛུབ་སྟོན་ཡང་ཡིན། འཐབ་འཛིང་གི་ལོ་རབས་དང་ཀྲུང་གོ་གསར་པ་དབུ་བརྙེས་པའི་སྟོད་ཙམ་ལ། ང་ཚོས་བསམ་བློའི་མཛུབ་སྟོན་འདི་ལ་བརྟེན་ནས་རྒྱ་ཆེ་བའི་མི་དམངས་མང་ཚོགས་ཀྱི་བརྩི་བཀུར་ཐོབ་པ་རེད། “གུང་ཁྲན་ཏང་དགུང་གི་ཉི་མ་འདྲ། འོད་འཕྲོས་ན་ས་གཞི་རང་གསལ་རེད། ”ཞེས་དང་”མའོ་ཙེ་ཏུང་ཁྲི་ལོར་བརྟན་པར་ཤོག””གུང་ཁྲན་ཏང་ཁྲི་ལོར་བརྟན་པར་ཤོག”ཅེས་པ་སོགས་ནི་སེམས་ནས་བརྡོལ་བའི་འབོད་སྐད་དང་། གནམ་འོག་ཡོངས་རྫོགས་སེམས་པ་གཅིག་ཏུ་གྲུབ་པའི་འབོད་སྐད་རེད། དེས་ན་འདས་པའི་དུས་སུ་ང་ཚོས་སྒྲུབ་ཐུབ་པ་ཞིག་ད་ལྟ་ཡང་སྒྲུབ་ཐུབ་ངེས་རེད།
མི་སེམས་ཐོབ་ན་གནམ་འོག་དབང་། མི་སེམས་ཤོར་ན་གནམ་འོག་འཆོར། ཞེས་པ་ལྟར་དུ། ཀྲུང་གོ་གུང་ཁྲན་ཏང་གིས་སྔོན་གྱི་དབང་བསྒྱུར་གྲལ་རིམ་རིམ་བྱུང་རེས་མོས་སུ་བརྗེ་བ་དང་དང་། མི་ཤི་སྲིད་ཉམས་ཀྱི་ལོ་རྒྱུས་བསྐྱར་འགྲིམས་བྱ་མི་འདོད་ན། མི་སེམས་དགུག་པའི་བྱ་བ་སྐད་ཅིག་ལ་ཡང་བརྗེད་མི་རུང་། ད་ལྟའི་མ་རུངས་ཐམས་ཅད་དྲུངས་ནས་ཕྱུང་སྟེ་དམངས་གཙོའི་འཕེལ་རིམ་ལ་སྐུལ་འདེད་དང་། སྲོལ་རྒྱུན་བཟང་པོ་དར་སྤེལ་བྱས་ནས་དེ་ལས་ལྷག་པའི་གཟི་བརྗིད་བརྩོན་ལེན་བྱ་དགོས།
བཞི།
དུས་བབ་ཀྱིས་ལས་འགན་ཐག་གཅོད་པ་དང་། ལས་འགན་གྱིས་ཐབས་ཇུས་ཐག་གཅོད་པ་རེད་(བྲེལ་མྱུར་གྱི་ལས་འགན་དང་། དུས་རྒྱུན་གྱི་ལས་འགན། ཐབས་ཇུས་སོ་སོ་མི་འདྲ་བ་རེད)། གནད་དོན་ལ་ཞིབ་འཇུག་བྱེད་པའི་རྩ་བ་ནི་གནད་དོན་ཐག་གཅོད་རྒྱུ་དང་། གནད་དོན་ཐག་གཅོད་པའི་ཐོག་མའི་གནད་དོན་ནི་ཐབས་ཇུས་ཐག་གཅོད་པའི་གནད་དོན་དེ་རེད།
མིག་སྔར་གྱི་ཀྲུང་གོའི་སྤྱི་ཚོགས་ནི་སྤྱི་ཚོགས་ཀྱི་རྣམ་པ་འགྱུར་བའི་དུས་སྐབས་དང་། བཅོས་སྒྱུར་གྱི་ཟབ་ས། གནད་འགག་ལས་སྒྲོལ་བའི་དུས། སྤྱི་ཚོགས་ཀྱི་འགལ་བ་མང་དུ་འབྱུང་བའི་དུས་སྐབས་སུ་འཁེལ་ཡོད། རྙོག་འཛིང་གི་སྣང་ཚུལ་འདི་དག་ཐམས་ཅད་དུས་མཉམ་དུ་མི་རིགས་ས་ཁུལ་དུ་མངོན་པ་རེད། མི་རིགས་ས་ཁུལ་གྱི་རྗེས་ལུས་དང་། དབུལ་ཕོངས། བས་མཐར་གནས་པ་སོགས་ཀྱི་གནད་དོན་གྱིས་འགལ་བ་འདི་དག་རྩེག་སྣོན་ཅན་དུ་འགྱུར་སླ་བ་རེད། སྤྱི་ཚོགས་ཀྱི་རྣམ་པ་འགྱུར་བ་དང་། བཅོས་སྒྱུར་གྱི་ཟབ་ས། ངོས་གྱེན་དུ་འཛེག་པའི་དུས། འགལ་བ་འབྱུང་སླ་ཞིང་མང་དུ་འབྱུང་བའི་དུས་སྐབས་ནི་སྤྱིར་བཏང་རང་བཞིན་ཡིན་ཏེ། ཟབ་ཚད་མི་འདྲ་བ་རེད། རྒྱལ་ཡོངས་ཀྱང་གནས་སྟངས་འདི་འདྲ་ཡིན། མི་ལ་ལས་མི་རིགས་ས་ཁུལ་དང་གྲངས་ཉུང་མི་རིགས་ནི་ནང་ས་དང་ཡེ་ནས་ཁ་བྲལ་བའི་སྤྱི་ཚོགས་སོ་སོ་བ་གཉིས་དང་། ཐ་ན་མངའ་ཁུལ་གཞན་ཞིག་ཏུ་སྟངས་འཛིན་བྱེད་ཀྱི་ཡོད་དེ། དུས་རྒྱུན་མཐོང་བའི་བརྗོད་ཚུལ་ནི་༼དལ་འགྲོས་ཅན་༽རེད། གནས་ཚུལ་འདི་རིགས་ཅི་ལྟར་བྱུང་བ་ཡིན་ཞེ་ན། དོན་དངོས་ཀྱི་འབྱུང་རྐྱེན་ཤིན་ཏུ་མང་ཡང་སྤྱིར་འཕེལ་རྒྱས་དལ་བའི་མངོན་རྟགས་རེད། འདི་རང་རྒྱལ་མི་རིགས་གནད་དོན་གྱི་དུས་རིམ་རང་བཞིན་གྱི་ཁྱད་ཆོས་དང་འབྲེལ་བ་ཡོད་དེ། ལོ་རྒྱུས་དང་དངོས་ཡོད། རྒྱལ་ནང་གི་རྒྱུ་རྐྱེན་དང་རྒྱལ་ཕྱིའི་རྒྱུ་རྐྱེན། མི་དམངས་ནང་ཁུལ་གྱི་འགལ་བ་དང་དགྲ་གཉེན་བར་གྱི་འགལ་བ། མི་རིགས་དང་ཆོས་ལུགས། ལས་བྱེད་ཀྱི་སྤྱོད་ཚུལ་དང་མང་ཚོགས་ཀྱི་ཁེ་ཕན་བར་གྱི་འཁྲུག་རྩོད། ལུགས་མཐུན་གྱི་ཁེ་ཕན་དང་ཚུལ་མིན་གྱི་ཐབས་ཇུས། ཁེ་ཕན་གྱི་འཁྲུག་རྩོད་དང་མི་རིགས། ཆོས་ལུགས་སོགས་ཀྱི་འགལ་བ་སྣོལ་མར་བྱུང་བ་ལ་འབྲེལ་བ་ཡོད་པ་རེད།
འཕེལ་རྒྱས་ནི་སྒྲུབ་ཐེངས་གཅིག་གིས་འགྲུབ་སྲིད་པ་ཞིག་མ་ཡིན་ཏེ། ཐོན་ཁུངས་འབལ་འབོལ་དང་། རིག་གནས་འབལ་འབོལ་འཕྲལ་མར་དཔལ་འབྱོར་འབལ་འབོལ་དང་། ཐོན་ལས་འབལ་འབོལ་ཅན་དུ་བསྒྱུར་ནུས་པ་ཞིག་མ་ཡིན། འཕེལ་རྒྱས་ཀྱི་གནོན་ཤུགས་དང་། རིག་གནས་བརྡབ་གསིག་གི་གནོན་ཤུགས། འཕེལ་རྒྱས་ལ་རེ་བ་བྱེད་པའི་དུས་མཚུངས་སུ་མུ་མཐུད་བས་མཐའ་རུ་སྐྲོད་པའི་གནོན་ཤུགས། ད་དུང་ནུས་སྟོབས་དང་འདུ་ཤེས། བསམ་བློ། རིག་གནས་ཀྱི་མི་འཚམས་པ། དེའི་སྟེང་དུ་སྐད་ཆ་དང་། དད་མོས། ཐོན་སྐྱེད་འཚོ་བའི་རྣམ་པ་སོགས་ཀྱི་མི་འཚམས་པའི་གནས་ཚུལ་ཡང་དུས་མཉམ་དུ་ལྷགས་ཡོང་བས། མི་རིགས་ས་ཁུལ་གྱི་གནད་དོན་ཉིན་ལྟར་ཕྱོགས་བསྡུས་ཅན་དུ་འགྱུར་གྱི་ཡོད།
ལས་འགན་གྱི་ཁ་གཏད་ཡུལ་ནི་བྱེ་བྲག་ཁོར་ཡུག་ཁྲོད་ཀྱི་ཁ་གཏད་ཡུལ་ཡིན། ཁོར་ཡུག་ནི་བྱེ་བྲག་གི་ཆ་རྐྱེན་ཏེ། དེ་ནི་ནུས་སྟོབས་དང་གོ་སྐབས་ཡིན།
མི་རིགས་ལས་དོན་ཀྱི་བྱ་བའི་སྙིང་བོ་ནི་མི་རིགས་འབྲེལ་བ་སྙོམས་སྒྲིག་བྱེད་པ་རེད། རྒྱལ་ཁབ་ཀྱི་ངོས་ཐད་ནས་གཙོ་བོར་མངོན་པ་ནི་རྒྱ་རིགས་དང་གྲངས་ཉུང་མི་རིགས་བར་གྱི་འབྲེལ་བ། གྲངས་ཉུང་མི་རིགས་ཕན་ཚུན་བར་གྱི་འབྲེལ་བ་སྙོམས་སྒྲིག་བྱས་ཏེ། རྒྱལ་ཁབ་ཧྲིལ་པོ་གཅིག་གྱུར་དང་། མི་རིགས་བར་གྱི་འཆམ་མཐུན་མཉམ་གནས་ལ་ཁག་ཐེག་བྱས་ནས། སྤྱི་ཚོགས་གཏན་འཇགས་དང་། མི་རིགས་མཐུན་སྒྲིལ་ལ་ཕན་ཆ་ཆེ་བའི་སྤྱི་ཚོགས་ཁོར་ཡུག་སྐྲུན་ནས་གྲངས་ཉུང་མི་རིགས་དང་མི་རིགས་ས་ཁུལ། རྒྱལ་ཡོངས་ཀྱི་ཚན་རིག་དང་ཤེས་རིག་འཕེལ་རྒྱས་ལ་ཞབས་འདེགས་ཞུ་དགོས། འདིའི་རྩ་བ་ནི་མི་རིགས་འབྲེལ་བ་སྙོམས་སྒྲིག་བྱ་བའི་སྲོག་ཤིང་ལ་དམིགས་ནས། མཐུན་སྒྲིལ་སྲ་བརྟན་དང་འཕེལ་རྒྱས་ལ་ཞབས་འདེགས་བྱེད་པའི་ལས་འགན་འདི་གཉིས་ཡོངས་འགྲུབ་བྱས་ཏེ། སྤྱིར་བཏང་རང་བཞིན་དང་དམིགས་བསལ་རང་བཞིན་གྱི་འབྲེལ་བ་འདི་ཐག་གཅོད་ཡག་པོ་བྱ་དགོས། སྤྱིར་བཏང་རང་བཞིན་ནི་ཏང་གི་མགོ་ཁྲིད། རྒྱལ་ཁབ་ཀྱི་བསམ་འདུན་དང་བཅའ་ཁྲིམས། ལམ་ལུགས་དང་སྒྲིག་སྲོལ་གྱི་སྤྱིར་བཏང་རང་བཞིན་ཡིན་ཏེ། རྒྱལ་སྲིད་སྤྱི་ཁྱབ་ཁང་གི་མངའ་ཞབས་ཀྱི་པུའུ་དང་ཨུ་ཡོན་ལྷན་ཁང་སོ་སོ། རིམ་པ་སོ་སོའི་སྲིད་གཞུང་ཚང་མས་སྤྱིར་བཏང་བཞིན་ལ་གཏོགས་པའི་ལས་ཀ་སྒྲུབ་བཞིན་ཡོད། འོན་ཀྱང་ཡུལ་ཁམས་དང་། མི་རིགས། ལོ་རྒྱུས། སྤྱི་ཚོགས་འཕེལ་རྒྱས་ཀྱི་ཚད་རིམ། ཆོས་ལུགས། རིག་གནས། ཡུལ་སྲོལ་གོམས་གཤིས་སོགས་མི་འདྲ་བའི་དབང་གིས་མི་རིགས་ས་ཁུལ་དུ་ཡང་ཁྱད་པར་གྱི་རང་བཞིན་ནམ་དམིགས་བསལ་རང་བཞིན་རབ་དང་རིམ་པ་ཐོན་གྱི་ཡོད། སྤྱིར་བཏང་རང་བཞིན་གྱིས་ཐག་གཅོད་དཀའ་བ་དང་ཐག་གཅོད་མ་ཐུབ་ཚེ་དམིགས་བསལ་སྲིད་ཇུས་བཟོས་ཏེ་ཐག་གཅོད་བྱ་དགོས་པ་རེད། བསམ་བློའི་ཐབས་ཇུས་ཀྱི་སྟེང་དུ། ང་ཚོས་རྩོད་སྒྲུབ་ཚན་རིག་གི་སྒོ་ནས་གནད་དོན་ལ་དམིགས་དགོས་པ་ལས། སྤྱིར་བཏང་རང་བཞིན་གྱིས་དམིགས་བསལ་རང་བཞིན་དགག་ནས་ཁས་མི་ལེན་པ། དམིགས་བསལ་རང་བཞིན་གྱིས་སྤྱིར་བཏང་རང་བཞིན་དགག་ནས་ཁས་མི་ལེན་པ་བྱ་མི་རུང་། ཡང་ན་སྤྱིར་བཏང་རང་བཞིན་གྱིས་དམིགས་བསལ་རང་བཞིན་གྱི་ཚབ་བྱེད་མི་རུང་ལ། དམིགས་བསལ་རང་བཞིན་གྱིས་ཀྱང་སྤྱིར་བཏང་རང་བཞིན་གྱི་ཚབ་བྱེད་མི་རུང་། རྨང་གཞི་གཅིག་རྒྱུན་འཁྱོངས་བྱ་དགོས་ཏེ། སྤྱིར་བཏང་རང་བཞིན་གྱི་རྨང་གཞིའི་སྟེང་ནས་དམིགས་བསལ་རང་བཞིན་ཐག་གཅོད་བྱེད་པ་དང་། སྤྱིར་བཏང་རང་བཞིན་དང་དམིགས་བསལ་རང་བཞིན་ཟུང་འབྲེལ་གྱི་སྟེང་ནས་ཚན་རིག་དང་མཐུན་ཞིང་ཡང་དག་པའི་ཐབས་ཇུས་དང་སྲིད་ཇུས་འཚོལ་དགོས། ནུབ་ཕྱོགས་དར་རྒྱས་ཆེ་བའི་རྒྱལ་ཁབ་དང་བསྡུར་ན། ཀྲུང་གོ་ནི་འཕེལ་རྒྱས་འགྲོ་བཞིན་པའི་རྒྱལ་ཁབ་ཡིན་པ་དང་། ཀྲུང་གོའི་ཤར་ཕྱོགས་རྒྱ་མཚོའི་འགྲམ་རྒྱུད་ཀྱི་གྲོང་ཁྱེར་དང་བསྡུར་ན། མི་རིགས་ས་ཁུལ་ནི་རྗེས་ལུས་ས་ཁུལ་ཡིན་པ་རེད། མི་རིགས་ལས་དོན་ཨུ་ཡོན་ལྷན་ཁང་གི་བྱ་བའི་སྟེང་བལྟས་ན། རྩ་བའི་ཐབས་ཇུས་ནི་སྙོམས་སྒྲིག་བྱེད་པ་དེ་རེད། དེ་ལ་དབྱེ་ན་དོ་དམ་སྙོམས་སྒྲིག་དང་། ཞབས་ཞུ་སྙོམས་སྒྲིགམཉམ་སྡེབ་སྙོམས་སྒྲིག་སོགས་རྣམ་པ་མང་པོ་ཡོད། མི་རིགས་ལས་དོན་གྱི་ཁྱབ་ཁོངས་ནང་དུ། ང་ཚོའི་བསམ་གཞིགས་བྱེད་སྟངས་དང་ཐབས་ཇུས་སྐོར་ཞིག་ལ་ངེས་པར་བཅོས་བསྒྱུར་བྱ་དགོས། ང་ཚོའི་ལས་འགན་ནི་མི་རིགས་འབྲེལ་བ་སྙོམས་སྒྲིག་བྱེད་པ་དང་། མི་རིགས་མཐུན་སྒྲིལ་གོང་སྤེལ་བྱེད་པ་ཡིན། མཐུན་སྒྲིལ་གྱི་དམིགས་ཡུལ་ནི་མཉམ་དུ་མཐུན་སྒྲིལ་གྱིས་འབད་བརྩོན་དང་། ཐུན་མོང་གི་ཁྱིམ་གཞིས་མཉམ་འཛུགས། བདེ་སྐྱིད་ཀྱི་འཚོ་བ་མཉམ་རོལ་བྱེད་པ་དེ་ཡིན། མཐུན་སྒྲིལ་གྱི་ཐབས་ཇུས་ནི་རྣམ་པ་སྣ་ཚོགས་ཡོད་ཀྱང་། ང་ཚོས་སྙེག་པའི་མཐུན་སྒྲིལ་ནི་རྩ་དོན་ཡོད་པའི་མཐུན་སྒྲིལ་ཡིན་པ་ལས་རྩ་དོན་མེད་པའི་མཐུན་སྒྲིལ་མིན། རྩ་དོན་ནི་འདྲ་མཉམ་དང་། དམངས་གཙོ། མཉམ་དུ་རྒྱལ་ཁབ་གཅིག་གྱུར་ལ་སྲུང་སྐྱོབ། སྤྱི་ཚོགས་གཏན་འཇགས། མཉམ་དུ་རླབས་ཆེ་བའི་མེས་རྒྱལ་འཛུགས་སྐྲུན་བྱེད་པ་དེ་རེད། འདྲ་མཉམ་བྱེད་པ་ལ་མཐའ་གཅིག་ཏུ་མི་རིགས་ཆེན་པོའི་རིང་ལུགས་དང་གུ་དོག་པའི་མི་རིགས་རིང་ལུགས་ལ་ངོ་རྒོལ་བྱ་དགོས། དམངས་གཙོ་བྱེད་པ་ལ་ཐུན་མོང་གིས་རང་ཁྱིམ་རང་བདག་དང་། རྒྱལ་ཁབ་དོ་དམ་བྱ་དགོས། གཅིག་གྱུར་སྲུང་སྐྱོབ་བྱེད་པ་ལ་མཐའ་གཅིག་ཏུ་ཁ་བྲལ་ལ་ངོ་རྒོལ་བྱ་དགོས། སྤྱི་ཚོགས་གཏན་འཇགས་སྲུང་སྐྱོབ་བྱེད་པ་ལ་གཏུམ་སྤྱོད་འཇིགས་སྐུལ་དང་། ཐལ་དྲགས་པའི་ཆོས་ལུགས་སོགས་མི་ཆོས་དང་། མི་གཤིས། སྤྱི་ཚོགས་ལ་རྒོལ་བའི་བྱ་སྤྱོད་དག་ལ་ངོ་རྒོལ་བྱ་དགོས། མཉམ་དུ་འཛུགས་སྐྲུན་བྱེད་པ་ནི་མི་རེ་རེ་ཡིས་རྒྱལ་ཁབ་འཕེལ་རྒྱས་ཀྱི་དོན་དུ་འགན་ལེན་དང་འོས་འགན་སྒྲུབ་པ། དེ་བས་ང་ཚོའི་ལས་དོན་གྱི་ཐབས་ཇུས་ནི་ཕྱོགས་གཅིག་ནས་དྲག་པོ་ཡིན་པ་སྟེ། ཁ་བྲལ་ལ་ངོ་རྒོལ་བྱེད་པ་དང་སྟོབས་ཤུགས་ཁག་གསུམ་ལ་ཚ་རྡེག་བྱེད་པ་ལྟ་བུར་ལས་དྲག་པོ་མ་སྤྱད་ན་མི་གཅུན་ལ། ཡང་ཕྱོགས་གཞན་ཞིག་ནས་ཞི་བའི་ཐབས་ཇུས་ཡིན་ཏེ། མི་རིགས་མང་ཚོགས་ལ་ཁ་ཕྱོགས་པའི་དུས་རྒྱུན་གྱི་འཚོ་བ་མང་དག་དོ་དམ་བྱ་བའི་ཐབས་ཇུས། མང་ཚོགས་ལས་དོན་གྱི་ཐབས་ཇུས། མཐུན་སྒྲིལ་སློབ་གསོའི་ཐབས་ཇུས། བསམ་བློའི་ལས་དོན་གྱི་ཐབས་ཇུས་དང་། ཆུང་ཐ་སྐྱོབ་པ། ཉམ་ཆུང་སྐྱོབ་པ། ནད་ལས་སྐྱོབ་པའི་ཐབས་ཇུས་སོགས་ལྟ་བུ། འདི་ནི་བྱ་དངོས་འཕེལ་རྒྱས་ཀྱི་ངོས་གཉིས་ཀྱིས་ཐག་བཅད་པ་ཡིན་ཏེ། དེ་ནི་གླུ་གཞས་ཁྲོད་དུ་”འཕར་སྤྱང་སླེབས་ན་རྔོན་མདས་བསུ་མ་བྱེད། ”ཅེས་དང་”གྲོགས་པོ་སླེབས་ན་བདུད་རྩི་ཆང་གིས་བསུ”ཅེས་པ་ལྟར། ཁྱེད་ཀྱིས་མེ་མདའ་མ་འཆང་ན་འཕར་སྤྱང་གིས་ཁྱེད་ཀྱི་སྲོག་འཕྲོག་ཉེན་ཡོད་པས། ཆང་དང་མེ་མདའ་གཉིས་ཀ་ཕྱོགས་གཅིག་ཏུ་ཐལ་བར་མི་རིགས་སོ། །
ལྔ།
ཁོར་ཡུག་གིས་ཐབས་ཇུས་ཐག་གཅོད་པ་ཡིན། རྩ་བའི་མི་རིགས་ཀྱི་གནས་ཚུལ་ནི་ང་ཚོས་ཀྲུང་གོའི་མི་རིགས་ཀྱི་གནད་དོན་ཐག་གཅོད་པའི་རྨང་གཞི་ཡིན་པས། ངེས་པར་དུ་ང་ཚོས་ཁོར་ཡུག་གི་ཆ་རྐྱེན་གང་འདྲ་ཞིག་གི་འོག་ཏུ་བྱ་བ་སྒྲུབ་ཀྱི་ཡོད་པར་ལན་འདེབས་དགོས། ཁོར་ཡུག་གི་ཆ་རྐྱེན་གང་འདྲ་ཞིག་གི་འོག་ཏུ་བྱ་བ་སྒྲུབ་ཀྱི་ཡོད་པ་གསལ་བོར་རྟོགས་ན། ད་གཟོད་ཐབས་ཇུས་ཅི་འདྲ་ཞིག་སྤྱད་ན་བྱ་བ་ལེགས་པོར་སྒྲུབ་ཐུབ་པའི་གནད་དོན་ཐག་གཅོད་བྱ་ཐུབ།
དེ་བས་ན་རྩ་བའི་མི་རིགས་ཀྱི་གནས་ཚུལ་ལ་རྒྱུས་ལོན་གཏིང་ཟབ་བྱ་རྒྱུ་དེ་རྨང་གཞིར་འཛིན་དགོས། རྒྱུ་མཚན་ནི་རྩ་བའི་མི་རིགས་ཀྱི་གནས་ཚུལ་རྒྱུས་མ་ལོན་ན་བྱ་བ་སྒྲུབ་ཐབས་མེད་པ་དང་། དམིགས་གཏད་རང་བཞིན་གྱི་བྱ་བ་དེ་ལས་ཀྱང་སྒྲུབ་ཐབས་མེད་པ་རེད། གནད་དོན་འདིས་དོན་དངོས་ཐོག་རིམ་པ་གཉིས་ལ་འབྲེལ་ཡོད་དེ།
གཅིག་ནི་རྒྱལ་ཁབ་ཧྲིལ་པོའི་མི་རིགས་ཀྱི་གནས་ཚུལ་རེད། རྒྱལ་ཁབ་ཀྱི་བདེ་འཇགས་བརྟན་བརླིང་གི་ངོས་ནས་བལྟས་ན། རང་རྒྱལ་གྱི་མི་རིགས་རང་སྐྱོང་ས་ཁུལ་གྱིས་རྒྱལ་ཁོངས་རྒྱ་ཁྱོན་གྱི་64%ཟིན་ཡོད་པ་དང་། 64%དེ་གཏན་འཇགས་མ་ཡོང་བ་ཡིན་ན་རྒྱལ་ཁབ་གཏན་འཇགས་ཡོང་སྲིད་དམ། ཡང་རང་རྒྱལ་གྲངས་ཉུང་མི་རིགས་མི་གྲངས་ཀྱིས་རྒྱལ་ཡོངས་སྤྱིའི་མི་གྲངས་ཀྱི་8.49%ཟིན་པ་དང་། མི་གྲངས་དུང་ཕྱུར་1.14ཡོད། མི་གྲངས་དུང་ཕྱུར་1.14གཏན་འཇགས་མ་ཡོང་བ་ཡིན་ན་རྒྱལ་ཁབ་གཏན་འཇགས་ཡོང་སྲིད་དམ། ལན་གསལ་བོ་ཡིན་པ་དེ་རེད། ང་ཚོའི་མི་རིགས་སྲིད་ཇུས་ནི་རང་རྒྱལ་མི་རིགས་གནས་ཚུལ་གྱི་རྨང་གཞིའི་སྟེང་གཏན་འབེབས་གནང་བའི་སྲིད་ཇུས་རེད། དེའི་རྐྱེན་གྱིས་རང་རྒྱལ་གྱི་མི་རིགས་གནས་ཚུལ་མ་རྟོགས་ན། རང་རྒྱལ་གྱི་མི་རིགས་སྲིད་ཇུས་ཀྱི་གལ་གནད་རང་བཞིན་དང་། ཏང་གིས་བཙུགས་པའི་མི་རིགས་ས་ཁུལ་རང་སྐྱོང་ལམ་ལུགས་དེ་མེད་དུ་མི་རུང་བ་ཞིག་ཡིན་པའི་དངོས་ཡོད་ཀྱི་དོན་སྙིང་ཡང་རྟོགས་པར་དཀའ། ས་ཁོངས་ནི་ཐོན་ཁུངས་ཁོར་ཡུག་དང་འབྲེལ་ཡོད་པ་ཞིག་རེད། ཀྲུང་གོ་ནི་རིགས་སོ་སོའི་མི་དམངས་མཉམ་དུ་འཚོ་སྡོད་བྱེད་པའི་ཁྱིམ་གཞིས་ཤིག་ཡིན་ལ། རིགས་སོ་སོའི་མི་དམངས་རྣམས་གཅིག་སྲོག་གཅིག་ལ་བརྟེན་ནས། འབྲལ་མེད་ངང་ཡབ་མེས་ཡང་མེས་ནས་མཉམ་དུ་བཙུགས་པའི་རྒྱལ་སྲིད་ཅིག་ཡིན།
གཉིས་ནི་བྱེ་བྲག་གི་མི་རིགས་གནས་ཚུལ་རེད། ཀྲུང་གོས་རྒྱ་རིགས་ཕུད་པའི་མི་རིགས་གཞན་དག་ལ་”གྲངས་ཉུང་མི་རིགས་”ཞེས་དབྱེ་མཚམས་འབྱེད་པ་རེད། དོན་དངོས་ཐོག་མང་པོ་དང་ཉུང་ངུ་ཡང་ལྟོས་བཅས་ཀྱི་དོན་ཞིག་རེད། ང་རང་རྒྱལ་ཁབ་ག་གེ་མོར་འཚམས་འདྲིར་སོང་ནས། རང་རྒྱལ་གྲངས་ཉུང་མི་རིགས་ཀྱི་མི་གྲངས་ཆེས་མང་ཤོས་ལ་མི་གྲངས་བྱེ་བ་གཅིག་དང་ས་ཡ་དྲུག་(ཁྲི་1600)ཡོད་ཅེས་མཚམས་སྦྱོར་བྱེད་སྐབས་ཁོ་ཚོས་མགོ་བོ་གཡུགས་སོང་། ཡང་གྲངས་ཉུང་མི་རིགས་ཀྱི་མི་གྲངས་ཁྱོན་བསྡོམས་དུང་ཕྱུར་གཅིག་ལྷག་ཡོད་ཅེས་བཤད་དུས། ཁོ་ཚོ་ཧ་ལས་ནས་མགོ་བོ་གཡུགས་སོང་། ངས་རྒྱལ་ཁབ་དེའི་མི་གྲངས་སྐོར་གྱི་དྲི་བ་འདྲི་དུས་ད་གཟོད་རྒྱལ་ཁབ་དེར་ཁྱོན་བསྡོམས་མི་གྲངས་ས་ཡ་འགའ་ལས་མེད་པ་རྟོགས། རྗེས་ནས་ངས་འཛམ་གླིང་རྒྱལ་ཁབ་སོ་སོའི་མི་གྲངས་ཀྱི་གནས་ཚུལ་རྒྱུས་ལོན་བྱེད་དུས། མི་གྲངས་ས་ཡ་ལྔ་མན་གྱི་རྒྱལ་ཁབ་ཉུང་ཉུང་མ་རེད། འཛམ་གླིང་ལ་བལྟས་ན་ང་ཚོས་ཐོག་མར་མཐོང་བ་ནི་མི་དང་། མི་རིགས། རྒྱལ་ཁབ། ཆོས་ལུགས། རིག་གནས་སོགས་རེད། མི་ཡོད་ཚད་གཅིག་འདྲ་ཞིག་ཨེ་རེད། དེ་ལ་ལན་གཉིས་ཡོད་དེ། ཐོག་མར་ཚང་མ་གཅིག་འདྲ་ཞིག་རེད། ཚང་མ་མི་རེད། དབང་བོ་ལྔ་དང་ཡན་ལག་བཞི། ཟ་འཐུང་སྙིགས་འདོར་གཅིག་པ་རེད། ཅི་ཞིག་མ་གཅིག་པ་རེད་དམ། གཅིག་འདྲ་རེད་ཟེར་བ་ནི་སྤྱིར་བཏང་རང་བཞིན་རེད། གཅིག་འདྲ་མ་ཡིན་ན་དེ་ལ་མི་ཞེས་བརྗོད་མི་རུང་བ་རེད། གཞན་ཞིག་ནི་གཅིག་འདྲ་མ་ཡིན་པ་དེ་རེད། སྐྱི་པགས་ཀྱི་ཁ་དོག་མི་འདྲ་སྟེ། དཀར་པོ་དང་ནག་པོ། སེར་པོ་དང་རྫ་མདོག་ཡོད་པ་རེད། ཡང་ཞིབ་ཏུ་བལྟས་ན་མི་དང་མི་ཡོངས་སུ་འདྲ་བ་ཞིག་ཡོད་པ་མ་རེད། སྡོད་གནས་དང་། སྐད་ཆ། ཆོས་ལུགས། རིག་གནས། སེམས་ཁམས་དེ་ལས་ཀྱང་ཁྱད་པར་ཡོད་པ་རེད། འདི་ནི་མིའི་བསམ་འདུན་ལྟར་སྒྱུར་ཆོག་པ་ཞིག་མ་རེད། རྒྱུ་མཚན་ནི་རྒྱལ་ཁབ་དང་མི་རིགས་གྲུབ་སྟངས་ལ་མཚུངས་ཆོས་ཤིག་ཡོད་པ་ནི་རང་བྱུང་དུ་གྲུབ་པ་དེ་ཡིན་ཏེ། ཆུ་རྒྱུག་པའི་ཤུལ་ལ་ཡུར་བ་ཆགས་པ་ལྟར་སུས་ཀྱང་བཀག་འགོག་བྱེད་མི་ཐུབ་པ་རེད། འཕེལ་རྒྱས་ཀྱང་དེ་དང་འདྲ་བར་ཁ་ཤས་མགྱོགས་ལ། ཁ་ཤས་དལ་མོ་རེད། དེའི་རྐྱེན་གྱིས་ཁ་ཤས་ཆེན་པོ་དང་ཧ་ཅང་ཆེན་པོ། ཁ་ཤས་ཆུང་ངུ་དང་ཐ་ན་ཤིན་ཏུ་ཆུང་བ་ཡང་ཡོད་པ་རེད།
གཅིག་འདྲ་མིན་ན་ཇི་ལྟར་བྱའམ། ལྡེ་མིག་གཅིག་གིས་ཟྭ་གཅིག་འབྱེད་དགོས་པ་རེད། མི་མང་པོ་ཞིག་གིས་མི་རིགས་ཀྱི་ཁྱད་ཆོས་འདི་དག་སྣང་མེད་བྱེད་ཀྱི་ཡོད། དོན་དངོས་ཐོག་འདི་ནི་ནུས་ལྡན་དང་སྤྱོད་ཆོག་པའི་བདེན་ལུགས་ཤིག་རེད། འདི་ལ་གོ་འཛོལ་གསུམ་བྱུང་ཡོད་པ་སྟེ། གཅིག་ནི་དད་མོས་འདྲ་ན་གཞན་ཐམས་ཅད་གཅིག་མཚུངས་སུ་འདོད་པ། དོན་དངོས་ཐོག་དེ་འདྲ་མ་ཡིན་ཏེ། རང་རྒྱལ་དུ་དད་མོས་གཅིག་མཚུངས་ཡིན་པའི་གྲངས་ཉུང་མི་རིགས་ཀྱང་ཉུང་ཉུང་མ་རེད། དཔེར་ན་དབྱི་སི་ལན་ཆོས་ལུགས་ལ་དད་མོས་བྱེད་པའི་གྲངས་ཉུང་མི་རིགས་བཅུ་ཡོད་པ་དང་། དེ་བཅུ་བོའི་མི་རིགས་ཀྱི་གནས་ཚུལ་ཐ་དད་ཡིན་པ་རེད། ཡང་བོད་བརྒྱུད་ནང་བསྟན་ལ་དད་མོས་བྱེད་མཁན་གྱི་མི་རིགས་ཀྱང་མང་པོ་ཡོད་དེ། སོག་པོ་དང་། ཧོར་རིགས། བོད་རིགས་སོགས་ཡོད། དེ་དག་གི་གནས་ཚུལ་ཡང་ཐ་དད་རེད། གཉིས་ནི་སྐད་རིགས་འདྲ་མཚུངས་ཡིན་ན་ཐམས་ཅད་གཅིག་མཚུངས་སུ་འདོད་པ། དོན་དངོས་ཐོག་དེ་འདྲ་ཡང་མ་ཡིན་ཏེ། ད་ལྟ་རྒྱ་རིགས་དང་མན་ཇུ་རིགས། ཧའེ་རིགས་སོགས་ཚང་མས་རྒྱའི་སྐད་དང་ཡི་གེ་སྤྱོད་བཞིན་ཡོད། འོ་ན་ཁོ་ཚོའི་མི་རིགས་རང་བཞིན་གཅིག་མཚུངས་ཡིན་ནམ། གཅིག་མཚུངས་མ་ཡིན་ནོ། གསུམ་ནི་ཐོན་སྐྱེད་འཚོ་བའི་རྣམ་པ་འདྲ་ན་གཞན་ཐམས་ཅད་རང་བཞིན་གྱིས་གཅིག་མཚུངས་ཡིན་པར་འདོད་པ། དོན་དངོས་ཐོག་དེ་འདྲ་ཡང་མ་ཡིན་ཏེ། བྱང་ཕྱོགས་སུ་ཕྱུགས་ལས་གཉེར་བའི་མི་རིགས་མང་པོ་ཡོད་པ་དང་། ལྷོ་ཕྱོགས་སུ་ཞིང་ལས་གཉེར་བའི་མི་རིགས་ཀྱང་མང་པོ་ཡོད། འོན་ཀྱང་དེ་རྣམས་གཅིག་མཚུངས་མ་རེད། ཟུར་ཚད་གཞོགས་གཅིག་གི་ངོས་འཛིན་དང་གདེང་འཇོག་ལ་ཚད་བཀག་རང་བཞིན་ཡོད་པ་རེད། མི་རིགས་ཀྱི་འཕེལ་རྒྱས་ནི་ལོ་ངོ་སྟོང་ཕྲག་དང་སྟོང་ཕྲག་འགའི་ལོ་རྒྱུས་བརྒྱུད་པ་ཡིན་ཕྱིར་ཡོངས་སུ་འདྲ་བ་ཞིག་ཡིན་སྲིད་དམ། ཡོངས་སུ་མཚུངས་པར་འདོད་པ་ནི་ང་ཚོའི་རེ་སྨོན་ཡག་པོ་ཞིག་རེད། རེ་སྨོན་འདི་རིགས་ལ་ཡང་རང་བཞིན་གྱིས་ཚད་བཀག་རང་བཞིན་ཆེན་པོ་ཡོད་པ་རེད།
ཐེངས་འདིའི་ཀྲུང་དབྱང་གི་མི་རིགས་ལས་དོན་གྱི་ཚོགས་འདུའི་སྟེང་དུ། བློ་མཐུན་ཞི་ཅིན་ཕིན་གྱིས་ཀྲུང་གོའི་མི་རིགས་ཀྱི་གནས་ཚུལ་གཏིང་ཟབ་སྒོས་རྒྱུས་ལོན་བྱ་དགོས་པར་ནན་བཤད་གནང་ཡོད་དེ།
གཅིག མི་རིགས་མང་བ་ནི་ཁྱད་ཆོས་དང་། སྒུལ་ཤུགས་ཡིན་པར་མངོན་གསལ་སྒོས་ནན་བཤད་བྱས་པ། མི་རིགས་ས་ཁུལ་དུ་”ཁུལ་མང་པོ་”གཅིག་ཏུ་འདུས་པ་ནི་རྒྱལ་ཁབ་ཀྱི་ཆ་རྐྱེན་གལ་ཆེན་ཞིག་དང་། འཕེལ་རྒྱས་ཀྱི་མཐུན་རྐྱེན་ཆེན་པོ་ཞིག་རེད། མི་རིགས་ས་ཁུལ་མང་ཤོས་ཀྱི་རང་བྱུང་ཆ་རྐྱེན་ཞན་པ་དང་། འཕེལ་རྒྱལ་གྱི་དབུ་ཚུགས་ས་དམའ་བ། ལོ་རྒྱུས་ཀྱི་བུ་ལོན་མང་བ། གྲོང་ཁྱེར་དང་གྲོང་གསེབ་ཀྱི་འཕེལ་རྒྱས་བར་ཁྱད་མངོན་གསལ་ཡིན་པ། ཤར་ཕྱོགས་ས་ཁུལ་གྱི་འཕེལ་རྒྱས་དང་བསྡུར་ན་བར་ཁྱད་སྔོན་ལྟར་ཆེ་བས། མུ་མཐུད་འཕེལ་རྒྱས་ལ་ཤུགས་སྣོན་བྱ་དགོས།
གཉིས། ཀྲུང་ཧྭ་མི་རིགས་ནི་ལས་དབང་མཉམ་འདུས་ཀྱི་ཕུང་པོ་གཅིག་ཡིན་པ་ངོས་ཟིན་གང་ལེགས་བྱ་དགོས་པར་མངོན་གསལ་སྒོས་ནན་བཤད་བྱས་པ།
གསུམ། མི་རིགས་ལས་དོན་བཟང་པོར་སྒྲུབ་པ་ནི་མི་རིགས་ལས་དོན་གྱི་ལོ་རྒྱུས་དང་དངོས་ཡོད་ཁྲོད་ཀྱི་གལ་ཆེའི་གནས་ཡུལ་གྱིས་ཐག་བཅད་པ་ཡིན་པ་ངོས་ཟིན་གང་ལེགས་བྱ་དགོས་པར་མངོན་གསལ་སྒོས་ནན་བཤད་བྱས་པ། མི་རིགས་གནད་དོན་ཐག་གཅོད་ལེགས་པོ་དང་། མི་རིགས་ལས་དོན་བཟང་པོར་སྒྲུབ་པ་ནི་མེས་རྒྱལ་གཅིག་གྱུར་དང་མཐའ་མཚམས་སྲ་བརྟན་ཡོང་བའི་དོན་ཆེན་དང་འབྲེལ་བ། མི་རིགས་མཐུན་སྒྲིལ་དང་སྤྱི་ཚོགས་བརྟན་བརླིང་ཀྱི་དོན་ཆེན་དང་འབྲེལ་བ། རྒྱལ་ཁབ་ཀྱི་ཡུན་རིང་གཏན་འཇགས་དང་ཀྲུང་ཧྭ་མི་རིགས་དར་རྒྱས་གོང་འཕེལ་ཡོང་བའི་དོན་ཆེན་དང་འབྲེལ་བ་ཡིན།
བཞི། རྒྱལ་ཁབ་ཀྱི་གནས་ཚུལ་ཡིད་ལ་བརྟན་པོར་བཅངས་ནས། རིགས་སོ་སོའི་མི་དམངས་མཐུན་སྒྲིལ་གྱིས་ཐུན་མོང་གི་དམིགས་ཡུལ་དོན་དུ་འབད་བརྩོན་བྱ་དགོས་པར་མངོན་གསལ་སྒོས་ནན་བཤད་བྱས་པ། ཏང་ཡོངས་ཀྱིས་རང་རྒྱལ་ནི་གཅིག་གྱུར་གྱི་མི་རིགས་མང་པོའི་རྒྱལ་ཁབ་ཞིག་ཡིན་པའི་གནས་ཚུལ་འདི་ཡིད་ལ་བརྟན་པོར་བཅངས་པ་དང་། མི་རིགས་མཐུན་སྒྲིལ་སྲུང་སྐྱོབ་དང་རྒྱལ་ཁབ་གཅིག་གྱུར་རྒྱུན་འཁྱོངས་བྱེད་པ་དེ་མི་རིགས་སོ་སོའི་ཆེས་མཐོ་བའི་ཁེ་ཕན་དུ་རྩིས་ནས། རིགས་སོ་སོའི་མི་དམངས་ཀྱི་བློ་གྲོས་དང་ནུས་སྟོབས་གཅིག་ཏུ་སྒྲིལ་ནས། བློ་གཅིག་སེམས་གཅིག་གིས་”ལོ་ངོ་བརྒྱ་ཕྲག་གཉིས་”ཀྱི་འབད་བརྩོན་དམིགས་འབེན་མངོན་འགྱུར་དང་། ཀྲུང་ཧྭ་མི་རིགས་ཀྱི་རླབས་ཆེ་བའི་བསྐྱར་དར་གྱི་ཀྲུང་གོའི་འདུན་མ་མངོན་འགྱུརཡོང་ཆེད་འབད་འཐབ་བྱ་དགོས།
དྲུག
བརྩེ་དུང་གིས་ཐབས་ཇུས་ལ་ཤུགས་རྐྱེན་ཡོད་པ། ཡང་ན་རྣམ་འགྱུར་གྱིས་གཏན་འབེབས་ལ་ཤུགས་རྐྱེན་ཡོད་པ་རེད། ཐབས་ཇུས་དེ་རྣམ་འགྱུར་དང་བརྩེ་དུང་ལ་རག་ལས་པས་རྣམ་འགྱུར་རྩུབ་མོ་ཞིག་ལ་ཐབས་ཇུས་ལེགས་པོ་ཞིག་ཡོད་མི་སྲིད་པ་དང་། དགྲར་འཛིན་གྱི་བརྩེ་དུང་ཞིག་ལ་ཞི་མཐུན་གྱི་ཐབས་ཇུས་ཤིག་ཡོད་སྲིད་པ་མ་རེད།
དགྲ་རུ་འཛིན་པ་དང་། མཐོང་ཆུང་བྱེད་པ་དོར་ནས། འདྲ་མཉམ་དང་། མཉམ་གནས་མཉམ་དར་ལ་བསྟུན་པ་ནི་མི་རིགས་འབྲེལ་བ་ཡོད་ཚད་ཀྱི་རྨང་གཞི་ཡིན། ཀྲུང་གོ་གུང་ཁྲན་ཏང་གི་རླབས་ཆེ་ས་ཡང་འདྲ་མཉམ་གྱིས་མཉམ་གནས་ཀྱི་གནད་དོན་ཐག་གཅོད་པ་དེ་རེད། ཆེན་པོས་ཆུང་ངུ་ལ་མི་འཚེ་བ་དང་། བཙན་པོས་གཉོམ་ཆུང་ལ་མི་བརྙས་པ། མཐུན་སྒྲིལ་གྱིས་མཉམ་དར་གྱི་གནད་དོན་ཐག་བཅད་ནས། གྲངས་ཉུང་མི་རིགས་གཅིག་ཀྱང་མི་བསྐྱུར་བ་ཡིན། བསམ་བློ་དང་བྱེད་ཐབས་འདི་རིགས་ཀྱིས་གྲངས་ཉུང་མི་རིགས་ཀྱི་མང་ཚོགས་གྲངས་མེད་ཅིག་ལ་སེམས་འགུལ་ཐེབས་དང་ཐེབས་བཞིན་ཡོད་ལ། འགུག་ཤུགས་ཀྱང་དྲག་པོ་ཡོད་པ་རེད།
དོན་དག་གི་ཕྱོོགས་ཡོངས་ལ་གཞིགས་ན་བྱས་འབྲས་ཇི་སྲིད་བར་དུ་གནས་པ་ཡིན་པས། མི་རིགས་ལས་དོན་སྒྲུབ་ན་ང་ཚོར་ཁོག་རྒྱ་ཆེན་པོ་དགོས། མི་རིགས་ལ་རྐང་བཙུགས་ནས་མི་རིགས་ལས་ཐོད་བརྒལ་བྱ་དགོས། ལོ་རྒྱུས་དང་དངོས་ཡོད་ལ་རྐང་བཙུགས་ནས་ལོ་རྒྱུས་དང་དངོས་ཡོད་ལས་ཐོད་བརྒལ་བྱ་དགོས། སྔོན་གྱི་བུ་ལོན་རྙིང་པ་དང་ད་ལྟའི་བུ་ལོན་གསར་པ་ཁོག་ཏུ་མ་བཅངས་པར། མི་རིགས་ཡོངས་ཀྱི་ཆེད་དུ་མ་གཏོགས་རང་མི་རིགས་ཀྱི་ཆེད་དུ་ཞབས་འདེགས་ཞུ་བ་མ་ཡིན་པ། རང་མི་རིགས་ཀྱི་སྒེར་སེམས་མ་བཟུང་བར་དྲང་བོ་དྲང་བཞག་དང་། ཕྱི་གསལ་ནང་གསལ། ལས་གང་ཡིན་མཐུན་སྒྲིལ་དང་། གནས་གང་སར་འཆམ་མཐུན་བཤད་དགོས་པ་ཡིན། དེ་དང་མཉམ་དུ་མཐོང་རྒྱ་ཡངས་པོ་དང་། གཏིང་ཟབ། རྒྱང་རིང་དུ་བསྲིངས་དགོས་ཏེ། ཡངས་བོའི་མཐོང་རྒྱ་ནི་རང་ཉིད་དང་རང་མི་རིགས་ཀྱི་དོན་ཕྲན་ཚེགས་དེར་བལྟ་བ་མ་ཡིན་པར་འཛམ་གླིང་ལ་བལྟ་བ། མིའི་རིགས་ལ་བལྟ་བ། འཕེལ་རྒྱས་ལ་བལྟ་བ། མ་འོངས་པར་བལྟ་བ། སེམས་ཀྱི་འོད་སྣང་ལ་བལྟ་བ། ཤེས་རིག་གི་འཕེལ་རྒྱས་ལ་བལྟ་དགོས། མཐོང་རྒྱ་གཏིང་ཟབ་མོ་ནི་འདྲ་མཉམ་དང་མཐུན་སྒྲིལ། རོགས་རེས། འཆམ་མཐུན་ལ་བལྟ་བ་རེད། མཐོང་རྒྱ་རྒྱང་རིང་བོ་ནི་མཉམ་དུ་མེས་རྒྱལ་འཛུགས་སྐྲུན་དང་། མཉམ་དུ་རང་ཁྱིམ་རང་བདག་བྱེད་པ། མཉམ་དུ་མཐུན་སྒྲིལ་འབད་བརྩོན་བྱེད་པ། མཉམ་དུ་དར་རྒྱས་གོང་འཕེལ་གཏོང་བ་ཡིན། དོན་དག་ལ་འཕྲད་ཚེ་ཕྱོགས་ཡོངས་ལ་བལྟ་བ་ལས་བྱེ་བྲག་པར་མི་འཇུག་པ། མ་འོངས་པར་མང་དུ་བལྟ་བ་དང་འདས་སོང་ལ་ཉུང་ངུར་བལྟ་བ། དྲང་ཕྱོགས་སུ་མང་དུ་བལྟ་བ་དང་ལྡོག་ཕྱོགས་སུ་ཉུང་ངུར་བལྟ་བ། རང་སྐྱོན་མང་དུ་བཅའ་བ་དང་གཞན་ལ་ལེ་བདའ་བྱེད་པ་ཉུང་ཉུང་བྱ་དགོས།
བདེན་པ་དང་ལྷག་བསམ། ཡིད་རྟོན་ཀྱིས་སེམས་འགུལ་ཐེབས་སུ་འཇུག་དགོས། ལྷག་བསམ་དང་ཁ་དན་ཚིག་ལ་གནས་པ་ཡང་མི་རིགས་ལས་དོན་གྱི་གཞི་རྩའི་ཐབས་ཇུས་རེད། བརྩེ་དུང་མེད་པའི་ལས་དོན་ནི་ཕུགས་འབྲས་མེད་པ་དང་། བརྩེ་དུང་མེད་པའི་འབྲེལ་འདྲིས་ནི་མཇུག་འབྲས་མེད་པ་ཡིན། ཐོག་མ་ནས་བཟུང་སྟེ་བརྩི་བཀུར་དང་འདྲ་མཉམ། བརྩེ་བའི་དྲོད་ཁོལ་ཡོད་པ། ཟོལ་མེད་ཡིད་རྟོན་བྱ་དགོས། མི་སེམས་ཡོད་ཚད་ཤ་ཁྲག་གིས་གྲུབ་པ་ཡིན་ཕྱིར། འདི་ལྟར་ལས་དོན་སྒྲུབ་ན། ནམ་ཞིག་”བསམ་པ་རྣམ་དག་བྱས་གྱུར་ན། ། ལྷུན་པོ་ཡིན་ཡང་སེམས་པ་སྒུལ། ། ”ཞེས་པའི་ཉི་མ་ཞིག་ཡོད་ངེས་རེད། ཁྱད་པར་དུ་ང་ཚོ་གདོང་གཏོད་ས་ནི་ཉམ་ཆུང་གི་མང་ཚོགས་ཡིན་པས། ཁོང་ཚོར་ཐུགས་འཁུར་བྱེད་པ་ནི་ཏག་ཏག་རྒྱལ་ཁབ་ཀྱི་མ་འོངས་པར་ཐུགས་འཁུར་བྱེད་པ་རེད། རྒྱུ་མཚན་ནི་ཆུང་ཐ་དང་། ཉམ་ཆུང་། ནད་པ་ལ་རོགས་རམ་བྱེད་པ་ནི་རྒྱལ་ཁབ་ཧྲིལ་བོའི་དགོས་མཁོ་ཡིན་པ་དང་། རྒྱལ་ཁབ་ཅིག་གི་ཤེས་རིག་འཕེལ་རྒྱས་ཀྱི་མཚོན་རྟགས་གལ་ཆེན་ཞིག་རེད། ང་ཚོས་བསམ་བློའི་ངོས་འཛིན་མི་འཚམ་པ་དང་། ནུས་སྟོབས་ཀྱི་བྱང་ཚད་མི་འཚམ་པ། བྱ་བའི་བྱེད་ཕྱོགས་མི་འཚམ་པའི་རྣམ་པ་རྩ་བ་ནས་བསྒྱུར་དགོས་སོ། །
བདུན།
ཤེས་རྒྱའི་ཟབ་ཡངས་ཀྱི་ཚད་ནི་ཐབས་ཇུས་ཀྱིས་གནད་ཁེལ་ཚད་ཡིན་པ་རེད། ཤེས་ཡོན་ནི་འབྲེལ་ཟམ་ཡིན་པ་དང་། ཤེས་པའི་ཟབ་ཚད་ནི་བསམ་བློའི་མཐོ་ཚད་དང་། ཤེས་པའི་ཆུ་ཚད་ནི་ལས་སྒྲུབ་ཀྱི་ཆུ་ཚད་ཡིན། དེས་ན་མཐོ་ཚད་དང་ཆུ་ཚད་གཉིས་ཐབས་ཇུས་སུ་བསྒྱུར་བ་ཡིན་ན། དེ་ནི་བློ་གྲོས་དང་ནུས་སྟོབས་རེད། ཤེས་རྟོགས་ཀྱི་གནད་ལ་ཤེས་ཡོན་གྱི་རྨང་གཞི་དགོས་པ་རེད། ཡོད་ཚད་དངོས་ཡོད་ནས་མགོ་རྩོམ་པ་དང་དངོས་ཐོག་བདེན་འཚོལ་བྱེད་དགོས། ཐབས་ཇུས་ཀྱིས་གཞུང་ལུགས་དང་། བཅའ་ཁྲིམས། སྲིད་ཇུས་ལ་བརྩི་འཇོག་བྱ་དགོས།
ཀྲུང་གོའི་མི་རིགས་སྲིད་ཇུས་ཀྱི་ལམ་བུ་ནི་སུའུ་ལེན་གྱི་དཔེ་རྣམ་མིན་ལ། ཡོ་རོབ་དང་ཨ་མེ་རི་ཁའི་དཔེ་རྣམ་ཡང་མ་རེད། ཀྲུང་གོ་གུང་ཁྲན་ཏང་གི་རླབས་ཆེ་སའི་གནས་ཀྱང་ཚན་རིག་གི་ཆོས་ཉིད་དང་བསྟུན་པ། ཀུན་གྱི་བཟང་ཕྱོགས་ཚུར་བསྡུ་བ། དངོས་ཐོག་བདེན་འཚོལ། རང་ཉིད་ཀྱི་དངོས་ཡོད་ནས་བརྩམས་ཏེ་རང་གི་ལམ་བུ་སྙེག་པ་དེ་རེད།
གཅིག་ནས་གཏིང་ཟབ་སྒོས་ཀྲུང་གོའི་མི་རིགས་འཕེལ་རྒྱས་ཀྱི་གཞི་རྩའི་ཆོས་ཉིད་རྟོགས་པ་དང་། ཚན་རིག་སྒོས་ཀྲུང་གོའི་མི་རིགས་འཕེལ་རྒྱས་ཀྱི་གཞི་རྩའི་ལོ་རྒྱུས་ཀྱི་ཁ་ཕྱོགས་རྟོགས་པ། སྤྱི་ཚོགས་རིང་ལུགས་ཀྱི་ཐོག་མའི་དུས་རིམ་ནི་ཀྲུང་གོའི་མི་རིགས་གནས་པའི་གཞི་རྩའི་ལོ་རྒྱུས་ཀྱི་ཁ་ཕྱོགས་ཡིན་ལ། དུས་རིམ་འདི་ནི་མི་རིགས་སོ་སོོ་དར་རྒྱས་གོང་འཕེལ་འགྲོ་བའི་དུས་སྐབས་ཡིན་པ་ལས། མི་རིགས་ཉམས་རྒུད་དུ་འགྲོ་བའི་དུས་སྐབས་ནི་མ་ཡིན་ནོ། །
གཉིས་ནས་མི་རིགས་གནད་དོན་ལ་གནས་པའི་ཡོངས་ཁྱབ་རང་བཞིན་དང་། ཡུན་རིང་རང་བཞིན། རྙོག་འཛིང་རང་བཞིན། རྒྱལ་སྤྱིའི་རང་བཞིན། གཙོ་གནད་རང་བཞིན་ཏེ། མི་རིགས་ཀྱི་”རང་བཞིན་ལྔ་བོ་”འདི་རྗེན་པར་རྟོགས་དགོས། འདི་ཡང་ང་ཚོས་མི་རིགས་ལས་དོན་བཟང་བོར་སྒྲུབ་པའི་རྨང་གཞི་ཞིག་ཡིན། “རྒྱལ་སྤྱིའི་རང་བཞིན་དང་གཙོ་གནད་རང་བཞིན་”གཉིས་ནི་ཀུན་ལ་རྒྱུས་རྟོགས་ཡོད་ཀྱང་། དེ་ལས་གཞན་པའི་”རང་བཞིན་གསུམ་པོ་”དེར་ཤེས་རྟོགས་བྱས་པ་མི་འདང་བ་དང་ཚད་ལྡན་མིན་པའི་གནད་དོན་འདུགཁྱད་པར་དུ་མི་རིགས་ལ་གནས་པའི་ཡུན་རིང་རང་བཞིན་ལ་ཤེས་རྟོགས་བྱས་པ་ཚད་ལྡན་མིན་པས། ང་ཚོའི་བསམ་བློ་གཏོང་ཕྱོགས་དང་། འདེགས་སྐྱོར་གྱི་གནས། ཤུགས་རྒྱག་ས་དང་ཐབས་ཇུས་གདམ་ག་བྱེད་པར་ཤུགས་རྐྱེན་ཡོད་པ་རེད།
མི་རིགས་ནི་མཇུག་མཐར་ཉམས་རྒུད་དུ་འགྲོ་བ་ཞིག་ཡིན་ཡང་། དེ་ནི་ཡུན་རིང་ཡུན་རིང་ཞིག་གི་བརྒྱུད་རིམ་རེད། ཡུན་རིང་རང་བཞིན་དེ་ཤེས་རྟོགས་བྱ་དགོས་ན་ཆོས་ཉིད་ནས་མགོ་བརྩམས་ཏེ་གནད་དོན་ལ་བསམ་བློ་གཏོང་བ། རྒྱང་རིང་ལ་འཆར་གཞི་འགོད་པ་དང་ཡུན་རིང་རྒྱུན་འཁྱོངས་བྱེད་པ། བྲེལ་འཚུབ་བྱ་མི་རུང་བ་དང་ཡོངས་རྫོགས་གནས་སྐབས་ཀྱི་བྱེད་ཐབས་སུ་སྤྱོད་མི་རུང་བ། ཇི་ལྟར་བྱས་ནས་གཅིག་ལ་གཅིག་བརྟེན་གྱིས་“མི་ཚེ་མཐའ་འཁྱོལ་”ཡོང་བར་བསམ་གཞིགས་བྱ་དགོས། ཀྲུང་གོའི་མི་རིགས་སོ་སོའི་”མི་ཚེ་མཐའ་འཁྱོལ་”ཡོང་བར་དོན་ངོ་མར་དུས་ཚོད་ག་ཚོད་དགོས་པ་ཡིན་ཞེ་ན། ངས་བསམ་ན་སུས་ཀྱང་གསལ་བོ་བརྗོད་ཐུབ་ཀྱི་མ་རེད། འོན་ཀྱང་འདི་ནི་ཧ་ཅང་ཡུན་རིང་བོའི་ལོ་རྒྱུས་ཀྱི་བརྒྱུད་རིམ་ཞིག་ཡིན་པ་གསལ་བོ་རེད། ཉུང་མཐའ་ཡང་ལོ་ངོ་བརྒྱ་ཕྲག་འགའ་འམ་ཐ་ན་སྟོང་ཕྲག་འགོར་དགོས་པ་ལས་དུས་ཡུན་ཐུང་ངུའི་ནང་ཐག་གཅོད་ཐུབ་པ་ཞིག་ཡིན་མི་སྲིད། ང་ཚོས་མི་རིགས་འདྲ་མཉམ་དང་། མཐུན་སྒྲིལ། རོགས་རེས། མཆམ་མཐུན་གྱི་རྨང་གཞིའི་སྟེང་ནས་གནད་དོན་འདི་ལ་བསམ་གཞིགས་བྱ་དགོས། བུ་རབས་ཚ་རྒྱུད་ཀྱི་འདྲ་མཉམ་མཐུན་སྒྲིལ་དང་། མཉམ་གནས་མཉམ་དར་སྟེང་ནས་གནད་དོན་འདི་ལ་བསམ་གཞིགས་བྱ་དགོས། མུ་མཐུད་འགལ་བ་ཞི་འདུམ་བྱེད་པ་ལས་འགལ་བ་གསོག་དགོས་པ་མ་རེད། འགལ་ཆ་སེལ་དགོས་པ་ལས་འགལ་ཆ་བཟོ་དགོས་པ་མ་རེད། མཛའ་མཐུན་གོང་སྤེལ་གཏོང་བ་ལས་འཁོན་སྡང་གསོག་དགོས་པ་མ་རེད། གཅིག་འདུས་ཀྱི་ནུས་ཤུགས་ཇེ་དྲག་གཏོང་བ་ལས་སིལ་བུར་འཐོར་བའི་ནུས་ཤུགས་སྐྱེད་པ་མ་རེད། སེམས་བག་ལྷོད་པོའི་ངང་རྒྱང་རིང་ལ་དམིགས་ཏེ། ཏང་དང་རྒྱལ་ཁབ་ཀྱིས་གྲངས་ཉུང་མི་རིགས་དང་མི་རིགས་ས་ཁུལ་ལ་བཏོན་པའི་སྲིད་ཇུས་རེ་རེ་བྱ་བའི་བྱེ་བྲག་གི་ཞིབ་ཕྲའི་སྟེང་བསྟར་ནས། དོན་གཅིག་རེ་གཅིག་རེ་དམ་པོར་བཟུང་ནས་ཁབ་གསོག་འབུག་གི་ཚུལ་དུ་གྲངས་ཀྱི་འགྱུར་བ་ནས་ངོ་བོའི་འགྱུར་བ། རྒྱལ་ཁ་ཆུང་ངུ་གསོག་ནས་ཆེན་པོ་ལེན་པ་དང་། འབད་བརྩོན་ཧུར་ཐག་བྱ་དགོས། ཡུན་རིང་རང་བཞིན་ཤེས་རྟོགས་བྱེད་པ་ལ་མར་ཁེ་སི་རང་ལུགས་པའི་གཏིང་ཟབ་པའི་ལོ་རྒྱུས་ཀྱི་མཐོང་རྒྱ་དང་ཡངས་པའི་ཁོག་རྒྱ་དགོས་པ་རེད། ང་ཚོས་རང་རྟོགས་སྒོས་འདི་ལྟ་བུའི་ལོ་རྒྱུས་ཀྱི་མཐོང་རྒྱ་དང་ཡངས་པའི་ཁོག་རྒྱ་སློབ་དགོས་ཏེ། དངོས་ཡོད་ཀྱི་ཁྲོད་དུ་དཀའ་སྤྱད་སྙིང་རུས་ཀྱིས་ལས་ཀ་བྱེད་དགོས་པ་མ་ཟད། དངོས་ཡོད་ཕྱི་རོལ་ཏུ་ཡང་མཐོང་རྒྱ་བསྲིངས་ནས་དོན་དག་ལ་ལྟ་དགོས། ལོ་རྒྱུས་འཕེལ་རྒྱས་ཀྱི་དྲང་ནུས་ཆེད་དུ་རང་ཉིད་ཀྱི་ནུས་པ་གསོལ་འབུལ་བྱ་དགོས་པ་མ་ཟད། རྒྱབ་ཁབ་དང་མི་རིགས་ཀྱི་ཕྱོགས་ཡོངས་ཀྱི་ཁེ་ཕན་ཆེད་དུ་ཁེངས་སྐྱུང་དང་། ཆུང་བཟོད་ཆེ་གཉེར། ཐ་ན་ཡོད་ཚད་བློས་གཏོང་དགོས་པ་ཡིན་ནོ། །
བརྒྱད།
བསམ་ཕྱོགས་ནི་འགྲོ་ཕྱོགས་དང་། ཐབས་ཇུས་ནི་གོམ་སྟབས་ཡིན། མི་རིགས་ནི་སྒེར་ཚུགས་ཀྱི་ཡན་ལག་ཞིག་དང་སོ་སོའི་གནས་ཚུལ་གཅིག་འདྲ་མ་ཡིན་པས། གཅིག་གྱུར་གྱི་དཔེ་རྣམ་ཞིག་གིས་མི་རིགས་ལས་དོན་གྱི་གནད་དོན་ཡོངས་རྫོགས་ཐག་གཅོད་ནུས་པ་ཞིག་མ་རེད། ངས་བསམ་པ་ལ། གནས་ཚུལ་མི་འདྲ་བ་ལ་ཐབས་ཇུས་མི་འདྲ་བ་སྤྱོད་དགོས་པར་བསམ། འདུས་སྡོད་ས་ཁུལ་དང་འདྲེས་སྡོད་ས་ཁུལ་གྱི་གནས་ཚུལ་མི་འདྲ་བ་རེད། མི་རིགས་མི་གྲངས་ཀྱི་བསྡུར་ཚད་10%མན་ནམ། ཡང་ན་30%དང་40%50%ཡན་གྱི་བྱ་བའི་ཐབས་ཇུས་མི་འདྲ་བ་ཁོ་ཐག་རེད། དཔལ་འབྱོར་འཕེལ་རྒྱས་ཀྱི་དུས་རིམ་དང་སྤྱི་ཚོགས་འཚར་ལོངས་ཀྱི་ཚུལ་མི་འདྲ་བ། སློབ་གསོ་མྱོང་ཚད་མི་འདྲ་བ། གྲོང་ཁྱེར་དང་ཞིང་སྡེ་མི་འདྲ་བས་ཐབས་ཇུས་ཀྱང་མི་འདྲ་བ་སོ་སོ་ཡོད་ངེས་པ་རེད།
མི་ཚོགས་མི་འདྲ་བ་ལ་ཐབས་ཇུས་མི་འདྲ་བ། དུས་མི་འདྲ་བ་ལ་ཐབས་ཇུས་མི་འདྲ་བ། ཁྱབ་ཁོངས་མི་འདྲ་བ་ལ་ཐབས་ཇུས་མི་འདྲ་བ།
དེ་དང་མཉམ་དུ་བྱེ་བྲག་གི་ལས་དོན་ཁྲོད་དུ། ང་ཚོས་ལྷག་པར་དུ་གཤམ་གྱི་གནད་དོན་ཁ་ཤས་ལ་མཉམ་འཇོག་བྱ་དགོས་ཏེ།
གཅིག ཐོག་མཐའ་བར་གསུམ་དུ་ཏང་གི་དབུ་ཁྲིད་མཐའ་འཁྱོངས་བྱེད་པ། ཏང་འཛུགས་སྐྲུན་བྱས་ཏེ་དོན་དངོས་ཐོག་མི་རིགས་སོ་སོའི་མི་དམངས་ཀྱི་ཁེ་ཕན་ཚབ་མཚོན་བྱེད་པའི་ཏང་ཞིག་དང་། སྲིད་གཞུང་འཛུགས་སྐྲུན་བྱས་ཏེ་མི་རིགས་སོ་སོའི་མི་དམངས་རྣམས་ཀྱིས་ཟོལ་མེད་ངང་བརྩི་བཀུར་བྱེད་པའི་སྲིད་གཞུང་ཞིག་ཏུ་འཛུགས་སྐྲུན་བྱེད་པ།
གཉིས། མི་རིགས་ལས་དོན་དང་ཆོས་ལུགས་ལས་དོན་ལ་ཆབ་སྲིད་རང་བཞིན་དང་། སྲིད་ཇུས་རང་བཞིན། ཆེད་ལས་རང་བཞིན་དྲག་པོ་ལྡན་པས། དོན་དངོས་ཐོག་མི་རིགས་ལས་དོན་དོ་དམ་གྱི་ཁྲིམས་སྐྱོང་རང་བཞིན་དང་། སྤྱི་ཚོགས་རང་བཞིན། ཚན་རིག་རང་བཞིན་གྱི་འཕེལ་རིམ་དུ་སྐུལ་འདེད་གཏོང་བ། “ཁྱོན་ཡོངས་བཞི་”རྩ་འཛིན་དང་། 《རྩ་ཁྲིམས་》རྨང་གཞི། 《མི་རིགས་ས་ཁུལ་རང་སྐྱོང་བཅའ་ཁྲིམས་》གཙོ་གནད་དུ་བཟུང་སྟེ་ཁྱོན་ཡོངས་ནས་ནུས་པ་ལྡན་པའི་མི་རིགས་ཁྲིམས་སྐྱོང་མ་ལག་འཛུགས་སྐྲུན་བྱེད་པ། གཅིག་གྱུར་གྱི་རྒྱལ་ཁབ་ཁྲིམས་སྐྱོང་རྩ་དོན་འོག་ཁྲེ་ཙེ་གཅིག་གིས་མི་རིགས་ཡོད་ཚད་ཚད་འཇལ་བྱེད་པ་དང་། བཅའ་ཁྲིམས་ཀྱི་མདུན་དུ་མི་རེ་རེ་འདྲ་མཉམ་ཡིན་པ་སོགས་བྱ་དགོས།
གསུམ། རྒྱལ་ཁབ་ཧྲིལ་པོ་འཕེལ་རྒྱས་ཁྲོད་དུ་གྲངས་ཉུང་མི་རིགས་དང་མི་རིགས་ས་ཁུལ་འདི་དག་གི་འཕེལ་རྒྱས་སྙོམས་སྒྲིག་ལེགས་པོ་གཏོང་བ། དེང་སྐབས་ཀྱི་གནད་དོན་ལོ་རྒྱུས་ཀྱི་བརྒྱུད་རིམ་ཁྲོད་བཞག་ནས་ཤེས་རྟོགས་བྱེད་པ། དེ་རིང་གི་དོན་གནད་དང་སང་ཉིན་གྱི་དོན་དག་མཉམ་དུ་སྦྲེལ་ནས་ཐག་གཅོད་བྱེད་པ། བར་ཁྱད་ལ་བརྩི་འཇོག་དང་སྣ་མང་དང་ལེན་གྱིས་ཕུང་བོ་གཅིག་པའི་རྒྱུན་གཙོ་བོ་འདི་ཇེ་གསལ་དང་། རྒྱུ་མང་བོའི་སྒུལ་ཤུགས་འདི་ཇེ་དྲག་གཏོང་དགོས། རྒྱལ་ཁབ་དང་གྲངས་ཉུང་མི་རིགས་(མི་རིགས་ས་ཁུལ)ཀྱི་ཧུར་སེམས་གཉིས་པོ་སྐུལ་སློང་དང་ལྟ་རྟོག་བྱ་དགོས། རང་ཉིད་ཀྱིས་འབད་བརྩོན་བྱས་ན་ད་གཟོད་སྒེར་ལངས་བྱེད་ཐུབ་པས་གཞན་བརྟེན་སློང་མོ་དང་ངང་སྒུག་བྱེད་མི་རུང་བ། བློ་ཐག་རྦད་བཅད་སྒོས་བར་ཁྱད་ལ་རོགས་འདེགས་བྱ་བའི་སྲིད་ཇུས་སྐུལ་འདེད་གཏོང་བ་དང་། གྲངས་ཉུང་མི་རིགས་དང་མི་རིགས་ས་ཁུལ་གྱི་ཚན་རིག་འཕེལ་རྒྱལ་ཇེ་མགྱོགས་སུ་གཏོང་བ། ཚན་རིག་འཕེལ་རྒྱས་ཁྲོད་བར་ཁྱད་ཆུང་དུ་གཏོང་བ། ཚན་རིག་འཕེལ་རྒྱས་ཁྲོད་ཕན་ཚུན་གྱི་ཡིད་རྟོན་ཇེ་བཟང་ཡོང་བ། ཚན་རིག་འཕེལ་རྒྱས་ཁྲོད་འགལ་ཆ་ཞི་འདུམ་དང་མཐུན་སྒྲིལ་ཇེ་ཟབ་གཏོང་བ། ཚན་རིག་འཕེལ་རྒྱས་ཁྲོད་ལྟེ་བར་ཕྱོགས་པའི་ཤུགས་དང་། གཅིག་འདུས་ཀྱི་ཤུགས། འཐབ་འཛིང་གི་ནུས་ཤུགས་འབྱུང་བ་དང་། མཉམ་དུ་གོང་འཕེལ་དང་མཉམ་དུ་དར་རྒྱས་ཕུན་ཚོགས་ཡོང་བ་བྱ་དགོས།
བཞི། བརྩི་འཇོག་བྱ་དགོས་པ་ལ་ངེས་པར་བརྩི་འཇོག་དང་། གོ་རྟོགས་བྱ་དགོས་པ་ལ་ངེས་པར་གོ་རྟོགས། ཡིད་རྟོན་བྱ་དགོས་པ་ལ་ངེས་པར་ཡིད་རྟོན་བྱ་དགོས། མི་རིགས་ལས་དོན་དེ་ཕན་ཚུན་ལ་ཡིད་རྟོན་དང་། སེམས་ཀྱིས་འབྲེལ་བ་བྱས་ནས་སེམས་ཀྱིས་སེམས་རློམ་པ་ནི་གལ་ཆེན་ཡིན། བརྩི་འཇོག་དང་འདྲ་མཉམ། དཀྱེལ་ཡངས། བསམ་ཤེས་ནི་རང་རེའི་ཏང་གིས་མི་རིགས་ལས་དོན་ལོ་རྒྱུས་སྟེང་རྒྱུན་དུ་སྤྱོད་པའི་རྣམ་འགྱུར་དང་ཐབས་ཇུས་ཤིག་ཀྱང་རེད།
ལྔ། སྤྱི་ཚོགས་དང་མིའི་རིགས། མི་གཤིས་ལ་རྒོལ་བའི་གཏུམ་སྤྱོད་འཇིགས་སྐུལ་གྱི་བྱ་སྤྱོད་ལ་ངེས་པར་མཐའ་གཅིག་ཏུ་དྲག་གནོན་བྱ་དགོས།
དྲུག ལས་བྱེད་པ་ནི་ཡོད་ཚད་ཀྱི་འགག་རྩ་ཡིན་པས། དངོས་ཡོད་ཐོག་གྲངས་ཉུང་མི་རིགས་ཀྱི་ལས་བྱེད་པ་དང་འཐུས་ཚབ་རང་བཞིན་གྱི་མི་སྣའི་བྱ་བ་ལེགས་པོར་སྒྲུབ་དགོས། །


c: text/html

text:
རྩོམ་པ་པོ།   མགོན་པོ་ཚེ་བརྟན།དུས་ཚོད།   2017-12-06རྩོམ་ཁུངས།    རྔ་བའི་གསར་འགྱུར་དྲ་བ།
ཧུང་ཡོན་རྫོང་སྤུན་མཆེད་མའི་སྒྲོག་འགྲེལ་ཚོགས་པས་ཏང་གི་ཚོགས་ཆེན་བཅུ་དགུ་བའི་དགོངས་དོན་སྒྲོག་འགྲེལ་བྱས་ཚུལ་བཀོད་པ།
ཀྲུང་གུང་ཧུང་ཡོན་རྫོང་ཨུ་དང་རྫོང་མི་དམངས་སྲིད་གཞུང་གི་ཐུགས་ཁུར་དང་རྒྱབ་སྐྱོར་འོག 2013ལོར་ཧུང་ཡོན་རྫོང་བུད་མེད་མཉམ་འབྲེལ་ལྷན་ཚོགས་ཀྱིས་སྣེ་ཁྲིད་ནས། རྫོང་འཕྲོད་བསྟེན་ཅུས་དང་ཁྲིམས་འཛིན་ཅུས། དམངས་སྲིད་ཅུས་སོགས་འབྲེལ་ཡོད་སྡེ་ཁག་ནས་སྐད་གཉིས་སྨྲ་བར་རང་དབང་ལྡན་ཞིང་གཞི་རིམ་བྱ་བར་ཉམས་མྱོང་ཡོད་པ། ཏང་དང་རྒྱལ་ཁབ་གྱི་སྲིད་ཇུས་ལ་བྱང་ཆ་ལྡན་པ། ལྷག་པར་དུ་བུད་མེད་ཀྱི་བདེ་ཐང་དང་བུད་མེད་ཀྱི་ཁེ་དབང་སྲུང་སྐྱོང་གི་ཆེད་དུ་ལྷག་བསམ་ཟོལ་མེད་ཀྱི་ཞབས་ཞུ་སྒྲུབ་འདོད་ཡོད་པའི་བུད་མེད་ལས་བྱེད་པ་13བདམས་ནས། རྩྭ་ཐང་མ་ཡུམ་བྱམས་སྐྱོང་གི་སྤུན་མཆེད་མའི་སྒྲོག་འགྲེལ་ཚོགས་པ་ཐོག་མར་ཚུགས་པ་ཡིན་ལ། ཚོགས་པ་འདིས་འདས་ཟིན་པའི་ལོ་ངོ་ལྔའི་རིང་དུ་འབད་བརྩོན་ལྷོད་མེད་དང་དཀའ་བ་ལྷུར་ལེན་གྱིས་མུ་མཐའ་བྲལ་བའི་ཧུང་ཡོན་རྩྭ་ཐང་ཆེན་མོའི་ཁོད་ཡངས་བའི་རི་མཐོ་ས་གཙང་གི་གྲུ་ཟུར་རེ་རེར་ཁོ་མོ་ཚོའི་ཞབས་རྗེས་དཔར་ཡོད་པ་མ་ཟད། རྫོང་ཡོངས་ཀྱི་འབྲོག་པ་མང་ཚོགས་ཀྱི་སེམས་ཁུངས་སུ་ཁོ་མོ་ཚོ་ནི་དྲིན་ལན་གཞལ་དུ་མེད་དྲིན་ཆེན་གྱི་ཕ་མ་ལྟ་བུར་ཆགས་འདུག ལོ་ངོ་ལྔའི་རིང་དུ་ཁོ་མོ་ཚོ་རྒྱ་ཆེའི་འབྲོག་པ་མང་ཚོགས་ཀྱི་འཚོ་བར་ཉེ་བར་བཅར་ནས་གོ་སླ་བའི་ཁ་སྐད་ཀྱི་ལམ་ནས་འབྲོག་པ་མང་ཚོགས་ལ་འབྲེལ་བ་དམ་ཟབ་ཡོད་པའི་ཁྲིམས་ལུགས་ཤེས་བྱ་དང་ཏང་གི་སྲིད་ཇུས་གལ་ཆེན་སོགས་སྒྲོག་འགྲེལ་དང་། ལྷག་པར་དུ་བུད་མེད་ཀྱི་ཁེ་དབང་སྲུང་སྐྱོང་དང་བུད་མེད་ཀྱི་བདེ་ཐང་དང་འཕྲོད་བསྟེན་སོགས་གཙོ་བོར་བཟུང་ནས་སྒྲོག་འགྲེལ་བྱས་པ་མ་ཟད། ལོ་འདི་དག་གི་རིང་དུ་ཁོ་མོ་ཚོའི་བོད་རྒྱ་སྐད་གཉིས་ཀྱི་དྲིལ་སྒྲོག་ཡིག་ཆ་ཁྲི་8ལྷག་དང་སྒོར་ཁྲི་35ལྷག་གིས་འཕྲོད་བསྟེན་མཁོ་ཆས་ཉོས་ནས་བུད་མེད་ཚོར་ས་བྱིན་པ་དང་། རྫོང་ཡོངས་ཀྱི་བུད་མེད་མི་ཐེངས་ཁྲི་3ལྷག་གིས་ཁེ་ཕན་རེག་ཡོད་པ་རེད།
གསར་འགོད་པས་ཧུང་ཡོན་རྫོང་བུད་མེད་མཉམ་འབྲེལ་ལྷན་ཚོགས་ནས་རྒྱུས་ལོན་བྱུང་བ་ལྟར་ན། རྩྭ་ཐང་མ་ཡུམ་བྱམས་སྐྱོང་གི་སྤུན་མཆེད་མའི་སྒྲོག་འགྲེལ་ཚོགས་པས་ཡང་ཏང་གི་ཚོགས་ཆེན་བཅུ་དགུ་བའི་དགོངས་དོན་སྒྲོག་འགྲེལ་བྱེད་བཞིན་ཡོད་ལ། ཁོ་མོ་ཚོའི་ནངས་སྔ་ལངས་དང་དགོང་ཕྱི་ཉལ་གྱིས་ཚོགས་ཆེན་བཅུ་དགུ་བའི་སྙན་ཞུར་སློབ་སྦྱོང་དང་། སྒོས་སུ་སྙན་ཞུ་ལས་བུད་མེད་དང་འབྲེལ་བའི་ནང་དོན་རྣམས་བློར་བཟུང་ནས། རྫོང་ཡོངས་ཀྱི་བུད་མེད་ཚོར་ཚོགས་ཆེན་བཅུ་དགུ་བའི་དགོངས་དོན་སྒྲོག་འགྲེལ་ཡག་པོ་ཞིག་བྱེད་པར་སྟ་གོན་བྱེད་བཞིན་ཡོད། རྩྭ་ཐང་མ་ཡུམ་བྱམས་སྐྱོང་གི་སྤུན་མཆེད་མའི་སྒྲོག་འགྲེལ་ཚོགས་པས་ཐེངས་འདིར་དགོན་པ་དང་ཁེ་ལས། ཡུལ་ཚོ་དང་གྲོང་རྡལ།འབྲོག་ཁྱིམ་སོགས་སུ་ཚོགས་ཆེན་བཅུ་དགུ་བའི་དགོངས་དོན་སྒྲོག་འགྲེལ་བྱེད་རྒྱུ་རེད། ཚོགས་པ་འདིའི་དུས་དང་རྣམ་པ་ཀུན་དུ་རྫོང་ཡོངས་ཀྱི་བུད་མེད་རྣམས་ཀྱི་སྐྱིད་སྡུག་ཕྲག་ཏུ་བླངས་ནས།བུད་མེད་དང་འབྲེལ་བ་ཡོད་པའི་བྱ་བ་ཡོད་ཚད་ལ་མཐོང་ཆེན་བྱེད་བཞིན་ཡོད་པས། བུད་མེད་མཉམ་འབྲེལ་ལྷན་ཚོགས་ཀྱི་བྱ་བར་རོགས་འདེགས་དང་ཕན་པ་ཆེན་པོ་ཐོག་བཞིན་ཡོད་པ་རེད། དེའི་ཕྱིར་ད་ལོ་ཡང་རྩྭ་ཐང་མ་ཡུམ་བྱམས་སྐྱོང་གི་སྤུན་མཆེད་མའི་སྒྲོག་འགྲེལ་ཚོགས་པར་ཀྲུང་དབྱང་དྲིལ་བསྒྲགས་པུའུ་ཡིས་གཞི་རིམ་གཞུང་ལུགས་སྒྲོག་འགྲེལ་གྱི་སྔོན་ཐོན་ཐུན་མོང་གི་མཚན་སྙན་གནང་ཡོད་པ་རེད།
ཧུང་ཡོན་རྫོང་ནི་འབྲི་ཆུ་དང་རྨ་ཆུའི་སྟོད་རྒྱུད་ཀྱི་སྐྱེས་ཁམས་ནུས་ཁུངས་ཁུལ་ཡིན་ལ། སའི་རྒྱ་ཁྱོན་སྤྱི་ལེ་ཁྲི་བཞི་མ་ཁྲི་8400ལྷག་ཡོད། རྫོང་ཡོངས་སུ་གྲོང་རྡལ་5དང་ཡུལ་ཚོ་6ཡོད་ལ། མི་ཁྲི་4.7ལྷག་ཡོད། དེའི་ནང་བོད་རིགས་ཀྱི་བརྒྱ་ཆ་84.ཟིན་ཡོད། མཚོ་ངོས་ནས་མཐོ་ཚད་ཆ་སྙོམས་3600ལ་ཟིན་ཡོད་ཅིང་། ཆ་སྙོམས་དྲོད་ཚད་ཏུའུ་1.4ཡིན། ཧུང་ཡོན་རྫོང་ནི་རྔ་བ་ཁུལ་གྱི་ས་བབ་ཆེས་མཐོ་ལ་གནམ་གཤིས་ཆེས་འཁྱག་པ། འབྲོག་ལས་རྐྱང་བ་གཉེར་བཞིན་པའི་རྫོང་ཞིག་ཡིན་པས། ས་རྒྱ་ཆེ་ལ་མི་གྲངས་ཉུང་བ། འགྲིམ་འགྲུལ་སྟབས་མི་བདེ་བ་ནི་རྫོང་དེའི་དཀའ་གནད་ཆེན་པོ་ཞིག་དུ་གྱུར་ཡོད་པས། གཞི་རིམ་དུ་སོང་ནས་ཏང་གི་སྲིད་ཇུས་སྒྲོག་འགྲེལ་དང་བུད་མེད་རྣམས་ལ་ཐུགས་ཁུར་ཞབས་ཞུ་སྒྲུབ་རྒྱུ་ནི་ལས་སླ་མོ་ཞིག་གཏན་ནས་མིན། དེའི་ཕྱིར་འབྲོག་ཁུལ་བུད་མེད་ཀྱི་རྒྱལ་ཁབ་གྱི་སྲིད་ཇུས་མི་ཤེས་བ་དང་ཁེ་དབང་སྲུང་སྐྱོང་གི་འདུ་ཤེས་ཞན་པ། རང་ཉིད་ཀྱི་བདེ་ཐང་འདུ་ཤེས་ཞན་པ་དང་འཚོ་བའི་གོམས་གཤིས་མི་ལེགས་པ་སོགས་ཀྱི་གནད་དོན་ཐག་གཅོད་བྱེད་དགོས་ན། རྩྭ་ཐང་མ་ཡུམ་བྱམས་སྐྱོང་གི་སྤུན་མཆེད་མའི་སྒྲོག་འགྲེལ་ཚོགས་པ་ལྟ་བུ་མུ་མཐུད་དུ་ཇེ་མང་དུ་འགྲོ་དགོས།
རྩོམ་སྒྲིག་པ། ཚེ་པེ། གཡུ་འཛོམས།

robotstxt: allowed

filter: keep


text:
1. མི་མང་ཤོས་ཀྱིས་སྨན་རྫས་ལ་དུག་ཡོད་པ་ཤེས་ཡོད་མོད། འོན་ཀྱང་མཆིན་པ་ནི་མིའི་ལུས་པོའི་རྙིང་ཚབ་གསར་འབྱེད་ཀྱི་དབང་བོ་གལ་ཆེན་ཞིག་ཡིན་པའི་ཆ་ནས་སྨན་རྫས་གསར་བརྗེ་བྱེད་པའི་ནུས་པ་གཙོ་བོ་འདོན་གྱིན་ཡོད་པ་ཤེས་མེད།
2.ཉེ་ལམ《སྨན་དུག》ཟེར་བའི་དུས་དེབ་སྟེང་བཀོད་པའི་ཞིབ་འཇུག་རྩོམ་ཡིག་ལྟར་ན། བུད་མེད་ལ་སྐྱེས་པ་ལས་ཀྱང་སྨན་འབྱུང་རང་བཞིན་གྱི་མཆིན་པའི་གནོད་པ་འབྱུང་སླ་བ་རེད། སྤྱིར་བཏང་གི་སྨན་འབྱུང་རང་བཞིན་གྱི་མཆིན་པར་གནོད་པ་ཞེས་པ་ནི་སྨན་རྫས་བཀོལ་བའི་དུས་སུ་མཆིན་པར་བཟོས་པའི་གནོད་པ་དང་ཡང་ན་ནད་པའི་དམིགས་བསལ་ཅན་གྱི་ལུས་པོའི་རྐྱེན་གྱིས་སྨན་རྫས་ལ་ཚོར་བ་རྣོན་པོ་ཡིན་པ་དང་ཡང་ན་ནད་པའི་དམིགས་བསལ་ཅན་གྱི་ལུས་པོའི་རྐྱེན་གྱིས་སྨན་རྫས་ལ་ཚོར་བ་རྣོན་པོ་ཡིན་པ་དང་ཡང་ན་སྨན་དུག་སེལ་ནུས་ཞན་པས་མཆིན་པར་གནོད་པ་བཟོས་པ་ལ་གོ གོ་བདེ་ཞིང་ཤེས་སླ་བའི་སྒོ་ནས་བཤད་ན། རང་ཉིད་ཀྱི་ལུས་པོའི་རྐྱེན་གྱིས་སྨན་རྫས་དེ་མཆིན་པའི་ནང་རྙིང་ཚབ་གསར་འབྱེད་བྱེད་པའི་དུས་མཚུངས་སུ། མཆིནཔར་གནོད་པ་ཐེབས་སྲིད་པ་རེད། བུད་མེད་ལ་མཚོན་ན། མཆིན་པའི་ནང་གི་སྨན་རྫས་རྙིང་ཚབ་གསར་འབྱེད་བྱེད་པའི་ནུས་པ་དེ་སྐྱེས་པ་ལས་ཞན་པས། དུག་ལྡན་དངོས་རྫས་མཆིན་པའི་ནང་གསོག་སླ་བ་དང་། སྨན་རྫས་ལས་མཆིན་པར་གནོད་པ་ཐེབས་པའི་ཉེན་ཁའང་སྐྱེས་པ་ལས་ཆེ་བ་རེད།
3.སྔོན་ཆད་ཀྱི་ཞིབ་འཇུག་སྡོམ་རྩིས་ལྟར་ན། ཀྲུང་ལུགས་སྨན་རྫས་བཀོལ་རྗེས་མཆིན་པར་གནོད་པ་ཐེབས་པའི་ཚད་ཕལ་ཆེར་བརྒྱ་ཆའི་བཞི་བཅུར་སླེབས་པ་དང་། གནས་ཚུལ་དེ་རྒན་པའི་ཁྲོད་ལྷག་ཏུ་རྒྱུན་མཐོང་ཡིན། དུས་རྒྱུན་དུ་མི་རྣམས་དང་ལྷག་པར་རྒན་པ་རྣམས་ཀྱིས་ཀྲུང་ལུགས་སྨན་རྫས་བདེ་འཇགས་ཡིན་པས། ཡུན་རིང་དུ་འཐུང་ནའང་གནོད་པ་གང་ཡང་མེད་པར་འདོད་ཀྱིན་ཡོད་མོད། འོན་ཀྱང་ཀྲུང་ལུགས་སྨན་རྫས་ཀྱང་ཡུན་རིང་དུ་འཐུང་ན་མཆིན་པར་གནོད་པ་ཆེ་བ་རེད། དེའི་ནང་དུ་པགས་ནད་ཚན་ཁག་གི་ཀྲུང་ལུགས་སྨན་རྫས་ཀྱིས་མཆིན་པར་གནོད་པ་བཟོ་ཚད་སྨན་རྫས་གཞན་དག་ལས་ཚབས་ཆེན་ཡིན་པ་སྟེ། སྐྲ་ལྷུང་བ་དང་རླན་འབྲུམ་དང་ཤ་བཀྲ་སོགས་ཀྱི་ནད་རིགས་ལ་སྨན་བཅོས་བྱེད་དུས། ཡུན་རིང་དུ་སྨན་འཐུང་དགོས་པས་མཆིན་པར་གནོད་པ་བཟོ་བའི་ཉེན་ཁ་ཇེ་ཆེར་འགྲོ་བ་ཡིན། ཞིབ་འཇུག་ལས་སྡོམ་རྩིས་བྱས་པའི་འབྲས་བུ་ལྟར་ན། ཀྲུང་སྨན་ཁ་ཤས་ཀྱིས་མཆིན་པར་གནོད་པ་བཟོ་བའི་ཚད་ལྷག་པར་ཆེ་བས་དོ་སྣང་ཆེན་པོ་བྱེད་དགོས།
དེ་མིན་རུས་ནད་ཚན་ཁག་གིས་རུས་ལྷག་སྐྱེས་པའི་ནད་ལ་སྨན་བཅོས་བྱེད་པ་དང་འགྱེལ་རྡབ་རྨས་སྐྱོན་སོགས་ཕྱོགས་ཀྱི་ཀྲུང་ལུགས་སྨན་རྫས་བཀོལ་དུས་མཆིན་པར་གནོད་པ་ཡོད་པའི་ཉེན་ཁར་མཐོང་ཆེན་བྱེད་དགོས། དེ་བས་རྒྱ་ཆེ་བའི་ནད་པས་སྨན་པའི་མཛུབ་སྟོན་འོག་ཏུ་ཚད་གཞི་ལྡན་པའི་སྒོ་ནས་སྨན་རྫས་བཀོལ་དགོས་པར་མ་ཟད། ད་དུང་མཆིན་པའི་ནུས་པར་དོ་སྣང་དང་ཚད་ལེན་བྱེད་དགོས།
ད་དུང་ཡུལ་ཐོན་ཡུ་གུ་ཤིང་འདྲེས་པའི་ཀྲུང་སྨན་བཀོལ་དུས་མཉམ་འཇོག་བྱེད་དགོས་ཏེ། དེ་བཀོལ་རྒྱུ་མང་དྲགས་ན་མཆིན་རྩ་ལ་གནོད་པ་ཡོད་ཅིང་། གལ་སྲིད་མཇུག་འབྲས་ཚབས་ཆེན་བཟོས་ན་དམིགས་བསལ་གྱི་སྨན་བཅོས་བྱེད་ཐབས་ཀྱང་མེད་དོ། །
རྩོམ་སྒྲིག་པ། མཁའ་མཚོ་སྐྱིད།


text:
ལོ་རྒྱུས།
ལོ་རྒྱུས་ནི་གནས་ཚུལ་བྱུང་རབས་ལ་གོ་དགོས་པས་དེ་ནི་འདས་ཟིན་པའི་གནས་ཚུལ་ཤེས་བྱེད་ཡིན། དེ་ལ་ཡི་གེར་བྲིས་པ་དང་། ངོས་ལ་བརྐོས་པ། སྒྲ་རུ་ཕབ་པ། རིས་སུ་བཀོད་ པ་སོགས་མཚོན་བྱེད་སྣ་ཚོགས་ཡོད་མོད། མཚོན་བྱེད་གཙོ་བོ་ནི་གོམས་པའི་དབང་གིས་ལོ་རྒྱུས་ཡིག་ཆ་ལ་ཟེར།
ནང་དོན།
གསལ་བཤད།[རྩོམ་སྒྲིག]
ལོ་རྒྱུས་མཚོན་བྱེད།[རྩོམ་སྒྲིག]
·བོད་ཀྱི་ལོ་རྒྱུས་ཡིག་ཆ་གྲགས་ཅན།
༡ མ་ཎི་བཀའ་འབུམ། ༢ བཀའ་ཆེམས་ཀ་ཁོལ་མ། ༣ བེེ་རོའི་འའདྲ་འབག ༤ ཉང་གི་ཆོས་འབྱུང་། ༥ མཁས་པ་ལྡེའུའི་ཆོས་འབྱུང་། ༦ དེབ་ཐེར་སྔོན་པོ། ༧ ཀློང་ཆེན་ཆོས་འབྱུང་། ༨ ཆོས་འབྱུང་མཁས་པའི་དགའ་སྟོན། ༩ བུ་སྟོན་ཆོས་འབྱུང་། ༡༠ དེབ་ཐེར་དམར་པོ། ༡༡ རྒྱལ་རབས་གསལ་བའི་མེ་ལོང་། ༡༢ དེབ་ཐེར་དཔྱིད་ཀྱི་རྒྱལ་མོའི་གླུ་དབྱངས། ༡༣ དེབ་ཐེར་སེར་པོ། ༡༤ དེབ་ཐེར་དཀར་པོ། ༡༥ བདུད་འཇོམས་ཆོས་འབྱུང་། ༡༦ བདུད་འཇོམས་རྒྱལ་རབས། ༡༧ སྦ་བཞེད། ༡༨ པདྨ་བཀའ་ཐང་།


text:
༄༅།།བརྒྱ་ལྔ་བཅུ་པ་ཞེས་བྱ་བའི་བསྟོད་པ།
༼ བསྟོད་པ་གླེང་བསླང་བ།༽
༄༅༅། །རྒྱ་གར་སྐད་དུ། ཤ་ཏ་པཉྩ་ཤ་ཏི་ག་ནཱ་མ་སྱ་སྟོ་ཏྲ། བོད་སྐད་དུ། བརྒྱ་ལྔ་བཅུ་པ་ཞེས་བྱ་བའི་བསྟོད་པ། དཀོན་མཆོག་གསུམ་ལ་ཕྱག་འཚལ་ལོ། །གང་ཞིག་ལ་ནི་ཉེས་པ་ཀུན། །གཏན་ནས་ཡོང་ཡེ་མི་མངའ་ཞིང་། །གང་ལའང་རྣམ་པ་ཐམས་ཅད་དུ། །ཡོན་ཏན་ཐམས་ཅད་གནས་གྱུར་པ། །གལ་ཏེ་སེམས་ཤིག་ཡོད་ན་ནི། །དེ་ཉིད་ལ་ནི་སྐྱབས་འགྲོ་ཞིང་། །དེ་བསྟོད་དེ་ནི་བཀུར་བ་དང་། །དེ་ཡི་བསྟན་ལ་གནས་པའི་རིགས། །ཐམས་ཅད་མཁྱེན་པ་ཡོན་ཏན་ཀུན། །མངའ་ལ་དེ་ཡང་ཉམ་མི་མངའ། །ཉེས་པ་བག་ཆགས་བཅས་དེ་ཡང་། །སྐྱོབ་པ་གཅིག་པུ་ལ་མི་མངའ། །བཅོམ་ལྡན་འདས་ཀྱི་སྐུ་དང་ནི། །གསུང་དང་ཐུགས་ཀྱི་ཕྲིན་ལས་ལ། །ཞེ་འགྲས་གྱུར་པ་གང་གིས་ཀྱང་། །ཆོས་དང་ལྡན་པར་གླགས་མི་རྙེད། །རྒྱ་མཚོར་གཉའ་ཤིང་བུ་ག་རུ། །རུས་སྦལ་མགྲིན་པ་ཆུད་པ་ལྟར། །དམ་ཆོས་དགའ་སྟོན་ཆེར་བཅས་པའི། །མི་ཉིད་བདག་གིས་ཐོབ་ནས་ནི། །མི་རྟག་ཉིད་དང་རྗེས་འབྲེལ་ཞིང་། །ལས་ཀྱི་གླགས་ལ་དོགས་བཅས་པ། །བདག་གི་ལྕེ་འདི་ཉིད་ཀྱིས་གོ། །སྙིང་པོ་ཅི་ཕྱིར་བླང་མི་བྱ། །དེ་ལྟར་ཐུབ་པའི་ཡོན་ཏན་གྱི། །ཡུལ་ལྟ་གྲངས་མེད་ཤེས་མོད་ཀྱི། །རང་གི་དོན་ལ་གུས་པ་ཡིས། །དེ་ཡི་ཕྱོགས་གཅིག་བསྒྲིམས་ཏེ་བརྗོད། །གང་གི་ཡོན་ཏན་གྲངས་དག་དང་། །མཐུ་ལ་ཐུག་པ་མ་མཆིས་ལ། །རྨད་བྱུང་ཕྲིན་ལས་དཔག་མེད་ཅན། །རང་བྱུང་ཁྱོད་ལ་ཕྱག་འཚལ་ལོ། །འདི་སྙེད་བགྱི་བའི་མཐའ་མེད་ན། །འདི་ལྟར་ལགས་ཞེས་ཅི་ཞིག་སྨོས། །ཁྱོད་ཀྱི་ཡོན་ཏན་སླད་དུ་བདག། བསོད་ནམས་སྙམ་ནས་སྤྱི་བརྟོལ་སྐྱེས། །བསྟོད་པ་གླེང་བསླང་བ་སྟེ་ལེའུ་དང་པོའོ། །། །
༼རྒྱུ་ལ་བསྟོད་པ།༽
སྤྱོད་དམ་མི་སྤྱོད་སྙམ་པ་ཡི། །རྣམ་པར་རྟོག་པ་རྣམ་སྤངས་ནས། །འགྲོ་བ་འདི་ནི་ཉམ་ཐག་ཅེས། །ཁྱོད་བདག་ཉིད་ཀྱིས་ཞལ་གྱིས་བཞེས། །ཁྱོད་ནི་མ་བཅོལ་ལེགས་མཛད་པ། །ཁྱོད་ནི་རྒྱུ་མེད་བཞིན་དུ་བྱམས། །ཁྱོད་ནི་མ་འདྲིས་མཛའ་བཤེས་ཏེ། །འབྲེལ་པ་མེད་པའི་གཉེན་འདུན་ལགས། །ཉིད་ཀྱི་ཤ་ཡང་སྩོལ་མཛད་ན། །དངོས་པོ་གཞན་ལྟ་སྨོས་ཅི་འཚལ། །ལེགས་མཛད་ཁྱོད་ཀྱིས་སྲོག་ཀྱང་ནི། །སློང་བའི་སྐྱེ་བོ་རྣམས་ལ་བཏང་། །ཉིད་ཀྱི་སྐུ་དང་སྲོག་དག་གིས། །ལུས་ཅན་གཤེད་མས་ཟིན་རྣམས་ཀྱི། །ལུས་དང་སྲོག་ཀྱང་ཁྱོད་ཀྱིས་ནི། །ལན་བརྒྱ་ཕྲག་ཏུ་བསླུ་བ་མཛད། །ངན་འགྲོས་བསྙེངས་སླད་མ་ལགས་ལ། །བཞེད་པའི་འགྲོ་བའང་སྒྲུབ་མ་ལགས། །དགོངས་པ་དག་པ་འབའ་ཞིག་གིས། །ཁྱོད་ཀྱིས་ཚུལ་ཁྲིམས་གོམས་པར་མཛད། །རྟག་ཏུ་གྱ་གྱུ་རྣམ་སྤངས་ཤིང་། །དྲང་བརྟན་རྣམས་ནི་རྟག་བསྟེན་པས། །ཡོངས་སུ་དག་པའི་ལས་རྣམས་ཀྱིས། །ཁྱོད་ནི་གཞི་རྟེན་གཅིག་པུར་གྱུར། །སྡུག་བསྔལ་མང་པོས་གཟིར་བ་ན། །ཁྱེད་ཀྱིས་དགེ་བའི་ཐུགས་ཀྱིས་ནི། །ཉོན་མོངས་རྣམས་ལ་སྲན་བཙུགས་ནས། །སྐྱེ་བོ་ཉོན་མོངས་ཅན་ལ་བརྩེ། །ཁྱོད་ཀྱིས་གཞན་གྱི་དོན་སླད་དུ། །སྐུ་སྲོག་བཏང་ནས་དགྱེས་གྱུར་གང་། །དེ་འདྲ་སྲོག་ཆགས་འགུམས་པ་ལས། །སོས་པ་རྣམས་ལའང་བྱུང་མ་གྱུར། །ཁྱོད་ནི་ལན་འགའ་མ་ལགས་པར། །གཏུབས་ཀྱང་སྡུག་བསྔལ་མི་དགོངས་པར། །གཤེད་མ་བགྱིད་པའི་སེམས་ཅན་ལའང་། །གཙོ་བོ་ཐུགས་རྗེར་གྱུར་པ་གང་། །ཁྱོད་ཀྱི་ཐུགས་ནི་རིན་པོ་ཆེ། །རྫོགས་པའི་བྱང་ཆུབ་ས་བོན་ཏེ། །དཔའ་ཁྱོད་ཁོ་ནས་སྙིང་པོར་མཁྱེན། །དེ་གཞན་སྐྱེ་བོས་འོལ་མི་མཆི། །དཀའ་སྤྱད་ལས་ནི་མ་བགྱིས་པར། །གོ་འཕང་རྙེད་དཀའ་མི་འཐོབ་ཅེས། །དེ་སླད་ཉིད་ལའང་མ་གཟིགས་པར། །ཁྱོད་ཀྱི་བརྩོན་འགྲུས་ལེགས་པར་སྤེལ། །ཁྱད་པར་འཕགས་པར་བགྱི་བ་ལ། །ཁྱོད་ལ་ཐང་ལྷོད་འགའ་མ་བྱུང་། །དེ་སླད་ཁྱོད་ཀྱི་ཁྱད་པར་རྣམས། །ཐོག་དྲུང་རིམ་པ་དབྱེར་མ་མཆིས། །ཐུགས་ནི་ཐུགས་རྗེ་ཆེན་པོ་དང་། །རྟག་ཏུ་རྗེས་སུ་འབྲེལ་སླད་དུ། །ཏིང་འཛིན་འབྲས་བུར་བཅས་པ་ཡི། །ཤིན་ཏུ་བདེ་ལའང་ཁྱོད་མ་ཆགས། །གཞན་དང་ཐུན་མོང་མ་ལགས་པའི། །བདེ་བ་གང་དེ་གྱ་ནོམ་ཡང་། །དམ་པའི་སྤྱོད་ལྡན་ཁྱོད་འདྲ་ལ། །གནོད་པར་བས་ཀྱི་སྨན་མ་མཆིས། །འདྲེས་པ་ལས་ནི་ལེགས་བཤད་ཉིད། །སྙིང་པོ་སྐྱོན་མེད་ཉི་ཚེ་ཞིག། ཁྱོད་ཀྱིས་ཀུན་བཞེས་ཐུགས་ལ་བཞག། ཉེས་བཤད་དུག་བཞིན་ཡོངས་སུ་སྤངས། །རིན་ཆེན་སྙིང་པོ་མཁྱེན་ཁྱོད་ཀྱིས། །ལེགས་བཤད་སྲོག་གིས་འཇལ་བ་ན། །སྐྱེ་བ་དེ་དང་དེ་དག་ཏུ། །བྱང་ཆུབ་སླད་དུ་དཔའ་རྩལ་བསྟན། །དེ་སླད་གྲངས་མེད་གསུམ་དག་ཏུ། །ཁྱོད་ནི་དེ་ལྟར་བརྩོན་པ་ན། །བརྩོན་འགྲུས་འབའ་ཞིག་གྲོགས་གྱུར་པས། །གོ་འཕང་བླ་ན་མེད་པ་བརྙེས། །རྒྱུ་ལ་བསྟོད་པ་སྟེ་ལེའུ་གཉིས་པའོ། །། །
༼ དཔེ་མེད་པ་ལ་བསྟོད་པ།༽
མཐོ་ལ་ཕྲག་དོག་མི་མཛད་ཅིང་། །དམའ་ལ་རྔན་ཅན་མི་མཛད་ལ། །མཉམ་ལ་འགྲན་པ་མི་མངའ་བས། །ཁྱོད་ནི་འཇིག་རྟེན་གཙོ་བོར་གྱུར། །ཁྱོད་ནི་ཡོན་ཏན་རྒྱུ་རྣམས་ལ། །མངོན་བགྱིས་འབྲས་བུ་རྣམས་ལ་མིན། །ཡང་དག་སྒྲུབ་པ་དེ་ཉིད་ཀྱིས། །ཁྱོད་ཀྱི་ཡོན་ཏན་ཕ་མཐར་ཕྱིན། །ཇི་ལྟར་ཁྱོད་ཀྱི་ཞབས་རྡུལ་ཡང་། །བསོད་ནམས་སྐྱེ་བ་མཆེད་འགྱུར་བ། །དེ་ལྟར་ཁྱོད་ཀྱིས་ལེགས་སྤྱད་པས། །བདག་ཉིད་རབ་ཏུ་བསྐྲུན་པ་མཛད། །ཉེས་པ་ཉམས་སྨད་རྩ་ནས་བཏོན། །ཡོན་ཏན་སྤེལ་ནས་རྣམ་པར་སྦྱངས། །གཞུང་ལུགས་བཟང་པོ་དེས་ན་ཁྱོད། །གྲུབ་མཆོག་ལྷག་པར་བརྙེས་པ་ལགས། །ཇི་ལྟར་བདག་གི་རྒྱུད་ལ་དེ། །བག་ཆགས་ལྷག་མའང་མ་ལུས་པ། །དེ་ལྟར་རྣམ་པ་ཐམས་ཅད་དུ། །ཉེས་པ་ཁྱོད་ཀྱིས་རབ་ཏུ་བཅོམ། །ཇི་ལྟར་གཞན་ལ་དེ་དག་དང་། །འདྲ་བ་ཙམ་ཡང་མི་གདའ་བ། །དེ་ལྟར་ཁྱོད་ཀྱིས་བསགས་བསགས་ནས། །བདག་ཉིད་ལ་ནི་ཡོན་ཏན་བསྒྲུབས། །འཇིག་རྟེན་པ་ཡི་དཔེ་དངོས་ཀུན། །གེགས་བགྱིད་པ་དང་སྒྲིབ་པ་ཅན། །རེ་ཞིག་པ་དང་ཉི་ཚེ་བ། །ཤིན་ཏུ་རྙེད་པར་སྲ་བ་ལགས། །ཁྱོད་ཀྱིས་ཡོན་ཏན་བླ་མེད་ལ། །གེགས་བགྱིད་མ་མཆིས་རྟོགས་མ་མཆིས། །བརྟན་པ་དང་ནི་རྒྱུན་ཆགས་པས། །དཔེ་ལྟ་མཆིས་པར་ག་ལ་འགྱུར། །གང་ཚེ་ཁྱོད་ཀྱི་དགོངས་པའི་དཀྱིལ། །གཏིང་དང་ཕ་རོལ་མེད་བརྟགས་ན། །རྒྱ་མཚོ་ཟབ་པ་ཉིད་ཀྱང་ནི། །གནག་རྗེས་ལྟ་བུར་ས་ལེར་གདའ། །ཆོས་རྣམས་ཀུན་གྱིས་མི་བསྐྱོད་པ། །ཁྱོད་ཀྱི་བརྟན་པ་མངོན་བསམས་ན། །ས་ཡི་བརྟན་པ་ཉིད་ཀྱང་ནི། །ཤིར་ཤའི་གེ་སར་རྩེ་ལྟར་ཆུང་། །ཐུབ་པ་ཁྱོད་ཀྱི་ཡེ་ཤེས་ཀྱི། །སྣང་བས་མི་ཤེས་རབ་རིབ་དག། འཇོམས་པའི་ཐད་ན་ཉི་མ་ཡང་། །མེ་ཁྱེར་ཙམ་དུའང་མི་སྤྱོད་དོ། །ཁྱོད་ཀྱི་གསུང་ཐུགས་མཛད་སྤྱོད་རྣམས། །དག་པའི་གན་ན་སྟོན་ཟླ་དང་། །ཆུ་དང་ནམ་མཁའི་དག་པ་རྣམས། །དྲི་མ་ཅན་ནི་ལྟ་བུར་གདའ། །འཇིག་རྟེན་ལེགས་པ་གང་ཅིའང་རུང་། །ཐམས་ཅད་བསྔོས་ནའང་དེར་བས་ཏེ། །ཉོན་མོངས་འཇིག་རྟེན་ཆོས་རྣམས་ཀྱིས། །སངས་རྒྱས་ཆོས་ལ་ཁྱད་མི་ཁོར། །རིན་ཆེན་ཆོས་གང་བརྙེས་ནས་ཁྱོད། །མཆོག་ཏུ་གྱུར་པ་དེ་ཉིད་དང་། །ཁྱད་དུ་བསྒྲུན་ཞིང་དེ་དང་ནི། །ཁྱོད་དང་བསྒྲུན་ལྡོམ་ཁོ་ནར་བས། །གང་ལ་སྤྱི་ཙམ་བསྟུན་ནས་ནི། །ཅུང་ཟད་བརྗོད་པར་བགྱིད་པ་དེ། །སྨྲ་བ་པོ་ཡི་རང་དགའ་དང་། །ཐབས་དང་གཅམ་བུ་ཙམ་དུ་བས། །དཔེ་མེད་པ་ལ་བསྟོད་པ་སྟེ་ལེའུ་གསུམ་པའོ། །། །
༼ རྨད་དུ་བྱུང་བའི་བསྟོད་པ།༽
ཁྱོད་ནི་བདུད་ལས་རྣམ་རྒྱལ་ཏེ། །འགྲོ་ཀུན་དད་པར་མཛད་པ་ཡང་། །བདག་གིས་ཆོས་ཉིད་རྗེས་བསམས་ན། །ཆེན་པོ་ལྟར་གང་མ་མཐོང་ངོ་། །སྡང་བས་རྒོལ་བར་རྩོལ་བྱེད་པ། །མང་པོའང་གཞོམ་པར་བྱ་བ་ནི། །ཁྱད་པར་གནས་ལ་བརྟེན་པ་ཡི། །བཟོད་པའི་ཚེགས་སུ་མཚར་མི་ཆེ། །གང་ཚེ་བདུད་རྣམས་མངོན་བཏུལ་བ། །དེ་ཡི་ནུབ་མོ་ཁོ་ན་ལ། །ཉོན་མོངས་ཤིན་ཏུ་ཆེ་སྤངས་པ། །དེ་ཉིད་རྨད་དུ་བྱུང་བ་ལགས། །འོད་ཟེར་ཕྲེང་བ་སྟོང་ལྡན་པའི། །ཉི་མས་མུན་བསལ་གང་ལགས་དང་། །དཔའ་བོ་ཁྱོད་ཀྱིས་མུ་སྟེགས་ལས། །རྒྱལ་བར་མཛད་པ་ཅི་ཞིག་མཚར། །འདོད་ཆགས་བྲལ་བས་ཆགས་བཅས་དང་། །ཞེ་སྡང་བྲལ་བས་ཞེ་སྡང་ཅན། །གཏི་མུག་བྲལ་བས་རྨོངས་པ་སྟེ། །གསུམ་པོས་རྟག་ཏུ་གསུམ་དག་བཏུལ། །དམ་ཆོས་རབ་ཏུ་བསྟོད་པ་དང་། །དམ་ཆོས་མ་ལགས་སྨོད་མཛད་ཀྱང་། །དམ་པ་དག་དང་ཐ་མ་ལ། །ཁྱོད་ནི་ཆགས་དང་ཁྲོ་མི་མངའ། །དགྲ་བཅོམ་པ་དང་མུ་སྟེགས་ལ། །རྗེས་སུ་ཆགས་དང་ཁོང་ཁྲོ་བར། །ཁྱོད་ཀྱི་ཐུགས་ནི་མི་འགྱུར་ན། །ཁྱོད་ལ་བསྟོད་དུ་ཅི་ཞིག་མཆིས། །ཡོན་ཏན་རྣམས་ལའང་མ་ཆགས་ལ། །ཡོན་ཏན་ཅན་ལའང་བཞེད་མི་མངའ། །ཀྱེ་མའོ་ཁྱོད་ཀྱི་ཐུགས་སྟོབས་ནི། །རབ་དང་ཡོངས་སུ་དག་པ་ལགས། །དབང་པོ་རྣམས་ནི་རབ་དང་བ། །དུས་རྣམས་རྟག་ཏུ་མི་ཉམས་པས། །ཁྱོད་ཐུགས་རྟག་ཏུ་དང་བ་དག། མངོན་སུམ་གྱུར་པ་བཞིན་དུ་གདའ། །རང་བཞིན་དམ་པ་ལེགས་གསུངས་དང་། །མཛད་སྤྱོད་བཟང་པོས་བསྒྲགས་པས་ན། །ཁྱོད་ཀྱི་བློ་གྲོས་དགོངས་པ་དག། རྣམ་དག་བྱིས་པའི་བར་ལ་གྲགས། །རྨད་དུ་བྱུང་བའི་བསྟོད་པ་སྟེ་ལེའུ་བཞི་པའོ། །། །
༼ སྐུ་ལ་བསྟོད་པ།༽
ཉེ་བར་ཞི་ལ་ཡིད་དུ་འོང་། །འབར་ལ་གནོད་པ་མཛད་མི་མངའ། །དུལ་ལ་རྔོམ་བརྗིད་ཆེ་བ་ཡིས། །སྐུ་འདིས་སུ་ཞིག་དད་མི་མཛད། །ཁྱོད་ཀྱི་སྐུ་དེ་གང་གིས་ན། །ལན་བརྒྱར་མཐོང་དང་གང་ཞིག་གིས། །དང་པོར་མཐོང་བ་དེ་གཉིས་ཀ། འདྲ་བར་མིག་ནི་མགུ་བར་མཛད། །ཁྱོད་ཀྱི་སྐུ་ནི་མཛེས་པའི་ཕྱིར། །བལྟ་བས་མི་ངོམས་རང་བཞིན་པས། །མཐོང་ངོ་ཅོག་ནི་ཕྱི་ཕྱིར་ཞིང་། །དགའ་བ་བསྐྱེད་པར་མཛད་པ་ལགས། །རྟེན་གྱི་ཡོན་ཏན་དག་དང་ནི། །བརྟེན་པའི་ཡོན་ཏན་ཕན་ཚུན་དུ། །འཚམ་པས་ཁྱོད་ཀྱི་སྐུ་དང་ནི། །ཡོན་ཏན་ཕུན་ཚོགས་མཆོག་དང་ལྡན། །མཚན་དང་དཔེ་བྱད་བཟང་འབར་བ། །ཁྱོད་ཀྱི་སྐུ་ལས་མ་གཏོགས་པ། །དེ་བཞིན་གཤེགས་པའི་ཡོན་ཏན་འདི། །གཞན་གང་ཞིག་ལ་ལེགས་གནས་འགྱུར། །ཁྱོད་སྐུ་རྟེན་པའི་ཡོན་ཏན་ལ། །ང་དཔལ་ཆེ་ཞེས་གསུང་གསུང་ལྟར། །དེ་ཡི་ཡོན་ཏན་རྣམས་ཀྱང་སླར། །ངེས་ལེགས་བཀོད་ཅེས༌གསུངས་པ་འདྲ། །སྐུ་ལ་བསྟོད་པ་སྟེ་ལེའུ་ལྔ་པའོ། །། །
༼ ཐུགས་ལ་བསྟོད་པ།༽
འགྲོ་བ་འདི་དག་ཐམས་ཅད་ནི། །ཁྱད་མེད་ཉོན་མོངས་རྣམས་ཀྱིས་བཅིངས། །ཁྱོད་ནི་འགྲོ་བའི་ཉོན་མོངས་དག། དགྲོལ་སླད་ཡུན་རིང་ཐུགས་རྗེས་བསྡམས། །དང་པོར་ཁྱོད་ལ་ཕྱག་བགྱིའམ། །འོན་ཏེ་གང་གིས་འཁོར་བར་ཁྱོད། །སྐྱོན་མཁྱེན་ཡུན་རིང་དེ་ལྟ་བུར། །བཞུགས་མཛད་ཐུགས་རྗེ་ཆེ་ལ་བགྱི། །དབེན་པའི་བདེ་བ་སྤང་གྱུར་ཁྱོད། །མང་པོའི་ནང་དུ་བཞུགས་པ་གང་། །དེ་ཁྱོད་ཐུགས་རྗེས་དུས་འདས་པ། །གླགས་ཤིག་ཐོད་ནས་བགྱིས་པར་བས། །རིག་པ་ཡིས་ནི་མཚོ་ནང་ནས། །ཀླུ་བཞིན་ཁྱོད་ཀྱི་ཐུགས་རྗེ་ཡིས། །དགོན་པ་ཞི་གནས་གྲོང་གི་མཐར། །གདུལ་བའི་དོན་གྱི་སླད་དུ་དྲངས། །ཉེར་ཞི་མཆོག་ལ་གནས་བཞིན་དུ། །ཐུགས་རྗེ་གཙོ་དང་ལྡན་པས་ན། །རོལ་མོ་མཁན་གྱི་སྒྱུ་རྩལ་ཡང་། །ཁྱོད་ཀྱི་ཞབས་ཀྱི་འདོར་བར་མཛད། །རྫུ་འཕྲུལ་སེང་གེའི་སྒྲ་དང་ནི། །ཉིད་ཀྱི་ཡོན་ཏན་བརྗོད་པ་གང་། །དེ་ནི་བཞེད་སྤྱོད་མི་མངའ་བ། །ཁྱོད་ཀྱི་ཐུགས་རྗེས་བསྟན་པ་ལགས། །གཞན་གྱི་དོན་དུ་རབ་བཟང་གི། །ཉིད་ཀྱི་དོན་ལ་བརྩེ་མེད་པས། །མགོན་པོ་ཁྱོད་ཉིད་འབའ་ཞིག་ལ། །ཐུགས་རྗེས་ཐུགས་རྗེ་མཛད་མ་གྱུར། །འདི་ལྟར་རེས་འགའ་བརྟན་པས་གང་། །གཞན་དོན་བསྒྲུབ་པ་མཛད་སླད་དུ། །ཁྱོད་ནི་ལན་བརྒྱར་ཕྱོགས་དག་ཏུ། །གཏོར་མ་བཞིན་དུ་བཏང་བ་ལགས། །དེ་ལྟར་ཁྱོད་ལ་གནོད་མཛད་ཀྱང་། །ནོངས་པ་ཅན་དུ་མི་རྩི་བས། །ཁྱོད་ཀྱི་བཞེད་པ་ཁོ་ན་དང་། །མཐུན་འཇུག་པ་ནི་ལགས་པར་གདའ། །ཐུགས་ལ་བསྟོད་པ་སྟེ་ལེའུ་དྲུག་པའོ། །། །
༼ གསུང་ལ་བསྟོད་པ།༽
ཚིག་བཟང་བ་དང་དོན་ཆེ་དང་། །བདེན་པ་དང་ནི་སྙན་པ་དང་། །ཟབ་གསལ་གཉིས་ཀའི་དོན་ལྡན་དང་། །བསྡུས་དང་སྤྲོས་པ་དང་ལྡན་པ། །ཁྱོད་ཀྱི་གསུང་ནི་དེ་ལྟ་བུ། །ཁྱོད་ཀྱི་དགྲ་བོས་ཐོས་ན་ཡང་། །ཐམས་ཅད་མཁྱེན་པ་ལགས་སོ་ཞེས། །སུ་ཞིག་ངེས་པ་སྐྱེ་མི་འགྱུར། །མང་པོ་རིལ༌གྱིས་སྙན་པ་ལགས། །བཅོས་མ་འགའ་ཙམ་སྙན་པ་ལགས། །ཁྱོད་ཀྱི་གསུང་དོན་གྲུབ་པས་ཀྱང་། །ཐམས་ཅད་ལེགས་གསུངས་ཁོ་ན་ལགས། །ཁྱོད་ཀྱི་གསུང་ནི་རྣམ་བརྟགས་ན། །གང་ཞིག་འཇམ་དང་རྩུབ་པ་དང་། །གང་ཡང་དེ་གཉིས་ལྡན་པ་དག། ཐམས་ཅད་རོ་གཅིག་ཉིད་དུ་འགྱུར། །ཨེ་མའོ་ཤིན་ཏུ་ཡོངས་དག་པའི། །ཕྲིན་ལས་རྣམས་ཀྱང་རབ་ཏུ་བཟོ། །དེ་ཡིས་རིན་ཆེན་གསུང་རྣམས་ཀྱི། །སྣོད་འདི་འདྲ་བ་འདི་བགྱིས་སོ། །ཁྱོད་ཞལ་བལྟ་ན་རབ་སྡུག་པ། །དེ་ལས་མཉན་ན་སྙན་པ་ཡི། །གསུང་འདི་དག་ནི་ཟླ་བ་ལས། །བདུད་རྩི་འཛག་པ་བཞིན་དུ་གདའ། །ཁྱོད་ཀྱི་གསུང་ནི་འདོད་ཆགས་ཀྱི། །རྡུལ་རབ་ཞི་མཛད་ཆར་སྤྲིན་འདྲ། །ཞེ་སྡང་སྦྲུལ་ནི་གདོན་པའི་ཕྱིར། །ནམ་མཁའ་ལྡིང་དང་འདྲ་བ་ལགས། །ཡང་དང་ཡང་དུ་མི་ཤེས་པའི། །རབ་རིབ་འཇོམས་པས་གདུགས་དང་འདྲ། །ང་རྒྱལ་རི་བོ་མངོན་འཇོམས་པས། །བརྒྱ་བྱིན་མཚོན་ཆ་འདྲ་བ་ལགས། །དོན་གཟིགས་པས༌ནི་མི་སླུ་བ། །ནོངས་མི་མངའ་ཕྱིར་རྗེས་སུ་མཐུན། །ལེགས་པར་སྦྱར་བས་གོ་སླ་སྟེ། །ཁྱོད་ཀྱི་གསུང་ནི་ལེགས་གསུམ་ལྡན། །རེ་ཞིག་དང་པོར་ཁྱོད་ཀྱི་གསུང་། །ཉན་པ་རྣམས་ཀྱི་ཡིད་འཕྲོག་མཛད། །དེ་ནས་ཡིད་ལ་བསམ་བགྱིས་ན། །རྡུལ་དང་མུན་པ་དག་ཀྱང་སེལ། །ཕོངས་པ་རྣམས་ཀྱི་དབུགས་འབྱིན་ཅིང་། །བག་མེད་རྣམས་ནི་སྐྲག་པར་མཛད། །བདེ་བ་ཅན་དག་སྐྱོ་བགྱིད་པས། །ཁྱོད་གསུང་ཀུན་དང་འཚམ་པར་འཇུག། མཁས་པ་རྣམས་ཀྱི་དགའ་བ་སྐྱེད། །བར་མ་རྣམས་ཀྱི་བློ་ཡང་སྤེལ། །ཐ་མའི་རབ་རིབ་རྣམ་འཇོམས་པས། །གསུང་འདི་སྐྱེ་བོ་ཀུན་ལ་སྨན། །ལྟ་བ་དག་ལས་དགར་མཛད་ཅིང་། །མྱ་ངན་འདས་པར་ཉེ་བར་འདྲེན། །ཉེས་པ་སེལ་མཛད་ཁྱོད་ཀྱི་གསུང་། །ཡོན་ཏན་རྣམས་ཀྱི་ཆར་ཡང་འབེབས། །ཀུན་ལ་མ་ཐོགས་ཐུགས་མངའ་ཞིང་། །དགོངས་པའང་ཀུན་དུ་ཉེར་གནས་པས། །དེ་སླད་ཁྱོད་ཀྱིས་ལུང་བསྟན་ཀུན། །ཐམས་ཅད་ལ་ཡང་སླུ་མི་མངའ། །གང་སླད་ཡུལ་མིན་དུས་མིན་དང་། །སྣོད་མིན་རྣམས་སུ་མི་འཇུག་པ། །དེ་སླད་ཁྱོད་གསུང་དོན་མཆིས་ཏེ། །བརྩོན་འགྲུས་ལེགས་པར་བརྩམས་པ་བཞིན། །གསུང་ལ་བསྟོད་པ་སྟེ་ལེའུ་བདུན་པའོ། །། །
༼ བསྟན་པ་ལ་བསྟོད་པ།༽
བགྲོད་པ་གཅིག་དང་ཐབས་བདེ་དང་། །ལེགས་པར་འབྲེལ་དང་ཉེས་པ་མེད། །ཐོག་མ་བར་དང་མཐར་དགེ་བས། །ཁྱོད་ཀྱི་བསྟན་འདྲ་གཞན་ལ་མེད། །ཁྱོད་ཀྱི་གཞུང་ལུགས་དེ་ལྟ་བུ། །གཅིག་པུ་ཕངས་ལ་ལྟ་ཆགས་པས། །བྱིས་པ་གལ་ཏེ་སྨོད་བགྱིད་ན། །ལྟ་དང་འདྲ་བའི་དགྲ་མ་མཆིས། །གཞན་ནི་འགྲོ་བའི་དོན་སླད་དུ། །སྐུག་བསྔལ་མང་བསྟར་གང་ལགས་པ། །དེ་བསམས་ཁྱོད་བསྟན་ངན་ན་ཡང་། །གནས་པར་བགྱི་བ་ལ་ཐུག་ན། །ཕན་པ་གསུང་ཞིང་ཕན་མཛད་པ། །ཁྱོད་ཀྱི་བསྟན་པ་ཅི་སྨོས་ཏེ། །མགོ་ལ་ཞུགས་ནི་འབར་བས་ཀྱང་། །ཅི་ཡི་སླད་དུ་སྒྲུབ་མི་བགྱིད། །ཁྱོད་ཀྱི་བསྟན་པས་རང་དབང་དང་། །བྱང་ཆུབ་བདེ་དང་ཞི་བ་དང་། །ཁྱོད་ཀྱི་ཡོན་ཏན་བསྔགས་པ་དང་། །ལེགས་པ་བཞི་པོ་འདི་ཀུན་ཐོབ། །དཔའ་བོ་ཁྱོད་ཀྱི་བསྟན་པ་འདི། །མུ་སྟེགས་ཐམས་ཅད་སྐྲག་མཛད་ལ། །བདུད་ནི་སེམས་ཁོང་ཆུད་མཛད་ཅིང་། །ལྷ་དང་མི་རྣམས་དབུགས་ཀྱང་འབྱིན། །འཆི་བདག་བསྟན་པ་ཁམས་གསུམ་གྱི། །ས་ཆེན་དག་ན་སྤྱོད་བགྱིད་པ། །མི་ཐོགས་བཟློག་པ་མ་མཆིས་པའང་། །ཁྱོད་ཀྱི་བསྟན་པས་ཟིལ་གྱིས་མནན། །ཁྱོད་ཀྱི་བསྟན་པའི་ལུགས་འཚལ་བ། །དགའ་ན་བསྐལ་པར་ཡང་གནས་ལ། །གང་དུ་བདུད་ཀྱིས་མི་རྫི་བ། །དེར་ཡང་དགའ་མགུར་རབ་ཏུ་མཆི། །ལུང་གི་དོན་ནི་བསམ་པ་དང་། །བསྒོམ་དང་གུས་པར་མཉན་པ་ཡི། །དུས་གསུམ་ཆ་དབྱེ་ཁྱོད་ཀྱི་ནི། །བསྟན་ལས་གཞན་ལ་མཆིས་མ་ལགས། །དྲང་སྲོང་སྐྱེས་མཆོག་ཁྱོད་ཀྱི་བསྟན། །དེ་ལྟར་ལེགས་པས་ཁྱབ་འདི་ལ། །མ་གུས་གང་ལགས་དེ་ལས་ནི། །སྡུག་བསྔལ་ཆེན་པོའང་ཅི་ཞིག་མཆིས། །བསྟན་པ་ལ་བསྟོད་པ་སྟེ་ལེའུ་བརྒྱད་པའོ། །། །
༼ སྨོན་ལམ་ལ་བསྟོད་པ།༽
ཁྱོད་ཐོས་པས་ནི་སྤྲོ་བ་སྐྱེ། །མཐོང་བས་དད་པ་སྐྱེ་བར་འགྱུར། །ཁྱོད་གསུང་ཐོས་པས་དགའ་འགྱུར་ཏེ། །བསྟན་པས་རྣམ་པར་གྲོལ་བར་མཛད། །ཁྱོད་ཀྱི་སྲས་ཀྱིས་མགུ་བར་འགྱུར། །འཕེལ་བས་སྐྱེ་དགུ་རྣམས་ཀྱང་དགའ། །གཤེགས་པ་ན་ནི་ཕན་འདོགས་མཛད། །ལྡོག་པ་ན་ནི་རྒུད་པར་འགྱུར། །བསྒྲགས་པས་སྡིག་པ་འཕྲོག་པར་མཛད། །ཁྱོད་དྲན་པས་ནི་རངས་པར་འགྱུར། །བཙལ་བས་བློ་གྲོས་སྐྱེ་འགྱུར་ཏེ། །ཡོངས་སུ་ཤེས་པས་རྣམ་པར་འདག། ཁྱོད་ལ་བསུ་བས་དཔལ་དུ་བྱེད། །བསྟེན་པས་བློ་གྲོས་མཆོག་ཏུ་འགྱུར། །བསྟེན་ན་འཇིགས་པ་མེད་པར་མཛད། །བསྙེན་བཀུར་བགྱིས་པས་བདེ་བར་འགྱུར། །ཚུལ་ཁྲིམས་ཕུན་སུམ་ཚོགས་པས་དག། བསམ་གཏན་ཕུན་སུམ་ཚོགས་པས་དང་། །ཤེས་རབ་ཕུན་ཚོགས་མི་འཁྲུགས་པས། །ཁྱོད་ནི་བསོད་ནམས་མཚོ་ཆེན་ལགས། །ཁྱོད་སྐུ་བལྟར་འོས་རིན་ཆེན་ཏེ། །ལེགས་གསུངས་མཉན་འོས་རིན་ཆེན་ལགས། །ཆོས་ནི་སྤྱད་འོས་རིན་ཆེན་པས། །ཁྱོད་ནི་རིན་ཆེན་འབྱུང་གནས་ལགས། །ཁྱོད་ནི་ཆུ་བོས་བདས་པའི་གླིང་། །སྨས་པའི་བདག་ཉིད་སྐྱོབ་པ་སྟེ། །སྲིད་པའི་འཇིགས་པས་ཉེན་པའི་སྐྱབས། །ཐར་འཚལ་རྣམས་ཀྱི་འདྲེན་པ་ལགས། །ཚུལ་ཁྲིམས་དག་ཕྱིར་སྣོད་ཀྱི་མཆོག། ཞིང་གཤིན་འབྲས་བུ་ཕུན་སུམ་ཚོགས། །སྲོག་ཆགས་ཀུན་ལ་ཕན་མཛད་ཕྱིར། །གྲོགས་ཀྱི་ཕུལ་ཡང་ཁྱོད་ལགས་སོ། །ཕན་འདོགས་མཛད་པས་མཛའ་བཤེས་ཏེ། །འགྲོགས་ན་བདེ་ཕྱིར་སྙིང་དུ་སྡུག། ཞི་ཕྱིར་གཅིག་ཏུ་ཡིད་དུ་འོང་། །ཡོན་ཏན་ཀུན་མངའ་མཆོད་འོས་ཁྱོད། །སྡིག་པ་མེད་པས་ཡིད་དང་འཐད། །སྐུ་གསུང་བཟང་བས་དགའ་བར་མཛད། །དོན་ཀུན་འགྲུབ་ཕྱིར་དཔལ་ཡངས་ཏེ། །ཡོན་ཏན་ལེགས་རྟེན་བཀྲ་ཤིས་ལགས། །སྨོན་ལམ་ལ་བསྟོད་པ་སྟེ་ལེའུ་དགུ་པའོ། །། །
༼ ལམ་ལ་འཇུག་པ་ལ་བསྟོད་པ།༽
ཁྱོད་ནི་རྔན་ཐེན་བགྱིད་ལ་སྐུལ། །ཆོམ་རྐུན་བགྱིད་པ་ཚར་ཡང་གཅོད། །གྱ་གྱུ་ཅན་རྣམས་རྣལ་དུ་འགོད། །དལ་བུས་བགྱིད་ལ་གཞེན་སྐུལ་འདེབས། །དུལ་བ་རྣམས་ནི་ལམ་ལ་སྦྱོར། །དམུ་རྒོད་རྣམས་ལ་བཏང་སྙོམས་མཛད། །དེ་སླད་སྐྱེས་བུ་འདུལ་བ་ཡི། །ཁ་ལོ་སྒྱུར་བ་བླ་མེད་མཆོག། ཁྱོད་ནི་ཉམ་ཐག་རྣམས་ལ་བརྩེ། །བདེ་བར་གནས་ལ་ཕན་པར་དགྱེས། །ཕོངས་པར་གནས་ལ་ཐུགས་རྗེ་བས། །ཀུན་ལ་ཕན་པར་བཞེད་པ་ལགས། །ཁྱོད་ནི་དགྲ་བོ་རྣམས་ལའང་བྱམས། །ཉམས་པར་གྱུར་ལ་ཕན་འདོགས་མཛད། །གཏུམ་པོ་རྣམས་ལ་ཐུགས་བརྩེ་བས། །ཁྱོད་ནི་ཡ་རབས་རྨད་ཅིག་ལགས། །ཕན་འདོགས་བགྱིད་སླད་ཕ་མ་དག། གལ་ཏེ་བླ་མར་འཚལ་ན་གོ། །ཁྱོད་ནི་ལྷག་པར་ཕན་འདོགས་པས། །བླ་མ་ཉིད་གྱུར་སྨོས་ཅི་འཚལ། །རང་གི་དོན་ལ་མི་ལྟ་བས། །ཉིད་ཀྱི་དགྲ་བོ་ལྟར་གྱུར་ཅིང་། །གཡང་སའི་མུན་ན་གནས་རྣམས་ལ། །ར་བ་ལྟ་བུར་གྱུར་པའང་ཁྱོད། །འཇིག་རྟེན་གཉིས་ཀར་སྨན་གདགས་དང་། །འཇིག་རྟེན་ལས་ནི་འདའ་སླད་དུ། །མུན་པར་གྱུར་པའི་འཇིག་རྟེན་ལ། །ཁྱོད་ཀྱིས་ཤེས་རབ་སྣང་བར་མཛད། །ཡུལ་ལ་ཉེ་བར་སྤྱོད་པ་ན། །ལྷ་མིའི་སྤྱོད་པ་ཐ་དད་ཀྱང་། །ཆོས་ཀྱི་ལོངས་སྤྱོད་ཐུན་མོང་བས། །ཁྱོད་ལ་དབྱེ་བ་མི་མངའོ། །བཅོམ་ལྡན་ཁྱོད་ཀྱིས་སྐྱེ་བ་དང་། །ན་ཚོད་རིགས་དང་ཡུལ་དང་ནི། །དུས་ཀྱི་སྐྱོན་མེད་ཆོས་རྣམས་ཀྱིས། །འདི་དག་ཀུན་ལ་སྨན་ཡོན་བཏགས། །ཁྱོད་ཀྱི་ཉན་ཐོས་སྲིད་བྲལ་ཞིང་། །ཡ་མཚན་འཛིན་པ་མེད་རྣམས་ལའང་། །ལྷ་རྣམས་ཐལ་སྦྱར་སྨོན་བགྱིད་ཅིང་། །ཡ་མཚན་ཆེ་བ་ལྟ་བུར་མཆོད། །ཨེ་མའོ་སངས་རྒྱས་འཁོར་བ་ཡི། །ཉིང་གུར་གྱུར་པ་བྱུང་བ་བརྗིད། །དེས་ནི་མི་ཡང་ལྷ་རྣམས་ཀྱིས། །སྨོན་པར་བྱ་བ་ཉིད་དུ་གྱུར། །ལམ་ལ་འཇུག་པ་ལ་བསྟོད་པ་སྟེ་ལེའུ་བཅུ་པའོ། །། །
༼ དཀའ་བ་མཛད་པ་ལ་བསྟོད་པ།༽
མཉེལ་དང་ཞེ་བདེ་ཉམས་གྱུར་དང་། །སྐྱེ་བོ་ངན་དང་འགྲོགས་པ་དང་། །མི་མཐུན་པ་དང་མང་པོ་ཡི། །སྐྱོན་ཡང་ཡོན་ཏན་བཞིན་དགོངས་ཤིང་། །འགྲོ་བའི་དོན་སླད་མ་ཆགས་པའི། །ཐུགས་ཀྱིས༌བརྩོན་པ་གང་མཛད་པ། །སངས་རྒྱས་རྣམས་ཀྱི་སངས་རྒྱས་ཀྱི། །ཆོས་ཉིད་བཅོམ་ལྡན་དེ་རྨད་དོ། །བཤོས་ཀྱང་ཕལ་པ་གསོལ་མཛད་ཅིང་། །རེས་འགའ་སྨྱུང་བ་དག་ཀྱང་མཛད། །ཉམ་ངའི་ཤུལ་དུའང་གཤེགས་མཛད་ཅིང་། །རད་རོད་ཅན་དུའང་མནལ་བ་མཛད། །མགོན་ཁྱོད་གཙོ་བོར་གྱུར་ལགས་ཀྱང་། །གདུལ་བྱ་རྣམས་ལ་བྱམས་སླད་དུ། །སྐུ་ངས་བརྡོ་དང་གཅམ་ཚུལ་དང་། །སྐད་དང་ཆ་ལུགས་སྒྱུར་བའང་མཛད། །ཀུན་གྱིས་དགའ་མགུར་རང་དོན་ཕྱིར། །བྲན་བཞིན་བསྐོར་བར་བསྒྲིམས་པ་ལས། །མགོན་ཁྱོད་རྟག་ཏུ་བདག་ཉིད་ལ། །མངའ་མ་མཆིས་པའང་མ་ལགས་སོ། །ཁྱོད་ལ་གང་དང་གང་དུ་ཡང་། །ཇི་སྐད་བསྐུལ་བའང་མི་སྤོང་སྟེ། །ཉིད་ཀྱི་སྒྲུབ་པ་བཟང་པོ་ལས། །འདའ་བར་འགྱུར་བ་མ་མཆིས་སོ། །ཇི་ལྟར་ཁྱོད་ནི་གནོད་བགྱིད་ལ། །ཕན་པ་ལྷུར་མཛད་དེ་ལྟ་བུར། །སྐྱེ་བོ་དག་ནི་ཕན་བགྱིད་ལའང་། །ཕན་པ་དེ་ལྟར་ལྷུར་མི་བགྱིད། །ཁྱོད་ནི་གནོད་བགྱིད་དགྲ་བོ་ལ། །ཕན་པ་མཛད་པའི་བཤེས་ལགས་ཏེ། །རྟག་ཏུ་སྐྱོན་དག་ཚོལ་བ་ལ། །ཡོན་ཏན་འབའ་ཞིག་ཚོལ་བ་ལགས། །ཁྱོད་ནི་གང་ན་དུག་བཅས་ཤིང་། །ཞུགས་དང་བཅས་པར་སྤྱན་དྲངས་པ། །དེར་ནི་བརྩེར་བཅས་གཤེགས་པ་དང་། །ཁྱོད་ལ་བདུད་རྩི་ཅན་དུ་གྱུར། །བཟོད་པས་མི་སྙན་བརྗོད་པ་དང་། །འཁུ་བ་དག་ནི་བདེ་ལེགས་ཀྱིས། །མི་སྙན་སྨྲ་ལ་བདེན་པས་ཏེ། །ཁྱོད་ཀྱིས་སྡང་བ་བྱམས་པས་བཏུལ། །ཐོག་མ་མེད་དུས་གོམས་པ་ཡིས། །མི་ཡི་རང་བཞིན་མང་པོ་ཡང་། །ཁྱོད་ཀྱིས་ངན་སོང་རྣམ་བཟློག་ནས། །སྐད་ཅིག་ཉིད་ལ་ཡོངས་སུ་བསྒྱུར། །དཀའ་བ་མཛད་པ་ལ་བསྟོད་པ་སྟེ་ལེའུ་བཅུ་གཅིག་པའོ། །། །
༼ མཁས་པ་ལ་བསྟོད་པ།༽
རྩུབ་པ་ངང་འཇམ་བགྱིས་པ་དང་། །འཇུངས་པ་རྣམས་ནི་གཏོང་ཕོད་དང་། །གཏུམ་པ་དེས་པར་བགྱིས་པ་གང་། །དེ་ནི་ཁྱོད་ཀྱི་ཐབས་མཁས་ལགས། །དགའ་བོའི་དབང་པོ་ཉེར་ཞི་དང་། །ང་རྒྱལ་ཁེངས་པ་འདུད་པ་དང་། །སོར་མོའི་ཕྲེང་བའང་ཞི་བགྱིས་ན། །སུ་ཞིག་ངོ་མཚར་བསྐྱེད་མི་བགྱིད། །ཁྱོད་ཀྱི་ཆོས་ཀྱི་རོས་ཚིམ་པས། །གསེར་ལས་བགྱིས་པའི་མལ་སྤངས་ནས། །རན་མང་བཏིང་བའི་གནས་མལ་དུ། །བརྟེན་རྣམས་བསོད་ཉམས་ཉལ་བར་བགྱིད། །ཁྱོད་ཀྱིས་དུས་དང་བསམ་མཁྱེན་པས། །རེས་འགའ་ཞུས་ནའང་མི་གསུང་ལ། །སྤྲོས་གྱུར་གཞན་ལ་བསྟན་པ་དང་། །དྲུང་དུ་གཤེགས་ནས་བཤད་པའང་མཛད། །དྲི་མེད་གོས་ལ་ཚོན་བཞིན་དུ། །ཐོག་མར་སྦྱིན་སོགས་གཏམ་དག་གིས། །སེམས་ལ་སྤྲོ་བ་བསྐྱེད་ནས་ནི། །ཕྱི་ནས་ཆོས་ནི་བསྟན་པ་མཛད། །འཁོར་བ་མི་བཟད་གཏིང་ནས་ནི། །འགྲོ་བ་ཉོན་མོངས་དྲང་སླད་དུ། །ཁྱོད་ཀྱིས་གང་ཞིག་མ་སྩལ་བའི། །ཐབས་དང་སྤྱོད་པ་དེ་མ་མཆིས། །སྐུ་ཡི་ཆ་ལུགས་རྣམ་མང་དང་། །གསུང་གིས་སོ་སོའི་སྐད་བཞིན་དུ། །གདུལ་བྱའི་བསམ་པ་ཐ་དད་པ། །དེ་དང་དེར་ནི་ཁྱོད་ཀྱིས་མཛད། །དེ་དག་ཀུན་ཀྱང་དག་པ་དང་། །མི་འགལ་བ་དང་མཆོད་འོས་དང་། །བརྗིད་དང་ལྷ་མི་རྣམས་ལ་ནི། །སྨན་འདོགས་བཀུར་བ་ཤ་སྟག་ལགས། །སྨྲ་དང་བགྱིད་པ་ཕལ་ཆེར་ནི། །ལེགས་པར་རྔོ་ཐོགས་མ་ལགས་ཀྱི། །བདེན་པར་གསུང་བ་ཁྱོད་ལ་ནི། །དེ་གཉིས་གཞན་དུ་གདའ་བ་ལགས། །བདག་ཉིད་དག་པ་འབའ་ཞིག་གིས། །ཁྱོད་ཀྱིས་འགྲོ་བའི་དཔལ་ཞིང་མཛད། །འདི་ལྟར་རྣམ་པ་འདི་འདྲའི་ཞིང་། །འཇིག་རྟེན་གསུམ་ན་མཆིས་མ་ལགས། །ཐོག་མེད་སྲིད་པ་ཉམ་ང་བར། །སྔ་ནས་གཅིག་ཏུ་ཉམས་པ་ཡི། །སེམས་ཅན་ཀུན་ལ་སྨན་སླད་དུ། །ཁྱོད་ནི་དེ་ལྟར་བརྩོན་པ་ལགས། །མཁས་པ་ལ་བསྟོད་པ་སྟེ་ལེའུ་བཅུ་གཉིས་པའོ། །། །
༼བུ་ལོན་མེད་པར་བསྟོད་པ།༽
གང་གིས་ཁྱོད་དྲིན་ལན་ལོན་པའི། །སྒྲུབ་དེ་མཆིས་སྙམ་མི་བགྱིད་དེ། །སྐྱེ་བོ་གང་དག་མྱ་ངན་འདས། །དེ་དག་གིས་ཀྱང་ལན་མ་ལོན། །ཁྱོད་ཀྱི་ཆོས་ལ་གནས་དེ་དག། རང་དོན་ཁོ་ན་བགྱིད་པར་བས། །དེ་ཡི་སླད་དུ་འོ་བརྒྱལ་གང་། །དེ་ལ་ལན་གོ་ཅི་ཞིག་ལོན། །ཁྱོད་ནི་སེམས་ཅན་གཉིད་ལོག་པའི། །རྒྱུད་ལ་གཟིགས་པའི་ཞུགས་ཙེ་བ། །བག་མེད་གྱུར་པ་རྣམས་ཀྱི་ནི། །གྲོགས་བཟང་བག་དང་བཅས་པ་ལགས། །ཁྱོད་ཀྱིས་ཉོན་མོངས་གཞོམ་པ་བཤད། །བདུད་ཀྱི་གཡོ་དག་བསྟན་པ་མཛད། །འཁོར་བའི་རང་བཞིན་མི་བཟད་བརྗོད། །འཇིགས་པ་མེད་པའི་ཕྱོགས་ཀྱང་བསྟན། །ཕན་དགོངས་ཐུགས་རྗེ་ཅན་གྱིས་ནི། །སེམས་ཅན་རྣམས་ལ་བགྱི་འཚལ་བ། །གང་ཞིག་ཁྱོད་ཀྱིས་མ༌མཛད་པ། །གཞན་གོ་ཅི་ཞིག་མཆིས་ལགས་ཀྱེ། །གལ་ཏེ་ཆོས་ནི་འདི་དག་དང་། །སྤོ་བ་ཞིག་ཏུ་བཏུབ་ན་ནི། །གདོན་མི་འཚལ་བར་ཁྱོད་ཀྱིས་ནི། །ལྷ་སྦྱིན་ལ་བརྟེན་ཀུན་ལའང་སྩོལ། །དེ་སླད་འགྲོ་ལ་བརྡ་སྤྲོད་པ། །འགྲོ་བའི་མགོན་པོ་ཁྱོད་ཀྱིས་ནི། །འདི་ན་ཕན་ཚུན་བྱེད་པ་པོ། །མེད་པ་སྐད་དུ་ངེས་པར་གསུངས། །འཇིག་རྟེན་རྣམས་ལ་ཐུགས་བརྩེ་བས། །ཡུན་རིངས་ས་སྟེངས་དམ་ཆོས་བཤད། །འཇིག་རྟེན་གསུམ་ཕན་འདོགས་ནུས་པའི། །སློབ་མ་དམ་པའང་མང་དུ་བསྐྲུན། །མངོན་དུ་གདུལ་བྱའི་ཚོགས་ཀྱང་ནི། །མཛེས་བཟངས་ཡན་ཆད་བཏུལ་ལགས་པས། །ད་གོ་ཁྱོད་ལ་སེམས་ཅན་གྱི། །བུ་ལོན་ལྷག་མ་ཅི་མཆིས་ན། །འདི་ལྟར་རྡོ་རྗེའི་ཏིང་འཛིན་གྱིས། །སྐུ་གདུང་ཏིལ་འབྲུ་བཞིན་བླགས་ནས། །མཇུག་ཏུའང་ཁྱོད་ཀྱིས་ཤིན་ཏུ་ནི། །དཀའ་སྤྱད་ཡལ་བར་མ་དོར་རོ། །གཟུགས་ཀྱི་སྐུ་དང་ཆོས་འདི་དག། གཞན་དོན་ཁོ་ནར་མཛད་དོ་ཞེས། །འཇིག་རྟེན་ཡིད་ཆེས་དཀའ་འདི་ལ། །ཁྱོད་ཀྱིས་མྱ་ངན་འདས་པ་བསྟན། །དེ་སླད་ཆོས་སྐུ་མ་ལུས་པ། །སྲས་ཀྱི་མཆོག་ལ་གཏད་མཛད་དེ། །གཟུགས་སྐུ་ཏིལ་འབྲུ་ལྟར་བཤིག་ནས། །ཁྱོད་ནི་ཡོངས་སུ་མྱ་ངན་འདས། །ཨེ་མའོ་གནས་པ་ཨེ་མའོ་ཚུལ། །ཨེ་མའོ་ཡོན་ཏན་ཨེ་མའོ་སྐུ། །སངས་རྒྱས་ཀྱི་ནི་ཆོས་རྣམས་ལ། །ཡ་མཚན་མི་ཆེ་འགའ་མ་མཆིས། །ཕན་འདོགས་མཛད་ཅིང་བལྟ་ན་སྡུག། སྐུ་གསུང་ཕྲིན་ལས་ཞི་གྱུར་པ། །ཁྱོད་ལའང་སྡང་བར་རབ་བགྱིད་པའི། །རྨོངས་པ་མི་བཟད་པ་ལ་གཟིགས། །བསོད་ནམས་རྒྱ་མཚོ་རིན་ཆེན་གཏེར། །ཡོན་ཏན་འབྱུང་གནས་ཆོས་ཀྱི་ཚོགས། །ཁྱོད་ལ་སེམས་ཅན་གང་འདུད་པ། །དེ་དག་ལ་ཡང་ཕྱག་འཚལ་ལེགས། །མགོན་ཁྱོད་ཡོན་ཏན་མི་བས་ཀྱང་། །བདག་གི་ཞོ་ཤ་བས་འཚལ་བས། །དེས་ན་འཇིགས་པ་མཆིས་སླད་དུ། །གློ་བ་ལ་ནི་བཅགས་བཞིན་མཆིས། །ཁྱོད་ཀྱི་རང་གི་ངོ་བོ་ཉིད། །ཚད་མ་མཆིས་ལ་བསམ་མི་ཁྱབ། །བསྟན་མིན་གྲངས་ཀྱང་མ་མཆིས་པ། །ཁྱོད་བདག་ཉིད་ཀྱིས་མཁྱེན་ལགས་གྲང་། །མཚོ་ཆེན་ཆབ་ནི་བས་པར་མ་གྱུར་ཀྱང་། །སྐྱེ་བོའི་གདུང་བ་རབ་ཏུ་ཞི་བགྱིད་ལྟར། །ཁྱོད་ཀྱི་ཡོན་ཏན་ཆ་ཙམ་མ་བསྒྲགས་ཀྱང་། །བདག་ནི་མཆོག་ཏུ་གློ་བ་དགའ་ཞིང་མཆིས། །བདག་གིས་ཐུབ་ལ་དད་པས་སྤོབས་སྐྱེས་པའི། །དགེ་བའི་ལས་འདིའི་འབྲས་བུ་འཁྲུངས་པ་ཡིས། །ངན་རྟོག་རླུང་དམར་འཚུབས་པས་དཀྲུགས་པ་ཡི། །འགྲོ་བའི་སེམས་ནི་རྣལ་དུ་གནས་པར་ཤོག། བུ་ལོན་མེད་པར་བསྟོད་པ་སྟེ་ལེའུ་བཅུ་གསུམ་པའོ། །། །
བརྒྱ་ལྔ་བཅུ་པའི་བསྟོད་པ་སློབ་དཔོན་མཁས་པ་ཆེན་པོ་བྲམ་ཟེ་རྟ་དབྱངས་ཀྱིས་མཛད་པ་རྫོགས་སོ། །། །
རྒྱ་གར་གྱི་མཁན་པོ་ཤྲཱི་ཤྲདྡྷཱ་ཀ་ར་ཝརྨྨ་དང་། ལོ་ཙཱ་བ་ཤཱཀྱ་བློ་གྲོས་ཀྱིས་བསྒྱུར་ཅིང་ཞུས་ཏེ་གཏན་ལ་ཕབ་པའོ། །། །


text:
༧དཔལ་རྒྱལ་དབང་ཀརྨ་པ་ཕྲིན་ལས་མཐའ་ཡས་རྡོ་རྗེས་ལོ་ལྟར་ངོ་མཚར་དང་གཟི་བྱིན་ཆེ་བའི་དམ་པའི་ཆོས་ཀྱི་མཛད་འཕྲིན་ཤར་ནུབ་བསྟན་འགྲོའི་དོན་དུ་གང་དང་ཇི་སྙེད་ཅིག་བསྐྱངས་དང་སྐྱོང་བཞིན་པ་ལས། འདི་ལོ་སྟེ་ཉིས་སྟོང་བཅུ་བདུན་ལོའི་དབྱར་དུས་ནུབ་ཕྱོགས་གདུལ་བྱའི་མགོན་དུ་ཞབས་དཀྱིལ་མངོན་པར་བཀོད་ཅིང་སྐྱེ་འགྲོའི་རེ་འདོད་སྐོང་བའི་ཐུན་མཚམས་གྱི་མཛད་རིམ་ཁག་ཅིག་སྟེ།
དེ་ཡང་ནུབ་ཡོ་རོབ་ཀྱི་རྒྱལ་ཁབ་ཆེན་པོ་སུ་དྷེན། སྤྱི་ཟླ་༧ ཚེས་༢༤  > སུ་ཝེ་དེ་ཡུལ་དུ་ལེགས་གྲུབ་བྱུང་པའི་མཆོད་རྟེན་རིན་པོ་ཆེར་རབ་གནས་དང་། མ་འོངས་ཆོས་ཀྱི་བསྟི་གནས་ཆེད་གསར་དུ་བཞེང་འཆར་ཡོད་པའི་གཙུག་ལག་ཁང་གི་ས་གཞིའི་བྱིན་རླབས། སྐལ་ལྡན་གདུལ་བྱ་དག་ལ་སྨིན་བྱེད་དབང་དང་། གྲོལ་བྱེད་ཁྲིད། ལེགས་ཉེས་བླང་དོར་གྱི་བཀའ་སློབ་བཅས། མདོར་ན་འདས་པའི་ཉིན་ལྔའི་རིང་ཆོས་ཕྱོགས་ཀྱི་མཛད་འཕྲིན་མཐའ་དག་ལེགས་པར་གྲུབ་སྟེ།
ཁ་སང་སྟེ་སྤྱི་ཚེས་༣༠ ཉིན་བཀྲ་ཤིས་ཆིབས་བསྒྱུར་ >སྤྱི་ཟླ་༨ ཚེས་༧ནས༨བར་དུ་སུ་པན་ཡུལ་དུ་གནང་རྒྱུ་གཞན་ཡང་ཆོས་ཚོགས་དང་དགོན་སྡེ་ཁག་གིས་གསོལ་འདེབས་རེ་བསྐུལ་ཡང་ཡང་ཞུས་དོན་ལྟར། France (ཧྥ་རན་སི་)ཚེས་༡༠ནས་༡༦བར་དུ། སུ་པན་དུ་(Spain Malaga) ཚེས་༡༧ ནས་ཚེས་༢༡བར་སི་པན་དུ་བརྟན་གཞི་བྱས་པའི་(ཀརྨ་བཤད་སྒྲུབ་དར་རྒྱས་གླིང་)དང་(མི་བསྐྱོད་རྡོ་རྗེའི་ཆོས་ཚོགས)སོགས་ལ་ཕེབས་འཆར་འདུག ༧དཔལ་རྒྱལ་ཀརྨ་པ་བཅུ་བདུན་ཕྲིན་ལས་མཐའ་རྡོ་རྗེ་མཆོག་ནི། དེ་ཡང་རྒྱ་བོད་ཧོར་གསུམ་གྱི་ངག་རྒྱུན་དུ། “གནམ་ལ་ཉི་ཟླ་གཉིས། ༧རྒྱལ་དབང་ཞྭ་དམར་ནག་གཉིས་”ཞེས་མཚན་སྙན་གཟི་བྱིན་གྱི་རང་མདངས་ཉི་ཟླ་ལྟར་གྲགས་པའི་བྱམས་སེམས་བདག་ཉིད་ཆེན་པོ་ཀརྨ་པ་ཞྭ་དམར་གཉིས་པོ་ངོ་བོ་གཅིག་ལ་རྣམ་པ་ཐ་དད་པའི་ཚུལ་གྱིས་འཇིག་རྟེན་ཁམས་འདིར་སྲིད་པ་ཉེ་བར་བཟུང་ནས་བསྟན་འགྲོའི་དཔལ་གྱི་ཞིང་དུ་”ཞིང་ཁམས་བྱེ་བ་ཕྲག་བརྒྱ་ལ་ཀརྨ་པ་བྱེ་བ་ཕྲག་བརྒྱ་”འབྱུང་ཞེས་དེ་བཞིན་གཤེགས་པ་ཉིད་ཀྱིས་ལུང་བསྟན་པ་དང་། རྗེ་བརྒྱད་པས་ཀྱང་། མ་འོངས་སངས་དྲུག་པ་སེངྒེའི་མཚན།། ད་ལྟ་རྣམ་འཕྲུལ་དུ་མས་ཞིང་ཀུན་སྐྱོང་། ཞེས་མཐའ་དང་ཚད་མེད་པའི་རྡུལ་སྙེད་སེམས་ཅན་སྣང་ངོར་དེ་སྙེད་ཕྲིན་ལས་ཀྱི་རོལ་བ་འབྱུང་ངེས་པའི་བདེན་ཚིག་རྡོ་རྗེའི་གསུང་གིས་དབུག་དབྱུངས་བ་བཞིན་དམར་ནག་ཅོད་པན་འཆང་བའི་སེམས་དཔའ་རྣམ་གཉིས་ཀྱི་གསང་བ་གསུམ་པོའི་ཕྲིན་ལས་སྒྱུ་འཕྲུལ་རོལ་བའི་བཀོད་པ་དེ་ཉིད་སྣ་ཚོགས་གདུལ་བྱའི་མགོན་དུ་རྟག་ཁྱབ་ལྷུན་གྲུབ་ཀྱི་ངོ་བོ་གང་ལ་གང་འདུལ་ཚུལ་གྱིས་བྱུང་དང་འབྱུང་བཞིན་པ་ནི་རྒྱལ་སྲས་སེམས་དཔའ་ཆེན་པོ་རྣམས་ཀྱི་གདུལ་བྱ་འདུལ་བའི་ཐབས་ལ་མཁས་པའི་ཡེ་ཤེས་དང་སྨོན་ལམ་དག་པའི་དབང་གིས་ཉི་མ་ལས་འོད་དང་ནོར་བུ་ལས་དགོས་འདོད་འབྱུང་བ་བཞིན་བསྟན་འགྲོའི་དོན་ལས་ནམ་ཡང་མི་གཡོལ་བའི་ཕྲིན་ལས་ཀྱི་རང་གཤིས་སོ།།
དེ་ལས་༧རྒྱལ་མཆོག་ཀརྨ་པ་ཕྲིན་ལས་མཐའ་ཡས་རྡོ་རྗེ་མཆོག་ནི་གངས་ཅན་ས་ལའི་སྨན་ལྗོངས་མདོ་ཁམས་འཛིན་མའི་ཡུལ་གྱི་བྱེ་བྲག དེ་ཡང་ཇི་སྐད་དུ། དམ་པ་རྣམས་ནི་གངས་རི་བཞིན།། མཐོ་དང་གཙང་བའི་གནས་སུ་འཁྲུངས།། ཞེས་པ་ལྟར་ཤར་ཕྱོགས་སྡེ་དགེ་ཆོས་ཀྱི་རྒྱལ་པོའི་མངའ་འབངས་བྱང་སྡེ་ཉི་མ་རྫ་ཆུ་ཁ་བའི་སྡེ་དཔོན། དཔལ་གསང་ཆེན་སྔ་འགྱུར་བའི་ཤིང་རྟ་ཆེན་པོ་རིག་སྔགས་འཆང་བ་འཇམ་མགོན་མི་ཕམ་རྒྱ་མཚོའི་རིགས་ཀྱི་སྲས་སུ་ངོ་མཚར་བའི་རྟགས་མཚན་དང་བཅས་ལྷ་ལྡན་ཆོས་ཀྱི་ཞིང་དུ་སྐུ་བལྟམས། སྐྱེས་མཆོག་ཁོང་ནི་ཆུང་ངུ་བྱིས་པའི་དུས་ནས་དམ་པའི་རང་རྟགས་ངོ་མཚར་གྱིས་བརྒྱན་པ་དུ་མ་ཞིག་བཅོས་མིན་ལྷན་སྐྱེས་ཚུལ་དུ་རང་ཆས་སུ་མངའ་ཡོད་ཚུལ་གཟུར་གནས་ཉེ་བར་གནས་པའི་ངག་ལསདངོས་སུ་ཐོས་རྒྱུ་ཡོད། དེ་དང་འཚམས་པར་ཆུང་སྲིད་རིན་པོ་ཆེ་འཁྲུངས་ནས་ཟླ་བཞི་ལོན་པའི་བྱིས་པའི་སྐབས།”ང་ཀརྨ་པ་ཡིན” ཞེས་གོང་མའི་རྣམ་ཐར་ཁག་དང་མཐུན་པར་སྔོན་གནས་རྗེས་དྲན་གྱི་གསུང་བྱོན། དེ་དང་མཐུན་པར་ལྷག་བསམ་དང་དད་དམ་གཙང་བའི་གཟུར་གནས་ཚད་ལྡན་སྐྱེས་བུ་རྣམས་ཀྱི་ངོ་མཚར་ཆེ་བའི་ཐུགས་དམ་ཉམས་སྣང་དང་། ཁྱད་པར་དུ་སྒྲུབ་བརྒྱུད་བསྟན་པའི་མངའ་བདག་རྒྱལ་དབང་ཁྱབ་བདག་རང་བྱུང་རིག་པའི་རྡོ་རྗེའི་ཐུགས་སྲས། ༧རྒྱལ་དབང་ཞྭ་དམར་མི་ཕམ་ཆོས་ཀྱི་བློ་གྲོས་མཆོག་གིས་ཀྱང་ཡང་ནས་ཡང་དུ་ནན་ཏན་ཆེན་པོས་ཡི་དམ་ལྷ་ལ་བདེན་བརྡར་བསྙེན་མཚམས་བཅད་རྒྱ་གནངས་ཤིང་། དད་དམ་གཙང་ཞིང་ཉམས་རྟོགས་ལྡན་པའི་སྐྱེས་ཆེན་གཞན་ལ་ཡང་བགྱི་བར་བསྐུལ་བའི་བརྟགས་འབྲས་མ་བསྒྲིགས་ན་ཡང་མཚན་བཟང་རྟེན་འབྲེལ་ལེགས་འགྲིགས་དབང་གིས་༧རྒྱལ་དབང་གོང་མའི་ཡང་སྤྲུལ་འཁྲུལ་བྲལ་དུ་བདེན་པའི་ཕུགས་ཐག་ཆོད་པའི་ངོས་འཛིན་གནང་། མི་རིང་བར་༧རྒྱལ་དབང་གོང་མའི་ཐུགས་བསྐྱེད་ཀྱི་འཕྲོ་སྐྱོང་ཕྱིར་ཞབས་སེན་འཕགས་པའི་ཡུལ་དུ་བཀོད་ནས་རྒྱལ་དབང་གོང་མའི་ཆོས་སྡེ་ཆེན་པོ་ཀརྨ་པ་རྒྱལ་ཡོངས་ནང་པའི་གཙུག་ལག་ཁང་གི་མི་འཇིགས་གསེར་གྱི་ཁྲི་འཕང་མཐོན་པོར་མངའ་གསོལ་ཁྲི་འདོན་ཞུས། དེ་ནས་བཟུང་ཆུང་སྲིད་རིན་པོ་ཆེ་གང་ཉིད་ཀྱིས་ཀུན་གཟིགས་ཞྭ་དམར་རིན་པོ་ཆེས་གཙོས་མདོ་རྒྱུད་ནས་བཤད་པའི་བཤེས་གཉེན་གྱི་མཚན་ཉིད་ཚང་བའི་མཚན་ལྡན་དམ་པ་དུ་མ་རིགས་ཀྱི་བདག་པོར་བསྟེན་ཞིང་སྲིད་ན་དཀོན་པའི་དོན་བརྒྱུད་ཀྱི་གདམས་ཟབ་མ་ལུས་པ་བུམ་པ་གང་བྱོའི་ཚུལ་དུ་གསན་བསམ་ཉམས་གཞེས་ལྷོད་མེད་མཛད་ཞོར། ཤར་ནུབ་གླིང་ལྔའི་ཡུལ་གྱི་གདུལ་བྱའི་དོན་དུ་དམ་པའི་ཆོས་ཀྱི་མཛད་འཕྲིན་ཕྱོགས་མེད་དུ་སྐྱོང་བཞིན་ཡོད་པའི་གནས་ཚུལ་རག་བསྡུས་ཙམ་དུ་ཕུལ།།
ཏྲེ་ཧོར་བ་ཀརྨ་སྐལ་བཟང་ནས་ཕུལ།


text:
ཆུ་སྒང་དབུ་བརྙེས་པའི་ཉིན་མོ་ནི།
བོད་ཀྱི་དཔའ་བོའི་ཉིན་མོ་ཡིན།
———– སྙིང་མིག
སྤྱིར་བཏང་འགྲོ་བ་མིའི་རིགས་ཀྱི་འདུ་ཤེས་འཛིན་སྟངས་དང་། ལམ་དང་ལུགས་སྲོལ་ཕལ་མོ་ཆེ་ཧ་ཅང་མཐུན་ཤས་ཆེ་ལ། དེ་བས་རྒྱལ་ཁབ་དང་མི་རིགས་ཀྱི་བདེ་སྡུག་གླེང་སྟངས་དང་ངོས་འཛིན་བྱེད་སྟངས་ཧ་ཅང་འདྲ། འོན་ཀྱང་རང་ཕྱོགས་དང་གཞན་ཕྱོགས་ཀྱིས་ངོས་འཛིན་སྟངས་ནི་རྦད་དེ་ལྡོག་ཕྱོགས་ལྟ་བུ་ཡོད། དཔེར་ན། ༡༩༥༩/༣/༡༠ ལྟ་བུ་ཡིན་ན། བོད་མི་རིགས་ཀྱི་ངོས་ནས་ཉིན་མོ་འདི་ནི་ཡི་མུག་དང་མིག་ཆུའི་ཀློང་ནས་ཕྱིར་དྲན་དགོས་པ་ཞིག་དང་། སྐྱོ་སྣང་དང་གདུང་ཡུས་ཁྲོད་ནས་ཕྱིར་དྲན་དགོས་པ་ཞིག་ཡིན་ནའང་། དགྲ་བོའི་ངོས་ནས་བཤད་ན། འདི་ནི་ཆེས་རླབས་ཆེན་གྱི་ཉིན་མོ་དང་། ཀྲུང་གོའི་མཐའ་མཚམས་རྒྱ་སྐྱེད་ཀྱི་ཉིན་མོ་ཞིག་ལ་དྲན་གསོ་བྱེད་སྲིད་པ་ལྟ་བུ་རེད།
དེ་བཞིན་འཛམ་གླིང་གི་དུས་དྲན་མང་པོ་ཞིག་རྒྱུ་རྐྱེན་རན་པ་ཞིག་ལ་ཚད་བཞག་ནས་མཉམ་འབྲེལ་རྒྱལ་ཚོགས་ཀྱིས་གཏན་ལ་ཕབ། གཏན་ལ་ཕབ་པའི་ཉིན་མོ་དེ་འཛམ་གླིང་ཡོངས་ཁྱབ་རང་བཞིན་གྱིས་ངོས་འཛིན་བཞིན་ཡོད་ལ། རྒྱལ་ཚོགས་ཀྱིས་གཏན་ལ་མ་ཕབ་ནའང་རྒྱལ་ཁབ་རང་ཉིད་ཀྱིས་གཏན་ལ་ཕབ་པའི་དུས་དྲན་མང་པོ་ཞིག་མི་རིགས་རང་ཉིད་ནས་སྲུང་བརྩི་བྱེད་པ་དེ་འདྲའང་མཐོང་རྒྱུ་ཡོད། ང་ཚོ་བོད་མི་རིགས་ལ་མཚོན་ནའང་གནའ་བོའི་སྐབས་སུ་སངས་རྒྱས་ཀྱི་མཛད་པ་བཅུ་གཉིས་སོགས་ཆོས་ཕྱོགས་ཀྱི་དུས་དྲན་ཙམ་ལས། སྲིད་ཕྱོགས་ཀྱི་ཡབ་མེས་བཙན་པོའི་མཛད་རྗེས་ལ་རྗེས་དྲན་བྱེད་པ་ཤིན་ཏུ་ཉུང་།
ད་སྐབས་བཙན་བྱོལ་ནང་ལའང་ཆོས་ཕྱོགས་ཀྱི་དུས་དྲན་ཁག་ཕུད། གསུམ་བཅུ་དུས་དྲན་དང་། ཉེ་ཆར་བོད་ཀྱི་བུད་མེད་ཉིན་མོ་དབུ་བརྙེས་པ་ཙམ་ལས་སྲིད་ཕྱོགས་ཀྱི་དུས་དྲན་བརྩི་སྲུང་མང་པོ་མེད། ང་ཚོའི་མི་རིགས་འདི་དགྲ་བོའི་མདའ་གྲི་མདུང་གསུམ་གྱི་འོག་ནས་དྲག་རྒོལ་བྱེད་པའི་སྐབས་སུ་གཡུལ་སར་དངོས་སུ་ཞུགས་ཤིང་། དགྲ་བོ་དང་དངོས་སུ་འཐབ་ནས་༸ གོང་ས་༸ རྒྱལ་བ་རིན་པོ་ཆེ་དབུ་ཐོན་ངང་རྒྱ་གར་དུ་གདན་དྲངས་པ་དང་། སྐབས་དེར་བོད་མི་ཁྲི་ཕྲག་མང་པོ་སྐྱབས་བཅོལ་འགྲོ་བའི་ལམ་ཆེན་བཏོད་པ། བོད་ཀྱི་ཆོས་དང་རིག་གཞུང་མང་པོ་སྲུང་སྐྱོབ་ཐུབ་པའི་བྱས་རྗེས་བཞག་པ་སོགས་ནི་མདོ་ཁམས་ཆུ་བཞི་སྒང་དྲུག་བསྟན་སྲུང་དང་བླངས་དམག་གི་བཀའ་དྲིན་ལ་བརྟེན་ནས་བྱུང་བ་ཡིན་སྟབས། ༡༩༥༨/༦/༡༦/ ཉིན་མོ་འདི་བོད་ཀྱི་དཔའ་བོའི་ཉིན་མོ་དབུ་བརྙེས་པར་བརྩི་སྲུང་བྱ་དགོས་ངེས་རེད་ལ། བྱ་འོས་པ་ཡང་རེད། འདི་ནི་མི་སྒེར་དང་། ཚོགས་པ་སྒེར་ཙམ་མིན་པར་དབུས་བོད་མིའི་སྒྲིགས་འཛུགས་ཀྱིས་ངོས་འཛིན་གནང་བའི་ཐོག་ནས་བརྩི་སྲུང་དགོས་རྒྱུ་ཧ་ཅང་གལ་ཆེན་རེད།
༢༠༡༥/༢/༢༨/ ཉིན་གྱི་ཕྱི་དྲོ་བོད་རང་བཙན་སློབ་ཕྲུག་ཚོགས་པའི་གོ་སྒྲིག་འོག །དྷ་ས་མེག་གྷན་དུ་ལོ་ཉི་ཤུའི་རིང་ཆུ་སྒང་སྐོར་ལ་ཞིབ་འཇུག་བྱས་པའི་ཨ་རིའི་ཁོ་ལ་རཱ་དྷོ་སློབ་ཆེན་གྱི་འབུམ་རམ་པ་ཁེ་རཱོལ་གྱིས་ཆུ་སྒང་དམག་གི་སྐོར་གྱི་ལོ་རྒྱུས་དྲན་གསོ་ཞེས་པའི་བརྗོད་གཞིའི་ཐོག་གཏམ་བཤད་ཅིག་གནང་ཡོད། སྐབས་དེར་ཁོང་གིས་“ ཆུ་སྒང་དབུ་བརྙེས་པའི་ཉིན་མོ་༡༩༥༨ ལོའི་ཟླ་༦ ཚེས་༡༦ ཉིན་དེ་ཧ་ཅང་གལ་གནད་ཡིན་པ་དང་། དམག་འཐབ་ལོ་རྒྱུས་ནི་བོད་ཀྱི་ལོ་རྒྱུས་ནང་ཧ་ཅང་གལ་ཆེན་པོ་ཡིན་པས་གཞུང་འབྲེལ་ལོ་རྒྱུས་ནང་འཁོད་འོས་པ་དང་། སློབ་གྲྭ་ཁག་གི་སློབ་ཚན་ནང་དུ་ངེས་པར་དུ་འཁོད་དགོས་པ་ཞིག་ཡིན་ནའང་། ད་ལྟ་དེ་ལ་དམིགས་བསལ་གྱིས་མཐོང་ཆེན་བྱེད་ཀྱི་མེད་པ་དེ་ལོ་རྒྱུས་ཐོག་ནས་འགྲིག་གི་ཡོད་མ་རེད། དེ་བཞིན་སྐབས་དེའི་དམག་འཐབ་བྱེད་མཁན་རྣམས་ལ་གཞུང་གིས་དམིགས་བསལ་ལྟ་རྟོགས་གང་ཡང་མེད་„ ཅེས་གསུངས་པའང་ང་ཚོས་སེམས་ལ་ཉར་འོས་པའི་སྐད་ཆ་རེད་དྲན།
རྒྱལ་ཁབ་དང་མི་རིགས་མང་ཆེ་བས་དཔའ་བོའི་ཉིན་མོ་བརྩི་སྲུང་བྱེད་པ་ནི། མི་རིགས་དང་རྒྱལ་ཁབ་ཆེད་དུ་དཔའ་བོ་རྣམས་ཀྱི་ཚེ་སྲོག་ཤོར་བའི་ཉིན་མོ་ལ་བརྩི་སྲུང་བྱེད་སྲོལ་མང་ཆེ་ནའང་། མཐའ་གཅིག་ཏུ་ངེས་པའང་མིན། དཔེར་ན། འབར་མའི་དཔའ་བོའི་ཉིན་མོ་ནི། ཟླ་བ་༧ ཚེས་༡༧ ཉིན་སྲུང་བརྩི་བྱེད། དེ་ཡང་ ༡༩༤༧ ལོར་འབར་མའི་རང་བཙན་གྱི་འགོ་འཁྲིད་དགུ་ལྐོག་གསོད་བཏང་བའི་ཉིན་མོ་དེ་ཡིན། རྒྱ་གར་དཔའ་བོའི་ཉིན་མོ་ནི་ཟླ་བ་༡ ཚེས་༣༠ ཉིན་སྲུང་བརྩི་བྱེད། དེ་ཡང་༡༩༤༨ ལོར་བདག་ཉིད་ཆེན་པོ་གྷན་དྷི་རྗེ་ལྐོག་གསོད་བཏང་ཤོར་བའི་ཉིན་མོ་ཡིན། ཡང་པན་ཇབ་མངའ་སྡེའི་ཁུལ་ན་དཔའ་བོའི་ཉིན་མོ་ཟླ་བ་༣ ཚེས་༢༣ ཉིན་སྲུང་བརྩི་བྱེད། དེ་ཡང་༡༩༣༡ ལོར་བྷ་ཀཏ་སིན་གྲོངས་པའི་ཉིན་མོ་དེ་ཡིན། ཨབ་གྷན་གྱི་དཔའ་བོའི་ཉིན་མོ་ནི་ཟླ་བ་༩ ཚེས་ ༨ ཡང་ན་ ༩ ཉིན་སྲུང་བརྩི་བྱེད། དེ་ཡང་། ༢༠༠༡ ལོར་Ahmad shah massoud ཁོང་ལྐོག་གསོད་བཏང་བའི་ཉིན་མོ་ཡིན་ཙང་། ཨབ་གྷན་གྱི་ཆེད་དུ་ཚེ་སྲོག་ཤོར་བའི་དཔའ་བོ་ཚང་མར་རྗེས་དྲན་བྱེད་ཀྱི་ཡོད། ཟླ་བ་ ༩ ཚེས་ ༡༦ ཉིན་ལེ་བྷོ་ནོན་གྱི་དཔའ་བོའི་ཉིན་མོ་ཡིན། དེ་ཡང་། ཨི་ཐྲ་ལིའི་དབང་བསྒྱུར་འོག་ཚེ་ལས་འདས་པ་དང་བཙན་བྱོལ་དུ་བསྐྱོད་དགོས་ཆགས་པ། ཟླ་བ་༢ ཚེས ༡༧ ཉིན་གྱི་སྒེར་ལངས་སྐབས་གྲོངས་པའི་ལེ་བྷོའི་མི་མང་རྣམས་དྲན་གསོའི་ཆེད།
༦/༡༦/ ལ་དཔའ་བོའི་ཉིན་མོ་སྲུང་བརྩི་བྱས་ན། དགྲ་བོའི་ལག་འོག་ནས་མི་རིགས་དང་རྒྱལ་ཁབ་ཆེད་དུ་ཚེ་སྲོག་ཤོར་བའི་དཔའ་རྒོད་མང་པོའི་རྣམ་ཤེས་བདེ་བ་ཅན་དུ་འགྲོ་བདེ་བར་ལམ་བདེ་ཞིང་། ཁོང་ཅག་གིས་མི་རིགས་འདིའི་ཆེད་དུ་ཚེ་སྲོག་དམར་པོ་འབེན་ལ་བཙུགས་པའི་བཀའ་དྲིན་རྗེས་དྲན་ཙམ་ཞིག་ཡིན་ཆོག་ལ། བཀའ་དྲིན་ཅན་ལ་རྗེས་སུ་དྲན་པ་ནི་ཡ་རབས་བཟང་སྤྱོད་ཀྱི་ངོས་ནས་གླེང་ནའང་གལ་འགང་ཆེ། ཆེས་གནའ་བོའི་སྐབས་ནས་བོད་མི་རིགས་འདི་དཔའ་བོ་ལ་དཔའ་བའི་དཔའ་དར་འདོགས་པའི་མི་རིགས་ཤིག་ཡིན་སྟབས། མི་རིགས་འདིའི་རང་གཤིས་ནི་ནམ་ཡང་ཉམས་རྒུད་མེད་པར་མཚོན་ནུས་པ་སོགས་དགོས་པ་དང་རྒྱུ་མཚན་རྣམས་ཞིབ་ཏུ་བསམས་ན། ༦/༡༦/ ནི་དཔའ་བོའི་ཉིན་མོར་གཏན་ལ་འབེབས་དགོས་པའི་ཉིན་མོ་དེ་ཡིན།
2017/5/5


text:
ཟླ་1ཚེས་9ཉིན་2016ལོའི་ལོ་འཁོར་གྱི་རྒྱལ་ཁབ་ཚན་རིག་ལག་རྩལ་གྱི་བྱ་དགའ་སྤྲོད་པའི་ཚོགས་ཆེན་པེ་ཅིང་མི་དམངས་ཚོགས་ཁང་ཆེ་མོར་གཟབ་རྒྱས་ངང་འཚོགས་ཤིང་། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞིས་ཅིན་ཕིང་གིས་2016ལོའི་ལོ་འཁོར་གྱི་རྒྱལ་ཁབ་ཚན་རིག་ལག་རྩལ་གྱི་བྱ་དགའ་མཐོ་ཤོས་ཐོབ་མཁན་ཀྲུང་གོ་ཚན་རིག་ཁང་དངོས་ཁམས་ཞིབ་འཇུག་སུའོ་ཡི་ཡོན་ཧྲི་ཀྲོའུ་ཀྲུང་ཤན(གཡས)དང་ཀྲུང་གོ་ཀྲུང་ལུགས་གསོ་རིག་ཚན་རིག་ཁང་གི་ཞིབ་འཇུག་པ་ཐུའུ་ཡིའུ་ཡིའུ(གཡོན)ལ་བྱ་དགའ་སྤྲོད་པའི་གནས་ཚུལ་ཡིན་པ།
ཤིན་ཧྭ་གསར་འགྱུར་ཁང་པེ་ཅིང་ནས་ཟླ་1ཚེས་9ཉིན་གློག་འཕྲིན་འབྱོར་གསལ། ཚེས་9ཉིན་གྱི་སྔ་དྲོ། པེ་ཅིང་དུ་ཀྲུང་གུང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གིས་རྒྱལ་ཁབ་ཚན་རིག་ལག་རྩལ་གྱི་བྱ་དགའ་སྤྲོད་པའི་ཚོགས་ཆེན་གཟབ་རྒྱས་ངང་འཚོགས་ཤིང་། ཏང་དང་རྒྱལ་ཁབ་ཀྱི་འགོ་ཁྲིད་ཞིས་ཅིན་ཕིང་དང་། ལི་ཁེ་ཆང་། ལིའུ་ཡུན་ཧྲན། ཀྲང་ཀའོ་ལི་བཅས་ཚོགས་ཆེན་ལ་ཕེབས་པ་དང་འབྲེལ་བྱ་དགའ་ཐོབ་མཁན་གྱི་འཐུས་མིར་བྱ་དགའ་སྤྲད་པ་རེད། ལི་ཁེ་ཆང་གིས་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་ཚབ་ཞུས་ནས་ཚོགས་ཆེན་ཐོག་གསུང་བཤད་གནང་བ་དང་ཀྲང་ཀའོ་ལིས་ཚོགས་ཆེན་གཙོ་སྐྱོང་གནང་བ་རེད།
སྔ་དྲོའི་ཆུ་ཚོད་བཅུ་པར་བརྗིད་ཉམས་ལྡན་པའི་རྒྱལ་གླུའི་སྒྲའི་ཁྲོད་ཚོགས་ཆེན་འགོ་ཚུགས་ཤིང་། སྤྲོ་སེམས་འཁོལ་བའི་ཐལ་མོའི་རྡེབ་སྒྲའི་ཁྲོད། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞིས་ཅིན་ཕིང་གིས་དང་ཐོག་2016ལོའི་ལོ་འཁོར་གྱི་རྒྱལ་ཁབ་ཀྱི་ཚན་རིག་ལག་རྩལ་མཐོ་ཤོས་ཀྱི་བྱ་དགའ་ཐོབ་མཁན་ཀྲུང་གོ་ཚན་རིག་ཁང་དངོས་ཁམས་ཞིབ་འཇུག་སུའོ་ཡི་ཡོན་ཧྲི་ཀྲའོ་ཀྲུང་ཤན་དང་ཀྲུང་གོ་ཀྲུང་ལུགས་གསོ་རིག་ཚན་རིག་ཁང་གི་ཞིབ་འཇུག་པ་ཐུའུ་ཡིའུ་ཡིའུ་ལ་བྱ་དགའི་ལག་ཁྱེར་སྤྲད་པ་དང་འབྲེལ་ཁོང་གཉིས་ལ་ཕྱག་བཏང་ནས་བཀྲ་ཤིས་བདེ་ལེགས་ཞུས་པ་རེད། དེ་རྗེས་ཞིས་ཅིན་ཕིང་སོགས་ཏང་དང་རྒྱལ་ཁབ་ཀྱི་འགོ་ཁྲིད་མི་སྣས་རྒྱལ་ཁབ་རང་བྱུང་ཚན་རིག་བྱ་དགའ་དང་། རྒྱལ་ཁབ་ལག་རྩལ་གསར་སྤེལ་བྱ་དགའ། རྒྱལ་ཁབ་ཚན་རིག་ལག་རྩལ་ཡར་ཐོན་བྱ་དགའ། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྒྱལ་སྤྱིའི་ཚན་རིག་ལག་རྩལ་མཉམ་ལས་བྱ་དགའ་བཅས་ཐོབ་མཁན་འཐུས་མིར་བྱ་དགའ་སྤྲད་གནང་བ་རེད།
ལི་ཁེ་ཆང་གིས་འདས་མ་ཐག་པའི་ལོ་དེའི་ནང་། རྙོག་འཛིང་ཆེ་ལ་ཛ་དྲག་གི་རྒྱལ་ཕྱི་རྒྱལ་ནང་གི་ཁོར་ཡུག་མདུན་དུ་བློ་མཐུན་ཞིས་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག་རང་རྒྱལ་གྱི་དཔལ་འབྱོར་དང་སྤྱི་ཚོགས་འཕེལ་རྒྱས་ལ་གྲུབ་འབྲས་མངོན་གསལ་དོད་པོ་ཐོབ་པ་དང་། ཚན་རྩལ་འཐབ་ཕྱོགས་ཐད་དགའ་བ་སྐྱེ་འོས་པའི་གྲུབ་འབྲས་མང་པོ་ཐོབ་པ། མཚོན་རྟགས་རང་བཞིན་གྱི་དོན་སྙིང་ལྡན་པའི་ཚན་རྩལ་གྲུབ་འབྲས་གལ་ཆེན་ཁག་གཅིག་ཐོབ་པ། ཚན་རྩལ་གསར་གཏོད་གྲུབ་འབྲས་སྒྱུར་མགྱོགས་སུ་ཕྱིན་པ། དམངས་ཀྱིས་བྱ་གཞག་བསྐྲུན་པ་དང་ཀུན་གྱིས་གསར་གཏོད་བྱེད་པའི་དབྱར་མཚོ་རྒྱས་པའི་རྣམ་པ་ཐོན་པ་བཅས་གསར་གཏོད་ཁྲོད་ཀྲུང་ཧྭའི་ས་གཞི་ཆེ་མོར་དཔྱིད་ཀྱི་དཔལ་འབར་བ་ལྟ་བུའི་སྐྱེ་སྟོབས་དང་གསོན་ཤུགས་མངོན་ཡོད།
མིག་སྔར། འཛམ་གླིང་གི་རེས་སྐོར་གསར་པའི་ཚན་རྩལ་གསར་བརྗེ་དང་ཐོན་ལས་འཕོ་འགྱུར་གྱི་རྣམ་པ་ཐོན་པ་དང་། རང་རྒྱལ་གྱི་དཔལ་འབྱོར་གྲུབ་ཆ་ལེགས་སྒྲིག་གཏིང་ཟབ་དང་ནུས་པ་གསར་རྙིང་འབྲེལ་མཐུད་བརྗེ་སྒྱུར་གྱི་དུས་མཚམས་གསར་པར་སྐྱོད་པའི་སྐབས་སུ་ངེས་པར་དུ་སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་ནན་ཏན་ངང་སློབ་སྦྱོང་དང་ལག་བསྟར་བྱས་ཏེ་གསར་གཏོད་རྒྱལ་ཁབ་འཕེལ་རྒྱས་ཀྱི་སྤྱི་ཡོངས་ཀྱི་ལྟེ་བའི་གནས་བབ་ཏུ་བཞག་སྟེ་འཕེལ་རྒྱས་ཀྱི་འདུ་ཤེས་གསར་པ་ཁྲིད་སྟོན་དུ་བྱེད་པ་དང་། མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་གཙོ་རྐང་དུ་བྱེད་པ། གསར་གཏོད་ལ་བརྟེན་ནས་འཕེལ་རྒྱས་ལ་སྐུལ་འདེད་གཏོང་བའི་འཐབ་ཇུས་ལག་བསྟར་གཏིང་ཟབ། ནུས་པ་གསར་པ་མགྱོགས་མྱུར་སྐྱེད་སྲིང་དང་སྟོབས་ཆེར་གཏོང་བ། སྲོལ་རྒྱུན་གྱི་ནུས་པ་སྒྱུར་བཀོད་དང་མཐོ་རུ་གཏོང་བ་བཅས་བྱས་ཏེ་དཔལ་འབྱོར་འབྲིང་སྟོད་ངང་འཕར་རྒྱུ་རྒྱུན་འཁྱོངས་དང་འབྲིང་སྟོད་ཀྱི་ཆུ་ཚད་ཕྱོགས་སུ་བསྐྱོད་རྒྱུར་སྐུལ་འདེད་གཏོང་དགོས་ཞེས་གསུངས།
ལི་ཁེ་ཆང་གིས་ཕྱོགས་ཡོངས་ནས་ཚན་རྩལ་གསར་གཏོད་ཀྱི་ནུས་པ་ཆེ་རུ་བཏང་ནས་རྒྱལ་ཁབ་ཀྱི་ལྟེ་བའི་འགྲན་རྩོད་ཀྱི་རྨང་གཞི་བརྟན་དུ་གཏོང་དགོས། འཐབ་སར་བསྡིགས་པ་དང་། དགོས་མཁོར་དམིགས་པ། སྔོན་ནས་བཀོད་སྒྲིག་བཅས་བྱས་ཏེ་རྒྱལ་ཁབ་ཀྱི་ཚན་རྩལ་རྣམ་གྲངས་གལ་ཆེན་དང་། ལས་གྲྭ་གལ་ཆེན། རྨང་གཞིའི་སྒྲིག་བཀོད་གལ་ཆེན་བཅས་ཀྱི་འཛུགས་སྐྲུན་ལ་སྐུལ་འདེད་གཏོང་བ་དང་། རྨང་གཞིའི་ཞིབ་འཇུག་དང་གདོད་མའི་གསར་གཏོད་ལ་ཤུགས་སྣོན་རྒྱག་པ་དང་ཡུན་རིང་ལ་བརྟན་པའི་རྒྱབ་སྐྱོར་ལམ་སྲོལ་བཙུགས་ཏེ་ཚན་ཞིབ་མི་སྣས་བློ་རྩེ་གཅིག་སྒྲིམ་ངང་ཞིབ་འཇུག་བྱ་རྒྱུར་སྐུལ་ལྕག་གཏོང་དགོས། ཁེ་ལས་ཀྱིས་གཙོ་བོ་བྱེད་པ་དང་ཁྲོམ་རས་ཁྲིད་སྟོན་བྱེད་པའི་ལག་རྩལ་གསར་གཏོད་ལམ་སྲོལ་འཛུགས་པ་དང་། དྲ་སྦྲེལ་སོགས་ལས་སྟེགས་གསར་པ་དང་བྱེད་ཐབས་གསར་པ་སྤྱོད་པ། གསར་གཏོད་ཀྱི་གཞི་རྒྱུ་གཅིག་སྡུད་བཟང་སྒྲིག་བཅས་བྱས་ཏེ་ཚན་རྩལ་གསར་གཏོད་དང་གྲུབ་འབྲས་གཞན་སྒྱུར་བྱེད་ཚད་མང་དུ་གཏོང་དགོས་ཞེས་གསུངས།
ལི་ཁེ་ཆང་གིས་ཚན་རྩལ་སྒྲིག་སྲོལ་སྒྱུར་བཅོས་ཟབ་ཏུ་བཏང་ནས་ཚན་རྩལ་ཁྱབ་ཁོངས་ཀྱི“སྒོ་འབྱེད། དོ་དམ། ཞབས་ཞུ”བཅས་ལ་སྐུལ་འདེད་གཏིང་ཟབ་བཏང་ཐོག་ཚན་ཞིབ་ཁང་སུའོ་དང་མཐོ་སློབ་ལ་ཚན་ཞིབ་ཀྱི་རང་བདག་དབང་ཆ་སྤྲོད་པ་དང་གསར་གཏོད་ཀྱི་དཔུང་སྣེ་ཁྲིད་མཁན་ཤེས་ལྡན་པར་མི་རྒྱུ་དངུལ་གསུམ་གྱི་བཀོལ་སྤྱོད་དབང་ཆ་སྤྲོད་དགོས། གྲུབ་འབྲས་ལོངས་སྤྱོད་དང་། ཡོང་འབབ་བགོ་བཤའ། རྐང་དབང་ལྕག་འདེབས་སོགས་ཀྱི་སྲིད་ཇུས་དོན་འཁྱོལ་ལ་ཤུགས་སྣོན་བརྒྱབ་སྟེ་གསར་གཏོད་བྱེད་མཁན་ལ་གཟི་བརྗིད་མཚན་སྙན་དང་ཐོབ་ཆ་ཡོད་པ་བྱེད་དགོས། སྤྱི་ཚོགས་ཧྲིལ་པོའི་གསར་གཏོད་ཀྱི་མི་མངོན་པའི་ནུས་པ་འདོན་སྤེལ་བྱས་ནས་ས་གནས་དེ་རང་གི་ཤེས་ལྡན་པས་དེ་བས་མཐོ་བའི་ལག་རྩལ་ལ་བརྩོན་རྒྱུར་རྒྱབ་སྐྱོར་བྱེད་པ་དང་མེས་རྒྱལ་དུ་ཕྱིར་ལོག་བྱེད་མཁན་ཤེས་ལྡན་པ་དང་ཕྱི་རྒྱལ་གྱི་ཤེས་ལྡན་པ་རང་རྒྱལ་དུ་བྱ་གཞག་གསར་གཏོད་བྱེད་པར་ཡོང་རྒྱུར་ཡིད་དབང་བཀུག་སྟེ་ཁོང་ཚོར་རང་ཉིད་ཀྱི་འཇོན་ཐང་ངོམ་སའི་ཡངས་པའི་བར་ཁམས་གཏོད་དགོས་ཞེས་གསུངས།
2016ལོའི་ལོ་འཁོར་གྱི་རྒྱལ་ཁབ་ཚན་རིག་ལག་རྩལ་བྱ་དགར་ཁྱོན་བྱ་དགའ་279དང་། ཚན་རྩལ་རིགས་གཅིག་མཁས་ཅན་7 རྒྱལ་སྤྱིའི་རྩ་འཛུགས་1བཅས་ཡོད་པའི་ནང་རྒྱལ་ཁབ་ཀྱི་ཚན་རིག་ལག་རྩལ་མཐོ་ཤོས་ཀྱི་བྱ་དགའ་ཐོབ་མཁན2ཡོད་པ་དང་། རྒྱལ་ཁབ་ཀྱི་རང་བྱུང་ཚན་རིག་བྱ་དགའ་42ཡོད་པའི་ནང་བྱ་དགའ་རིམ་པ་དང་པོ་1དང་བྱ་དགའ་རིམ་པ་གཉིས་པ་41ཡོད་པ། རྒྱལ་ཁབ་ཀྱི་ལག་རྩལ་གསར་གཏོད་བྱ་དགའ་66ཡོད་པའི་ནང་བྱ་དགའ་རིམ་པ་དང་པོ་3དང་བྱ་དགའ་རིམ་པ་གཉིས་པ་63ཡོད་པ། རྒྱལ་ཁབ་ཚན་རིག་ལག་རྩལ་ཡར་ཐོན་བྱ་དགའ་171ཡོད་པའི་ནང་དམིགས་བསལ་རིམ་པའི་བྱ་དགའ་2དང་། བྱ་དགའ་རིམ་པ་དང་པོ་20 བྱ་དགའ་རིམ་པ་གཉིས་པ་149བཅས་ཡོད་པ། ཕྱི་རྒྱལ་གྱི་ཚན་རྩལ་རིགས་གཅིག་མཁས་ཅན་5དང་རྒྱལ་སྤྱིའི་རྩ་འཛུགས་1ལ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྒྱལ་སྤྱིའི་ཚན་རིག་ལག་རྩལ་མཉམ་ལས་ཀྱི་བྱ་དགའ་སྤྲད་པ་རེད།


text:
ལྷའི་ཟླ་རེའི་ཁོར་ཡུག་གཙང་བཟོ།
- Details
- དཔར་འགྲེམས་ཟླ་ཚེས།: Friday, 03 November 2017 10:41
ལྷ་ཚོགས་པའི་ཟླ་རེའི་ཁོར་ཡུག་གཙང་བཟོའི་བྱ་འགུལ་སྤེབས་བ། དེ་ཡང་ལྷ་ཚོགས་པའི་ཟླ་རེའི་ཁོར་ཡུག་གཙང་བཟོའི་བྱ་འགུལ་དེ་ཕྱི་ལོ་ ༢༠༡༧ ཟླ་ ༡༠ ཚེས་ ༢༡ ཉིན་སྤེབས་ཤིང་། ཉིན་དེའི་ཞོགས་པའི་ཆུ་ཚོད་དགུ་པར་ལྷའི་ལས་བྱེད་དང་། སློབ་ཕྲུག དང་བླངས་བ་སོགས་མི་གྲངས་བཞི་བཅུ་བརྒལ་བ་དེ་སྔོན་ཀྱི་མེ་དྒན་རླངས་འཁོར་བབ་ཚུགས་སུ་འདུ་འཛོམས་དང་།
དེ་ནས་ཁག་གསུམ་ལ་བགོས་ཏེ་བྷག་སུའི་ལམ་ (Bhagsu road) དང་། ཟློས་གར་ཁང་གི་ལམ། (TIPA) ཀྲོ་ཤིས་ (Tushita road) ལྟག་གི་ལམ་སོགས་ནས་གད་སྙིགས་གཏོས་ཆེན་པོ་བསྒྲུགས་ཏེ་ཕྱོགས་སོ་སོའི་གད་སྙིགས་བླུག་སར་དབོར་རྗེས། ཆུ་ཚོད་བཅུ་གཅིག་ཙམ་ལ་སླར་ཡང་རླང་མཁོར་བབ་ཚུགས་རྙིང་པར་འཛོམས་ཤིང་། དེ་ནས་ལྷའི་སྤྱི་ཐབ་ཏུ་ཕེབས་ནས་་གུང་ཚིགས་མཆོད་པ་དང་། ལྷའི་ལས་བྱེད་བློ་བཟང་ལགས་ཀྱིས་ཁོར་ཡུག་གཙང་བཟོའི་ལས་གཞི་ཡར་རྒྱས་གཏོང་ཕྱོགས་སྐོར་ཕྱི་རྒྱལ་གྱི་དང་བླངས་བ་སོགས་མི་མང་ལས་དགོངས་ཚུལ་སྡུ་ལེན་གནང་བ་སོགས་ཟླ་འདིའི་ཁོར་ཡུག་གཙང་བཟོ་ཡོངས་སུ་གྲུབ་པ་རེད།


text:
ཆི་ཀྲེང་བོད་སྨན་གསར་སྤེལ་ལྟེ་གནས་ཀྱི་སྤྱི་གཉེར་བ་དང་། སྲོལ་རྒྱུན་བོད་ཀྱི་གསོ་རིག་ཕྱི་བཅོས་ཞིབ་འཇུག་ཁང་གི་ལས་འཛིན་པ་ཁྲེན་ཝུའུ་ཡིས་ངོ་སྤྲོད་བྱས་པར་གཞིགས་ན། བོད་ཀྱི་གསོ་རིག་ལ་ལོ་ངོ2300ལྷག་གི་དུས་ཡུན་རིང་བོའི་ལོ་རྒྱུས་དང་གསོ་རིག་སྨན་གཞུང་སོགས་གཞུང་ལུགས་ཀྱི་གསུང་རབ་མང་པོ་ཞིག་ཡོད། བོད་ལུགས་གསོ་རིག《 རྒྱུད་བཞིས》་མིའི་ལུས་ཁམས་སུ་ནད་ཕོག་པའི་རྐྱེན་དེ་“ རླུང” དང་། " མཁྲིས་པ" " བད་ཀན" ཞེས་བཞི་རུ་དབྱེ་ཡོད་ཅིང་། སྨན་བཅོས་དཔྱད་ཐབས་ཀྱི་རྩ་བའི་རིགས་པ་ནི་དངོས་པོ་རིགས་གསུམ་པོ་འདི་ལེགས་སྒྲིག་དོ་མཉམ་བྱས་ཏེ། མིའི་ལུས་ཁམས་དོ་མཉམ་གྱི་རྣམ་པར་གནས་པར་འཇུག་པ་ཡིན། བོད་ལུགས་གསོ་རིག་གི་གཞི་རྩའི་བཅོས་ཐབས་ནི་བོད་ཀྱི་གསོ་རིག་གི་སྨན་བཅོས་ཐབས་རིགས་བཞིའི་ནང་གསེས་ཤིག་ཡིན། སྨན་རྫས་ཀྱི་སྨན་ནུས་མངོན་གསལ་མིན་པར་དམིགས་བསལ་གྱི་ན་ཚ་བྱུང་རིགས་ལ་ངེས་པར་དུ་དཔྱད་ཐབས་བཀོལ་དགོས་པར་མ་ཟད་ཕྱི་ནང་ཟླ་སྒྲིལ་གྱིས་སྨན་བཅོས་བྱེད་པའི་སྐབས་སུ་དཔྱད་ཐབས་བཀོལ་སྤྱོད་བྱེད་དགོས། བོད་ཀྱི་གསོ་རིག་རིམ་བྱུང་གི་དཔྱད་ཐབས་གཞུང་ལུགས་ཀྱི་གཞིར་འཛིན་ས་གཙོ་བོ་ནི《 དཔལ་ལྡན་རྒྱུད་བཞིའི 》 དཔྱད་ཐབས་ཡིན། དཔྱད་ཐབས་སུ་ཁྲག་གཏར་ཐབས་དང་། མེ་བཙའི་ཐབས། ཚ་གྲང་གི་ལུམས་དང་། སྨན་ལུམས། བྱུག་ཐབས་བཅས་རིགས་ལྔར་བགོས་ཤིང་། བོད་ལུགས་གསོ་རིག་གི་ཐུན་མོང་མ་ཡིན་པའི་སྨན་རྫས་དང་སྨན་བཅོས་ཡོ་བྱད་མངོན་འགྱུར་ཡོང་བ་བྱེད་དགོས། ཁྲེན་ཝུའུ་ཡིས་ད་རུང་ཆི་ཀྲེང་བོད་སྨན་གྱི་གཟེར་སྦྱར་ལྡེ་གུ་དཔེར་བཞག་སྟེ་རིག་གཞུང་ཞིབ་འཇུག་ལས་རིགས་ཀྱིས་བོད་སྨན་སྨན་བཅོས་ཀྱི་རྐྱེན་རྩའི་རིག་གཞུང་ཞིབ་འཇུག་ངོ་སྤྲོད་བྱས་པ་དང་། གཟེར་སྦྱར་ལྡེ་གུའི་དམིགས་བསལ་གྱི་གཟེར་འཇོམས་ཚད་འགོག་གི་བྱེད་ནུས་གྲུབ་ལུགས་དང་ཆེད་ཁེའི་བརླན་བྱུག་ནུས་པའི་རྣམ་པ་མཚམས་སྦྱོར་བྱས་ཏེ་ཐོན་རྫས་བཟང་བའི་གཟེར་འཇོམས་སྨན་བཅོས་མངོན་འགྱུར་བྱུང་།
འཆད་ཁྲིད་ཀྱི་ཡུལ་དངོས་སུ་ཡོད་པའི་ཉན་པ་པོ་རྣམས་བོད་ཀྱི་གསོ་རིག་ལ་སྤྲོ་བ་ཆེན་པོ་ཡོད་ཅིང་། ཚོགས་འདུའི་རྗེས་སུ་མི་ཚང་མས་གཅིག་རྗེས་གཉིས་མཐུད་དུ་དངོས་དཔེ་ཚོད་སྤྱོད་བྱས་ཤིང་། ཉན་པ་པོས་སྔར་ཀྲུང་གོའི་གྲངས་ཉུང་མི་རིགས་ཀྱི་གསོ་རིག་ལ་རྒྱུས་ལོན་ཉུང་བ་དང་། བོད་ཀྱི་གསོ་རིག་གིས་སྲོལ་རྒྱུན་གྱི་ཀྲུང་ལུགས་གསོ་རིག་ལ་ཁ་གསབ་བཟང་པོ་ཞིག་བྱས་པ་དང་། དེ་ནི་ཀྲུང་ཧྭའི་རིག་གནས་དར་སྤེལ་བྱ་བར་མེད་དུ་མི་རུང་བའི་ཆ་ཤས་ཤིག་ཡིན་ཞེས་བསམ་ཚུལ་བཏོན་པ་དང་། ཕྱི་ཁོངས་ཀྲུང་གོའི་བོད་མི་རྩེ་དགའ་མཚམས་སྒྲོན་གྱིས་བཤད་རྒྱུར། རང་ཉིད་ཀྱིས་ཆུང་དུས་ནས་བོད་ཀྱི་གསོ་རིག་སྦྱངས་པ་དང་། དེ་རིང་བོད་ཀྱི་ཤུལ་བཞག་རྒྱུད་འཛིན་བྱས་ཏེ་འཛམ་གླིང་དུ་ཁ་ཕྱོགས་པར་དགའ་སྤྲོ་ཆེན་པོ་སྐྱེས་པར་མ་ཟད་སྤོབས་པ་ཆེན་པོ་སྐྱེས་བྱུང་།
རྒྱུས་ལོན་བྱུང་བའི་གནས་ཚུལ་ལྟར་ན། 2013ལོར་ཆེ་ཀྲེང་བོད་སྨན་དང་རྒྱལ་སྤྱིའི་མིང་གྲགས་ཆེ་བའི་ལས་རིགས་ནད་གཞིའི་ཞིབ་འཇུག་ཆེད་མཁས་པ་དང་། ཧ་ཧྥོ་སློབ་ཆེན་གྱི་དགེ་རྒན་ཆེ་མོ་བ་David Christiani མཉམ་འབྲེལ་བྱས་ཏེ་ཧ་ཧྥོ་བོད་སྨན་ཚན་རིག་ཞིབ་འཇུག་ཚོད་ལྟ་ཁང་བཙུགས་ཤིང་། འཛམ་གླིང་གོ་ལ་ཧྲིལ་པོའི་མཐོང་རྒྱའི་འོག་ནད་གཞི་ཚབས་ཆེན་གྱི་ཁྲོད་དུ་བོད་ཀྱི་གསོ་རིག་ཚུད་ནས་རྒྱ་ཆེར་བསྐྱེད་པ་དང་། བོད་ཀྱི་གསོ་རིག་གིས་དེང་རབས་ཀྱི་གསོ་རིག་ཁྲོད་དུ་ནད་ཐོག་སྨན་བཅོས་ཀྱི་རིན་ཐང་བསྡུ་སྒྲིལ་བྱ་བར་འཚོལ་ཞིབ་བྱས།
ཀྲུང་གོའི་མི་རིགས་གསོ་རིག་སློབ་ཚོགས་ཀྱི་ཚོགས་གཙོ་གཞོན་པ་དང་། ཆེ་ཀྲེང་བོད་སྨན་གྱི་ཙུང་ཚའེ་པིན་་ལིའུ་ཁེ་ལེ་ཡིས་བཅར་འདྲི་དང་ལེན་བྱེད་སྐབས། མིག་སྔར་ཀྲུང་ལུགས་གསོ་རིག་རྒྱལ་སྤྱི་ཅན་དུ་འགྱུར་བའི་འཕེལ་རིམ་གཙོ་བོ་ནི་ཁབ་བཙས་ཚབ་བྱས་པའི་སྲོལ་རྒྱུན་གྱི་ཀྲུང་ལུགས་གསོ་རིག་སྨན་བཅོས་ལག་རྩལ་ཡིན་ཞིང་། མི་རིགས་གསོ་རིག་རྒྱལ་སྤྱི་ཅན་དུ་འགྱུར་བའི་ཆུ་ཚད་ད་རུང་མི་འདང་། ཆེ་ཀྲེང་བོད་སྨན་ཨ་རིའི་ཁྲོམ་རར་རྒྱ་བསྐྱེད་ཕྱིན་པའི་གོམ་པ་དང་པོ་ནི་བོད་སྨན་གྱི་སྲོལ་རྒྱུན་རིག་གནས་ཁྱབ་སྤེལ་དང་རིག་གནས་ཀྱི་བཀག་རྒྱ་གཏོར་ཏེ་འཛད་སྤྱོད་པས་བོད་ལུགས་གསོ་རིག་དང་བོད་སྨན་ལ་ངོས་འཛིན་བྱས་པ་མཐོ་རུ་གཏོང་དགོས་ཞེས་བཤད།
ཨ་རིའི་ཞིབ་མཆན་འགོད་པའི་སྨན་འཐུང་བའི་བརྒྱུད་རིམ་ནན་མོ་དང་། དུས་ཡུན་རིང་བར་མ་ཟད་གཙོ་རྒྱུག་གསོ་རིག་གི་རིག་གཞུང་ཞིབ་འཇུག་གི་སྡེས་སྨན་འཐུང་བ་དང་། ཕྱི་ནད་ཚན་ཁག་གི་གཤག་བཅོས་ལ་མཐོང་ཆེན་བྱེད་པར་མ་ཟད། ཁབ་བཙའི་རིགས་ཀྱི་ཐུན་མོང་མ་ཡིན་པའི་ཕྱི་བཀོལ་གསོ་ཐབས་དེ་ཀྲུང་ཧྭ་སྲོལ་རྒྱུན་སྨན་བཅོས་ལག་རྩལ་ཨ་རི་ནས་ཁས་ལེན་དང་དང་ལེན་བྱེད་པའི་གཞི་འཛིན་ས་ཞིག་ཏུ་གྱུར། སྲོལ་རྒྱུན་གྱི་ཀྲུང་ལུགས་གསོ་རིག་ཕྱི་རྒྱལ་གྱི་ཕྱོགས་སུ་བསྐྱོད་པའི་ལོ་རྒྱུས་ཀྱི་འཕེལ་རྒྱས་ལ་མིག་དཔེར་བལྟས་ཏེ། བོད་ལུགས་གསོ་རིག་དཔྱད་ཐབས་དེ་ཨ་རིར་ཁྱབ་གདལ་བྱེད་པར་འཚམ་པའི་ནང་དོན་ཞིག་ཡིན།
ལིའུ་ཁེ་ལེས་བཤད་རྒྱུར། ཉེ་བའི་ལོ་ཤས་རིང་ཀྲུང་གོས་ཀྲུང་ལུགས་གསོ་རིག་རྒྱལ་སྤྱི་ཅན་དུ་འགྱུར་བར་སྐུལ་འདེད་དང་མི་རིགས་ཀྱི་གསོ་རིག་ལ་མཐོང་ཆེན་བྱས་པ་དེས་མི་རིགས་གསོ་རིག་འཛམ་གླིང་དུ་ཕྱོགས་པར་སྒུལ་ཤུགས་ཆེན་པོ་ཞིག་ཡོད་དུ་བཅུག་ཅིང་། ཆེ་ཀྲེང་བོད་སྨན་གྱིས་མི་རིགས་གསོ་རིག་གི་བློ་གྲོས་ཀྱི་ཉིང་བཅུད་ཨ་རིའི་འཛད་སྤྱོད་པར་ལོངས་སྤྱོད་བྱེད་པའི་རེ་བ་བྱེད། ཨ་རིར་བོད་ཀྱི་གསོ་རིག་ཁྱབ་གདལ་དུ་གཏོང་བའི་གནད་གཙོ་བོ་གླེང་དུས། ལིའུ་ཁེ་ལེས་སྨན་བཅོས་ཀྱི་ནུས་པ་ནི་སྟོབས་ཤུགས་དངོས་ཡིན་ཞིང་། བོད་ཀྱི་གསོ་རིག་དེ་ནད་རིགས་ག་གེ་མོར་འཚམ་པའི་དམིགས་བསལ་གྱི་དཔྱད་ཐབས་ཀྱི་ཁྱད་ནུས་བཙལ་ཏེ་ནད་པར་བོད་ཀྱི་གསོ་རིག་དཔྱད་ཐབས་ཀྱི་ཁྱད་ཆོས་དང་སྨན་བཅོས་ཀྱི་ནུས་པ་མཐོང་དུ་འཇུག་དགོས།འདི་ལྟར་བྱས་ན་ད་གཟོད་དང་ལེན་བྱེད་ཚད་ཇེ་མཐོར་དང་གཟེངས་བསྟོད་འཐོབ་ངེས་སོ་ཞེས་བཤད།